
Afară era frig şi ploua cu găleata. 

— Ce vreme rece, îngână Micu. De două zile o ţine tot 
aşa... 

Îşi dezlipi privirea de la fereastră, întorcâdu-se cu faţa la 
prietenul său, faimosul Ringo. Câinele stătea culcat pe 
covor, cu botul întins pe labele din faţă, lăsând impresia că 
aţipeşte; tresărea uşor şi ridica leneş din pleoape, când 
rafale mai puternice de ploaie se încumetau să-nfrunte 
geamul. Lupta picăturilor de ploaie semăna cu un dans vioi 
în care-şi dădeau mâinile sute de dansatori; şirurile lor se 
lăţeau şi se subţiau ca o magmă, desenând tot felul de 
contururi stranii, care lui Ringo îi trezeau în minte visul de 
peste noapte. Cam tot aşa arătaseră şi făpturile acelea din 
vis şi dispăruseră la fel de repede... închise ochii. Era mai 
bun un puişor de somn. Încercă să adoarmă, dar nu reuşi. 
De fapt, nu-şi prea aducea aminte când adormise el înainte 
de a pleca într-o misiune. Cazuri rare... când poate fusese 
prea obosit. Acum nu era obosit. Dormise noaptea, însă nu 
se odihnise prea grozav din cauza ploii care răpăise tot 
timpul pe acoperişul cuştii. Apoi, da! larăşi păcătosul ăla de 
vis! Se trezise din somn de mai multe ori, până să-i vină 
Nada în ajutor. Cum oare poţi dormi liniştit când te-aleargă, 
fie şi în vis, o haită de lupi fioroşi şi flămânzi? Reuşise o 
bucată de timp să-i păcălească şi să se ascundă de ei 
folosindu-se de toată ştiinţa sa de câine poliţist, învățată de 
la Micu. Şi poate că nu s-ar fi priceput s-o folosească, dacă 
la fiecare impas nu apărea, prin ceaţă, mâna salvatoare a 
dresorului său, care îi indica prin semne ce trebuie să facă. 
Şi atunci, executând comanda lui, reuşea să scape; urletul 

lupilor rămânea tot mai în urmă, iar el îşi continua drumul 
cu mai puţină frică spre limanul salvator, pe care spera să-l 
găsească. Dar, după un timp, urletul haitei se-auzea din 
nou. luţea pasul pe zăpada îngheţată din pădure, căutând 
disperat mâna lui Micu. Nu era. Poate că nici nu putea s-o 
vadă din cauza pânzei de ceaţă pe care apăreau şi 
dispăreau chipuri nedesluşite. Avea impresia că ele îi voiau 
răul, că fugeau paralel cu el şi în faţa lui, pentru a ascunde 
mâna stăpânului său. Dar chipurile acelea nu-i voiau răul, 
aşa se părea, din moment ce ele se scurseră ca o săgeată 
de fum în urma lui, în direcţia de unde venea pericolul. 
Ringo putea vedea acum clar, dar mâna salvatoare întârzia, 
în timp ce-n urma sa simţea goana şi suflul nebun al lupilor. 
Desluşea în foamea lupilor nu una oarecare, ci foamea 
răzbunării! O răzbunare cruntă, şi nu pentru că el ar fi 
trecut de partea omului, în slujba lui, ci pentru că atunci 
când o salvase pe Alina, omorâse doi lupi... Haita din vis se 
desfăcuse-n două, apoi în patru, pentru a-l împresura într- 
un cerc ucigaş. Disperat îşi îndreptă capul în dreapta şi-n 
stânga, căutând să zărească mâna salvatoare. Işi dădea 
seama mai bine ca oricând că fără ajutorul stăpânului său, 
fără ocrotirea lui, fără supunerea faţă de el, era o biată 
vieţuitoare sortită pieirii. Haita se apropia, iar crengile sure 
ale copacilor tremurau de urletele ei. Norii se lăsaseră şi ei 
mai jos pentru a urmări măcelul. Singura sa şansă de 
supravieţuire era numai să fugă. Dar lupii erau şi ei destul 
de vicleni, căci alergau în jurul lui într-un cerc pe care-l 
micşorau cu fiecare ocol. Strâmtorat, Ringo începuse să 
urle, un urlet mai fioros decât l-ar fi scos vreodată oricare 
lup, un urlet prevestitor de moarte şi poate de o ultimă 
speranţă. Şi deodată, când îl despărţeau numai câţiva paşi 
de dinţii ucigaşi, din direcţia unde el voise să facă breşa, 
apăruse Nada, căţeaua căreia îi datora mult respect, mai 
ales acum când îi purta în pântece viitorii urmaşi. Nada era 
necruțătoare, iar lupii, care cunoşteau pericolul şi furia 
dezlănţuită, a unei lupoaice cu pui în pântece, se dăduseră 
în lături chelălăind de durere. Colţii ei erau neiertători. 

Ringo prinsese şi el curajul unui lup feroce, şi haita fusese 
pusă pe goană... 

— Ce-i, Ringo? întrebă Micu auzindu-l că geme. 

Câinele era cu ochii deschişi. Dădu din coadă. 

— Te gândeşti şi tu la ploaia de afară? 

Ringo dădu din nou din coadă, de data aceasta mai vioi. 

— Aşteptăm telefonul. Tu mai odihneşte-te, c-o să-ţi 
prindă bine. 

Ringo se gândi iarăşi la vis. Oare Nada urma să nască 
chiar în acea zi, şi de aceea apăruse ea în vis, în ajutorul 
lui? Sau poate că ea era cea care avea nevoie de ajutor? 
Nu, căci Micu ar fi ştiut şi n-ar fi lăsat-o singură. Apoi nici 
chipul stăpânului său nu trăda o asemenea îngrijorare. 

A! Poate c-o visase pe Nada fiindcă fusese prima noapte 
când ea lipsise din cuşca alăturată de a lui! Nu-i mai simţise 
răsuflarea aceea apăsată din ultimul timp, când îşi dădea 
seama de greutatea vie pe care ea o purta în pântece şi 
care o obosea tot mai tare. Da, da, probabil lipsa Nadei, 
singurătatea îl împinsese la un asemenea vis. 

Ringo privi cu încredere la Micu, la cutele de pe faţa lui, 
dar nu descoperi nimic neobişnuit. Urma, aşadar, o misiune 
cum fuseseră multe altele, cea de astăzi fiind poate ceva 
mai dificilă datorită ploii torențiale de afară. Apa spală 
repede urma de miros şi în asemenea situaţii el putea face 
foarte puţin. Dar poate că se aştepta să stea ploaia... Sau 
misiunea lui nu era legată de vreo urmă de afară... 

În cameră zbârnâi strident telefonul. Ringo se trezi din 
amorţeală şi se ridică pe labele din faţă. Nu era pentru 
prima oară când se afla în biroul căpitanului Roman şi 
aştepta împreună cu Micu acest clinchet care, în cele mai 
multe cazuri, reprezenta semnalul de plecare. Căpitanul 
Roman îi era prieten, colaboraseră în multe misiuni, unele 
foarte grele. 

Micu ridică receptorul, iar câinele, auzind vocea de la 
celălalt capăt al firului, ciuli urechile. Era Alina, o altă fiinţă 
omenească care îl iubea mult pe Ringo. 

— Da, dragă, eu sunt la telefon, răspunse Micu. 


5 


— Eram îngrijorată de vremea asta şi nu ştiam dacă aţi 
plecat. 

— Nu, încă n-am plecat. Aşteptăm telefonul căpitanului 
Roman. Criminalul a fost văzut în pădurea Corbeanca. 

— Cum, aşa departe? se miră femeia. 

— Da, caută să se-ndepărteze cât mai mult. Probabil că şi 
acum fuge... 

— Şi era tânără femeia? 

— Destul de tânără. Treizeci şi cinci de ani. 

— Vai! se auzi exclamaţia Alinei. E un nemernic! Să nu-l 
scăpaţi! 

— N-o să-l scăpăm, întări Micu. 

— Auzi, Ringo e lângă tine? întrebă Alina cu o altă 
tonalitate în glas. 

Auzindu-şi numele, câinele scheună recunoscător. Se târî 
cu mişcări rapide şi mai aproape de aparat, privind la 
stăpânul său. 

— E lângă mine, stă şi mă priveşte, îi răspunse Micu 
zâmbind. Parcă ar dori să asculte ce vrei să spui. 

Ringo scheună iar şi mişcă mărunt din bot. 

— Spune-i să nu-l scape. Drept recompensă, o să-i 
pregătesc eu masa de seară. 

— Bine, o să-i spun. 

— Şi de tine o să am grijă, adăugă Alina ca o 
dezmierdare, şi de oaspetele nostru... 

— Care oaspete? 

— Ehe... Surpriză! 

— A venit cumva medicul veterinar de la Sibiu? întrebă 
Micu nerăbdător. 

— Da. A şi consultat-o pe Nada. 

Auzind numele căţelei, Ringo ciuli urechile şi mai trase un 
scheunat. 

— Zău? Ce repede a venit... Te rog să-i mulţumeşti 
pentru grija lui. Şi ce spune? 

— Că nu va avea o naştere tocmai uşoară. E slăbită. 

— Bine, dar noi am îngrijit-o... 

— N-are a face. Sarcina-i sarcină! zise femeia. Acum te 

las. Succes şi ţie, şi lui Ringo. 

— Mulţumesc. 

Telefonul sună iarăşi. Micu ridică receptorul, iar Ringo îşi 
luă obişnuita poziţie de aşteptare, ciulind urechile. 

— Da, să trăiţi! Plutonierul Micu. Aşteptam telefonul 
dumneavoastră. 

Urmă o conversaţie scurtă, din care Ringo înţelese, după 
gravitatea vocii din aparat şi după înfrigurarea de pe faţa 
lui Micu, că semnalul fusese dat şi misiunea începea. 

— Coborâm imediat la maşină şi trecem să vă luăm. Să 
trăiţi! mai zise Micu şi închise telefonul. Hai, Ringo, că avem 
serios de lucru! atinse el uşor ceafa animalului. Ai auzit ce 
te-a rugat Alina. Trebuie să-l prindem cu orice preţ. la-ţi şi 
hamul până la maşină! 

Îi arătă nişte curele împăturite frumos. Ringo, care ştia 
lecţia, aportă hamul şi aşteptă să i se-deschidă uşa. Când i 
se deschise, păşi înaintea stăpânului. 

Pe hol erau mai mulţi cetăţeni, martori ai unui accident 
de circulaţie, după cum prinsese Micu din zbor. Când îl 
zăriră pe Ringo cu hamul în gură, se ridicară în picioare şi-i 
făcură culoar de trecere. Ringo era un câine foarte frumos 
şi impunător. 

— Cum ştie să ducă hamul în gură! se miră o bătrânică. 
Câinele meu poţi să-l baţi, să-l omori, şi tot nu poate învăţa 
aşa ceva. 

— Da’ unde vă duceţi cu el, tovarăşe plutonier? După 
criminal? întrebă alt cetăţean. 

— Pentru Ringo n-are importanţă. El ştie că merge în 
misiune. 

— Oo... Ringo. Ce nume frumos! aprecie bătrânica. Pe-al 
meu îl cheamă Ţucurel şi e mai mic... Daţi-mi voie să-i spun 
şi eu lui Ringo o vorbă bună. Succes, Ringo! 

— Succes, Ringo! se auziră alte voci în spatele 
subofiţerului. Să nu-l laşi să-ţi scape! 

Câinele se arătă impasibil la urările lor. Mişcase doar vag 
din coadă când îşi auzise numele. Pentru el, îndemnurile şi 
laudele străinilor nu reprezentau ceva deosebit. Când însă 

acestea veneau din partea celor apropiaţi şi în special de la 
stăpânul său, simţămintele îi erau cu totul altele. O simplă 
mângâiere a lui Micu, o vorbă încurajatoare ca „Hai, băiete! 
Hai...” sau o mică laudă: „Bravo, Ringo!” constituiau pentru 
el o mare bucurie. 

Ajunşi la maşină, subofiţerul îi luă hamul din gură şi-l 
îndemnă să se urce în spate, la locul lui obişnuit. Un singur 
salt şi Ringo fu în maşină, instalându-se comod pe 
preşuleţul ce-i era destinat. Micu avea grijă de toate când 
era vorba de câinele său şi lui Ringo nu-i scăpă faptul că, în 
afara culcuşului moale ce-i fusese aranjat, stăpânul său 
urcase în maşină şi două sufertaşe... Masa lui Ringo era 
întotdeauna respectată şi nu de puţine ori Micu împărţise 
cu el pachetul cu sandvişuri pe care Alina le pregătise 
soţului său. În multe situaţii, în cazul unor misiuni 
prelungite, stăpânul său nici nu punea gura pe mâncare, 
uita pur şi simplu de ea, în timp ce lui întotdeauna i se 
respecta tainul. Dar atunci nici el n-avea poftă de mâncare, 
o refuza privind tot timpul la stăpânul lui. li înţelegea 
frământările sau mâhnirea şi suferea şi el. În acele clipe ar 
fi fost în stare să facă orice, peste puterile lui, pentru a zări 
măcar un licăr de zâmbet pe chipul lui Micu. Se aşeza drept 
în faţa lui şi îl privea fix în ochi. Apoi dădea drumul la câte 
un scâncet, ca să-l facă atent că el este gata să reia totul 
de la capăt, să execute orice i se va cere. Şi dacă Micu îşi 
schimba cumva poziţia, şi-o schimba şi el, aşezându-se din 
nou în faţa stăpânului. De multe ori în asemenea cazuri, 
urma o mângâiere sau un cuvânt de alinare. Prin asta i se 
iertau greşelile sau se făcea înţeles că el nu poartă vina 
insuccesului. Oricât de întristat ar fi fost Micu, nu se 
despărţeau niciodată supăraţi. Intotdeauna, la sfârşitul unei 
misiuni, în care lipsise acel „Bravo, Ringo!” stăpânul său tot 
găsea câteva clipe să se joace cu el. Ringo era un câine cu 
mult bun simţ şi chiar din joaca aceea puţină, la despărţire, 
după insucces, el lua aminte şi învăţa ceva. Că în noua 
misiune trebuie să fie mai atent şi să se concentreze mai 
mult pentru a da satisfacţie, pentru a obţine mult doritul 

„Bravo!”. 

Maşina îşi continua cu greu drumul prin ploaie. După 
două ore de mers, opri în faţa unui post de miliţie. Aici, 
contrar aşteptărilor lui Ringo, care se şi ridică în picioare, 
nu se dădură jos din maşină. Şoferul claxonă de câteva ori, 
iar Micu îi spuse câinelui să stea jos. Ringo se execută şi îşi 
mută privirea la uşa din dreapta maşinii, aşteptând curios 
să vadă cine va urca. Uşa se deschise şi în maşină intră 
repede căpitanul Roman. 

— Să trăiţi! îl întâmpinară subofiţerii. 

— Noroc! dădu el mâna cu fiecare. Oo, ce plăcere! 
exclamă când îl văzu pe Ringo. Bună, Ringo! Animalul se 
gudură şi-i dădu laba. În tine ne sunt speranţele. 

Câinele întinse botul înainte vrând să atingă faţa 
ofițerului, dar Micu îl opri: 

— Nu-i frumos. Gata, ajunge! Ajunge... 

Şoferul învârti cheia în contact. Maşina începu să-şi ia din 
nou avânt. 

— Brr! Şi ce-i toarnă! se zgribuli căpitanul pe locul său, 
înfăşurându-şi mai bine raglanul în jurul corpului. 

— Frig, confirmă şi şoferul. De mult n-am mai avut o 
toamnă ca asta. 

— Datorită ploilor nu s-a cules încă toată recolta, adăugă 
Micu. Dar unde este şeful de post? 

— E sus, la deal! răspunse ofiţerul. L-am trimis înainte să 
mobilizeze sătenii. Ne-am gândit la o scotocire şi mizăm pe 
ajutorul oamenilor. 

— Înţeleg, făcu Micu din cap. Ringo nu poate face mai 
nimic pe o ploaie ca asta. Adio urmă de miros... 

Câinele se foi în culcuş privind atent când la stăpânul 
său, când la căpitan. 

— Da... Tocmai de aceea ne-am gândit la o scotocire, 
confirmă Roman. În afară de simpla misiune de însoţire, 
câinele va intra în adevăratul său rol numai dacă va sta 
ploaia. Şi va trebui să stea naibii odată! aruncă ofiţerul o 
privire rea la stropii mari de apă ce alunecau pe parbriz. 

Satul Pietricica, un sat cu case rare, era aşezat pe coama 

unui deal. La şcoală, se adunaseră mai toţi sătenii. 

Cobori mai întâi căpitanul Roman, îl urmă Micu şi apoi 
Ringo. Văzându-se jos, câinele cercetă mai întâi locul cu 
privirea, mirosi, se scutură de câteva ori şi alergă câteva 
ture în jurul maşinii, sub privirile curioase şi admirative ale 
cetăţenilor. Alergarea nu dură mult; câinele se scutură de 
apă şi o tuli pe treptele şcolii după stăpânul său. 

— Ringo e dispus, după cum observ, îi strecură căpitanul 
lui Micu pe coridor. 

— Aşa şi aşa... făcu Micu. L-a frământat ceva de 
dimineaţă. Poate că îl mai încearcă vechea suferinţă... Cred 
că de-acum încolo îi vine pofta de treabă. Aici e la munte, 
aer proaspăt... 

— Probabil că şi ploaia asta l-a ţinut în amorţeală. 

În uşa celei mai mari săli de clasă, îi întâmpină 
plutonierul Năstase. 

— Cum stăm? întrebă Roman. 

— Bine, tovarăşe căpitan. l-am adunat pe oameni într-o 
clasă şi i-am pus în temă; au răspuns cu toţii apelului 
nostru. Au vrut să vină şi femei şi copii, dar nu era cazul. 

— Categoric. 

— Totuşi, de câţiva bătrâni tot n-am scăpat. 

— Frumos din partea lor. 

— Aşa este. Tocmai de aceea nu m-am încumetat nici eu 
să-i refuz. 

— Ai făcut foarte bine. Sunt convins că, toţi sunt oameni 
dintr-o bucată şi nu se cădea să-i refuzăm. 

Şeful de post se salută cu Micu, apoi îi aruncă o privire 
caldă lui Ringo, pe hol apăru şi Tudorică, şoferul, care 
rămăsese să încuie maşină. Era prieten vechi cu Năstase. 

— Să trăiţi! îl întâmpină şeful de post, căci Tudorică era 
mai vechi în grad decât el. 

— Las’ că am eu grijă... glumi Tudorică, apoi se 
îmbrăţişară. 

Căpitanul Roman se prefăcu că n-aude răspunsul 
şoferului şi intră în clasă. Când Micu vru să-l urmeze pe 
ofiţer, Ringo îl apucă uşor de pantalon. 

— Tovarăşe căpitan, zise Micu, eu mai rămân puţin afară 
cu Ringo. Are nevoie de puţin... antrenament. 

— Bine, zâmbi Roman. Rămâi cu el pe sală. 

Căpitanul intră în clasă urmat de şeful de post şi de 
Tudorică. Oamenii se ridicară în picioare. Ofiţerul îi salută 
din cap şi-i rugă să ia loc. Sătenii se aşezară cu toţii: 

— Tovarăşi, vă mulţumesc pentru bunăvoința 
dumneavoastră de a ne ajuta. N-o să lungim vorba, căci 
timpul ne presează. Vom forma două echipe; una merge cu 
noi şi cu câinele, pe urma criminalului, iar cealaltă va 
rămâne în sat, gata să intervină. 

Pe hol se auzi un lătrat urmat de câteva râcâituri la uşă. 
Sătenii făcură linişte ca la comandă. Uşa se deschise şi în 
sală îşi făcu apariţia Ringo, urmat de stăpânul său. Câinele 
înaintă câţiva paşi, mirosind pe jos, pe podea, apoi se opri, 
aruncând o privire oamenilor din sală. Sătenii se foiră în 
bănci, ba unii se ridicară-n picioare, să-l vadă mai bine. 

Căpitanul Roman îi făcu semn lui Ringo să stea culcat 
lângă catedră, dar câinele nu se execută până ce n-auzi 
„Culcat”! din gura dresorului său. 

— Gata, e tocmai bun de treabă, îi şopti Micu ofițerului. 

— Bine, făcu Roman. Aşadar, urmă el, vom lăsa o echipă 
aici, în sat, iar pentru scotocire vom face grupe de câte doi 
oameni. Inainte de a pleca, rog pe tovarăşa Maria, să ne 
mai povestească o dată ce a văzut. 

Se ridică o tânără cu obrajii roşii şi c-o privire ageră, 
inteligentă. 

— D'apăi, să vă spun. Acum patru ceasuri mă aflam în 
poieniţă, la deal; am acolo o palmă de loc. Vântul şi ploaia 
mi-au culcat porumbul şi m-am gândit că dacă nu mă duc 
să-l culeg, vor putrezi ştiuleţii pe pământ. Îmi luasem cu 
mine un sac şi-am început să rup ştiuleţii. Am auzit foşnind 
ceva. La început am crezut că e ploaia, sau că am călcat pe 
vreun cocean. Când însă m-am oprit, iar am auzit foşnetul, 
ceva mai tare ca prima dată. M-am uitat în jur. Ajungând cu 
vederea la căpiţa de paie din capătul arăturii, mi s-a- 
mpietrit inima! Din căpiţă ieşise un om. L-am văzut bine la 

faţă, că doar nu eram departe, şi m-au luat căldurile când 
am văzut că are un cuţit în mână. Nu ştiam ce să fac. M-am 
gândit să nu m-arăt că mi-e frică, şi i-am dat bună ziua. S-a 
speriat şi el; a răspuns ceva şi a ascuns repede cuțitul. 
Stătea mereu cu faţa aşa, într-o parte, ca să nu-l văd bine, 
şi avea gulerul fâşului ridicat. Mi-a spus că s-a rătăcit de 
geologii care lucrează în zona noastră. l-am zis că eu nu i- 
am văzut şi să meargă în sat să se intereseze. Atunci el m-a 
întrebat încotro e satul. Arătându-i poteca, mi-a mulţumit şi 
a luat-o la picior. 

— Cum arăta? Cum era îmbrăcat? o întrebă căpitanul. 

— Era aşa, înalt, ca alde Stanciu lepure. 

— E aici Stanciu? 

Cel pomenit se ridică în picioare. 

— Şi la corp îi seamănă, aprecie Maria. Şi la vârstă... 

— Deci, în jur de 1.80 în înălţime, circa 40 de ani, slab... 

— Numai că la faţă era mai prelung şi avea nasul coroiat. 

— Mai departe, o îndemnă ofiţerul. Ochii, gura, 
sprâncenele, părul? 

— Ochii nu i-am văzut, dar gura o avea mare şi buzele 
foarte subţiri. Sprâncenele... Sprâncenele erau căzute aşa 
pe ochi, şi erau împreunate deasupra nasului. 

— Culoarea? 

— Negre cum e pana corbului, cum avea şi părul. 

— Altceva ai mai reţinut? Perciunii, de exemplu 

— N-avea perciuni. 

— Acum hainele. 

— Purta fâş, după cum am spus, un fâş maro şi pantaloni 
închişi la culoare. 

— Încălţămintea? 

— Pantofi, dar de frică nu le-am mai văzut culoarea... 

— Inţeleg... făcu Roman îngăduitor. Şi aşa ne-aţi dat 
destule amănunte. Ele corespund cu descrierile pe care le- 
au făcut ceilalţi cetăţeni, care l-au urmărit când a ieşit din 
bloc. De fapt, tocmai pentru că era urmărit de cetăţeni, n-a 
reuşit să se ascundă, ci a trebuit să fugă peste câmp, 
retrăgându-se în pădure. Ca să poată scăpa de urmăritori, a 

tot fugit în partea asta până când s-a trezit la poalele 
munţilor. După atâta fugă, şi pe un asemenea timp, cred că 
este foarte obosit, de aceea s-a băgat în căpiţa cu fân să se 
odihnească. _ 

— Ah! Uitasem, spuse Maria şi înaintă spre catedră. In 
claia cu fân unde stătuse omul ăla, am găsit o batistă 
murdară de sânge. Asta e! 

Micu trase batista spre el, ţinând-o cu grijă de un colţ. 
Scoase din porthart o pungă de plastic şi o pensetă, iar 
Ringo scânci şi se ridică în picioare fără comandă. Cunoştea 
procedeul, ştia că lui îi era destinată batista. Făcu un pas 
înainte, cu ochii la stăpânul său. 

— Mă muşcă! se sperie Maria, trăgându-se într-o parte. 

— Nu muşcă, fiţi fără grijă, zise Micu calm. 

Luă cu penseta batista şi o introduse în punga de plastic, 
apoi legă punga la gură. Ringo, scânci din nou, mai tare 
decât prima dată. 

— Vedeţi, de-asta e neliniştit câinele, îi explică Micu 
femeii. Ştie că aici este „secretul”. Având acum acest 
obiect... Nu reuşi să-şi termine fraza, căci Ringo lătră tare 
de câteva ori şi ocoli catedra, venind lângă porthartul 
stăpânului său pe care începu să-l miroasă. La loc! îi ordonă 
Micu supărat că animalul plecase fără comandă. 

Ringo îşi lăsă coada în jos şi cât ai clipi din ochi fu în 
acelaşi loc şi în aceeaşi poziţie din care plecase, lăsându-şi 
botul pe labe... 

— E grozav Ringo, spuse un cetăţean din mijlocul sălii. Eu 
am fost veterinar în armată şi mă pricep un pic. Câinele 
dumneavoastră valorează cât un galantar de pietre 
preţioase... 

Câinele întoarse încet capul la ofiţer şi mătură uşor 
podeaua cu coada. Căpitanul Roman scoase o hartă a 
regiunii şi discutară planul scotocirii. Totodată, îi instrui pe 
oameni cum vor ţine legătura între ei, care erau punctele 
de întâlnire şi cum vor trebui să procedeze dacă vor da de 
urma celui căutat. 

La ieşirea pe uşa şcolii, milițienii fură întâmpinați de un 

cetăţean ud leoarcă. 

— Noroc, lancule! îl recunoscu imediat căpitanul Roman. 

— Să trăiţi, tovarăşe căpitan, îi strânse mâna lancu. Mai 
adineauri plecai şi eu de la lucru şi, auzind vestea din sat, 
venii să vă dau o mână de ajutor. Vreau să mă luaţi în 
dreapta dumneavoastră... Doar am rupt-o cu trecutul, 
ştiţi... căută el un argument convingător. 

— Ştiu şi nu era nevoie să-mi aminteşti, îl bătu uşor pe 
umăr căpitanul. Ce-a fost, a fost... Acum eşti un om drept şi 
cinstit ca toţi de aici. Dacă vrei, hai cu noi. 

— Vă mulţumesc! se lumină lancu. Trebuie să-l prindem, 
nu se poate!... 

— Trebuie. Dă-te mai aproape să te pun în temă. 

Şi aşa, braţ la braţ, intrară în pădure doi oameni care 
cândva nu fuseseră tocmai... prieteni. Ceilalţi se răsfirară şi 
ei după planul stabilit şi începură scotocirea pădurii. 

Pădurea era deasă, cu fagi şi stejari, dar şi cu mult 
lăstăriş. Copacii începuseră deja să-şi piardă frunzele şi să- 
şi arate câte ceva din goliciunea crengilor. Frunzele căzute 
formau un covor moale, de cele mai multe ori alunecos din 
cauza ploii. De felul ei, pădurea era întunecoasă, dar, acum, 
norii mari şi grei o făceau din cale afară de sumbră. 
Căpitanul Roman, Micu şi Ringo o simțeau neprimitoare şi 
rece. Picăturile de ploaie şi şuviţele de apă scurse de pe 
frunzele copacilor scoteau zgomote ciudate. Era o vreme 
cum nu se putea mai potrivnică unei scotociri prin pădure, 
căci fiecare notă mai aparte din simfonia de zgomote te 
făcea să tresari, încercând să desluşeşti în ea tocmai 
sunetul care ascundea prezenţa unui om. Mai bătea şi 
vântul... Micu încercase ceva cu batista asasinului, dar 
feluritele mirosuri proaspete ce ieşeau din pământ, din 
frunze sau emanate de vegetaţia măruntă, aflată într-un 
freamăt continuu, îl încurcau foarte mult pe Ringo. 

Umblară mai bine de trei ore şi nu se-nregistră nimic 
deosebit. Numai ploaia parcă se mai înmuiase puţin. La 
Cotul Cucului, primul punct de întâlnire, sătenii se adunară 
cu toţii. Discutau încet, şoptit şi ridicau din umeri. 

— Mergem mai departe. Nu se poate să nu-l prindem, îi 
îmbărbăta ofiţerul. 

Formaţia se răsfiră ca la început şi se lansă în 
„pieptănarea” pădurii de pe al doilea deal. larăşi murmure, 
zgomote ciudate şi un păcănit de toacă în depărtare. Ringo 
se oprise şi asculta nemişcat. 

— Ce-o fi acolo? îl întrebă căpitanul pe lancu. 

— Sunt nişte muncitori forestieri care fac mangal. Uitaţi- 
vă acolo, sus de tot, unde se vede şi-o dâră de fum... 

— Aha... 

— Acolo a stat ploaia. i 

— Bine-ar fi să stea şi aici, spuse Roman. Inseamnă că 
tot Ringo va fi salvarea noastră. lancule, cunoşti drumul? 

— Se poate? Doar, pe dealurile astea m-am născut. Apoi 
unul dintre muncitorii de acolo e fratele meu mai mare, 
neica Mitu. 

— Atunci mi-ar fi de mare folos să te duci până acolo şi 
să vii cu muncitorii în jos, în întâmpinarea noastră. 

— Mă duc, cum să nu, dar de ce vă grăbiţi? Că tot 
ajungem acolo. ` 

— Ajungem, da. Insă vor trece încă trei-patru ceasuri 
bune, fiindcă noi înaintăm încet. Îți imaginezi cât am scuti 
dacă vreunul dintre ei l-a văzut pe criminal. 

— Da... Aveţi dreptate. Am plecat. 

După mai bine de o oră, lancu şi trei muncitori forestieri 
ajunseră la căpitanul Roman. Fugiseră atât de mult, încât 
trebuiră să se odihnească câteva minute ca să poată vorbi. 

— Neica Mitu l-a văzut, reuşi lancu să lege primul 
vorbele. 

— Unde? 

— Ceva mai sus de punctul lor de lucru. 

— Da, la Izvorul lupilor! confirmă Mitu răsuflând repede. 

— Mai  odihniţi-vă puţin şi pe urmă îmi spuneţi 
amănuntele. 

— Era un om înalt şi cu un fâş maro, zise Mitu, când se 
mai linişti. 

— Asta e ucigaşul! nu rezistă lancu. 

Roman tăcu. Micu se uită întrebător la el şi continuă: 

— Mi-a zis că e geolog şi că s-a rătăcit de colegii lui, care 
trebuie să fie pe undeva tot în sus, spre munte. M-a 
întrebat dacă n-am ceva de mâncare şi mi-a oferit o sută de 
lei. l-am spus că nu-mi trebuie bani şi i-am dat o pâine, de 
care facem noi la cuptor, şi două conserve de carne. 

— Şi le-a mâncat? îl întrerupse Roman. 

— Da. Numai din pâine i-a mai rămas ceva. 

— Unde-a poposit? 

— Pe iarbă, la Izvorul lupilor. 

— Deci resturile de mâncare au rămas acolo? 

— Da... spuse omul nedumerit de întrebare. 

— Altceva ce-aţi mai discutat? 

— Mai nimic. Am observat că era tăiat la mâna dreaptă şi 
l-am întrebat ce-a păţit. Mi-a răspuns că s-a agăţat într-un 
rug de spini. 

— Şi încotro a luat-o? 

— Cred că spre Şaua Turcului, 

— Şi cam când a fost asta? 

— Acum trei ceasuri, nu-i mai mult. 

Căpitanul se privi o clipă cu Micu, apoi calculă: 

— Deci suntem în urma lui cu patru ore. 

— Plus cât a mai câştigat el până în locul unde se află 
acum... adăugă Micu. Depinde de ritm... 

— Atunci ştii ce ne-aşteaptă, Micule!... 

— Maratonul, zâmbi Micu. 

La semnalul ofițerului, sătenii rupseră „lanţul” şi veniră la 
el. Roman îi puse în temă cu noua situaţie. 

— Dumneavoastră va trebui să vă-ntoarceţi acasă, le 
explică el. Nu oricine poate face faţă unui asemenea efort. 

— Nu se poate, nu vă putem lăsa singur, zise săteanul 
care fusese veterinar în armată. Aveţi nevoie măcar de-o 
călăuză. 

— Dar nu sunt singur, suntem trei, iar călăuză mai bună 
ca Ringo nu ne poate fi nimeni... Aţi auzit că la Izvorul 
lupilor nu plouă, iar urma criminalului e proaspătă... 

— Pe mine să mă luaţi cu dumneavoastră, vă rog... stărui 

lancu. 

— Sunteţi trei, înţeleg interveni „veterinarul”, dar trebuie 
să ţineţi cont că criminalul... e criminal! 

— Da, fără îndoială, spuse Roman. Ştim cât este de 
periculos. Era gata să comită a doua crimă, să-l înjunghie 
pe un cetăţean care reuşise să-l ajungă. 

— Păi, atunci... 

— Păi, atunci n-am dreptul să mă joc cu viaţa 
dumneavoastră. Noi ne cunoaştem riscurile şi suntem 
datori să ne îndeplinim misiunea. 

Sătenii îşi plecară capetele, nemulţumiţi, şi plecară 
trăgând cu coada ochiului la Ringo. 

„Riscurile meseriei”, bine zis, gândi căpitanul Roman în 
timp ce sătenii se depărtau. Avem în faţă, ascuns undeva, 
un ucigaş. Un om care a dăruit moartea. Nimeni n-are 
dreptul să curme bunul cel mai de preţ al semenului său, 
un bun hrănit cu lapte de mamă, cu trudă, cu speranţă, cu 
bunătate, cu lacrimi... Ce-i oare mai frumos pe lume decât 
VIAŢA? Cine vrea să moară?... Nimeni!... Se uită la Ringo. 
Uite-l cum freamătă să ajungă clipa când să-l descopere pe 
infractor. Nici măcar el nu atacă pe oricine, el a acumulat o 
„Zestre” care-l alătură de cei mai buni şi e necruţător faţă 
de cei răi... Şi poate că nu aşa şi-ar fi dorit el: ar fi vrut, 
poate, să fie un câine de curte, fără griji, fără necazuri, să 
se zbenguie, să latre în voie, să se joace cu copiii, să facă 
ghiduşii... 

Şi Ringo reflecta... Căci el, în anul cel mai frumos al vieţii, 
în copilărie, fusese bătut. Ar fi încercat să înţeleagă toate 
necazurile care se abătuseră asupra sa, dacă omul de lângă 
el ar fi avut vorba mai dulce şi nu aspră, dacă l-ar fi privit 
mai mult în ochi, dacă l-ar fi mângâiat cu blândeţe. Şi poate 
toate acestea ar fi fost cum ar fi fost, dar să fie abandonat, 
asta n-a mai putut înţelege. Cu ce-a greşit el? Ce rău a 
făcut? El a vrut să coopereze cu Gim, stăpânul său, dar n-a 
fost înţeles. El era un câine supus, inteligent, anticipa multe 
lucruri, dar nu se putea exprima pe înţelesul stăpânului. 
Ajunsese să-l urască pe Gim, deşi acesta la început se 

purtase bine cu el, îi arătase oarecare tandreţe, iar pe 
parcursul unei călătorii cu trenul, foarte lungă, când l-a 
adus în România, îi lua botniţa de la gură şi-l lăsa, din când 
în când, să se simtă liber. Ringo era mic atunci şi nu putea 
citi în ochii lui Gim vreo intenţie rea. El credea că odată 
adus la Bucureşti, îl aşteaptă aceeaşi viaţă de hoinar ca-n 
curtea aceea imensă a Centrului de dresaj din munţii 
depărtaţi. Acolo el crezuse că totul era numai o joacă, 
deoarece se zbenguise în voie, nu avea griji cu mâncarea, 
iar tot din joacă învățase lucruri care îi trezeau şi mai mult 
gustul de libertate, învățase să fugă după o minge sau 
după o mănuşă aruncată şi să o aducă stăpânului. Alteori 
era pus să aleagă dintre mai multe obiecte căciula sau 
pantoful omului cu care se juca şi pe care îl îndrăgea pentru 
că făcea tumbe împreună cu el şi se ascundea prin pădure 
lăsându-l pe Ringo să-l găsească. Aşa credea că va fi şi mai 
departe, că totul va fi iar o joacă, că şi Gim se va purta la 
fel de tandru cu el. Ar fi acceptat chiar să se joace mai 
puţin, să fie supus la exerciţii, aşa cum văzuse el la Şcoala 
de dresaj, la câinii mai mari. Toate acestea le-ar fi acceptat, 
cu bună ştiinţă, numai să nu fie bătut. Gim l-a supus la fel şi 
fel de exerciţii, încercând să-l înveţe ceva, dar Ringo nu-i 
putea fi pe plac fiindcă nu-şi putea înţelege stăpânul de 
care începuse să-i fie frică. Fiind pedepsit că nu putea 
înţelege ce i se cerea, a fost lăsat în ger, fără cuşcă, până 
s-a îmbolnăvit de plămâni. Tuşea întruna, zăcea, 
aşteptându-şi sfârşitul pe care începuse să şi-l dorească 
decât să fie din nou bătut şi supus la chinuri. 

Inainte de a se despărţi de Gim, acesta i-a mai tras o 
bătaie, supărat că pierduse banii pe care-i plătise pentru 
Ringo, singurul descendent al unei căţele renumită în 
poliţie şi care murise în timpul naşterii lui. Bătaia pe care 
Ringo o primise la despărţire îi lăsase răni adânci în suflet 
şi-l făcuse să creadă despre Gim şi despre oameni că 
trebuie urâţi. Curând, însă a cunoscut un altfel de stăpân. 
Micu era plin de blândeţe, de înţelegere, de vorbe calde şi 
de mângâiere. El nu avea nimic comun cu răutatea lui Gim. 

Şi numai datorită lui ajunsese să capete din nou încredere 
în oameni şi să vadă că nu toţi sunt răi... Micu, noul său 
stăpân, era un om deosebit, plin de bunătate; l-a îngrijit, l-a 
salvat de la moarte şi de la singurătatea care i-ar fi grăbit 
sfârşitul. Pe Micu îl iubea mult şi-l asculta orbeşte, căutând 
să-şi îndeplinească misiunile fără cusur şi să aducă pe 
chipul stăpânului satisfacția reuşitei şi a împlinirilor. Micu 
suferise şi el de plămâni; şi se înfrăţise cu Ringo pentru a 
scăpa împreună de boală, pentru a recâştiga dragostea de 
viaţă şi a iubi zâmbetul candid al florilor şi al primăverii. 
Şase luni au stat la munte nedespărţiţi şi acolo Micu l-a 
învăţat, cu blândeţe, toate tainele are i-au adus astăzi 
faima de cel mai bun câine poliţist. Ce om minunat era Micu 
şi câte cazuri au rezolvat împreună până acum... Şi vor mai 
rezolva... 

— Ce-i, băiatule? se trezi, Ringo mângâiat de Micu. Unde 
te gândeşti, eşti trist sau mi se pare mie? _ 

Ringo scânci, şi mătură pământul cu coada. li plăceau 
mângâierile şi aplecă capul ca să primească tot mai multe. 

— Am impresia că ţi-e foame şi nu îndrăzneşti să ceri. Te 
aşteaptă o misiune grea, Ringo! E poate cea mai grea 
misiune a ta de până acum, fiindcă n-ai fugit niciodată 
atâta. N-avem încotro, trebuie să învingem greutăţile 
împreună. Am scăpat noi de boala aceea chinuitoare, 
darămite de o misiune ca asta. Cât am stat la munte, te-ai 
fortificat, iar boala s-a stins complet, aşa că nu mi-e teamă. 
Trebuie să-l prindem pe criminal. Trebuie, ai auzit ce-a spus 
Alina. 

Ringo deveni mai vioi şi se ridică în picioare, îndrăznind 
să lingă mâinile stăpânului său. Când Micu pronunţa 
cuvântul „Trebuie!” lui Ringo i se zburlea părul şi se 
înverşuna în sine pentru reuşită. Era hotărât şi de astă dată 
să-şi ducă misiunea la bun sfârşit, deşi înţelegea, după 
gesturile şi feţele crispate ale celor din jur, că era o misiune 
foarte grea. Niciodată nu-i văzuse atât de agitaţi, cu atâtea 
semne de întrebare pe chipuri, cu atâtea emoţii care 
prevesteau un efort neobişnuit. La ultima misiune, 

căpitanul Roman fusese lovit cu un cuţit în picior; acum se 
aşezase pe iarbă şi-şi refăcea pansamentul. Veni fără 
comandă lângă căpitan şi se aşeză drept în faţa piciorului 
oblojit, scheunând în dorinţa de a-i spune că-i înţelegea 
durerea. Căpitanul îl mângâie, îl culcă la pământ şi începu 
să se joace cu el. Micu îi privi. Ringo făcea aceleaşi mişcări 
ca atunci când se juca cu copiii. De multe ori treceau prin 
faţa grădiniţei şi câinele se oprea şi se uita la copii. Micu îl 
lăsa să privească şi, ca să nu se simtă stânjenit, se apleca 
în faţa lui mângâindu-l. Copiii veneau atunci cu toţii în jurul 
lui Ringo, îi făceau bezele, îi ofereau mâncare din 
ghiozdane şi se îmbulzeau să-l mângâie. Ringo se uita 
insistent la Micu, să-i dea voie să se joace cu copiii şi de 
fiecare dată primea aprobarea. Atunci era fericit. Întâi îl 
apuca pe stăpân de pantaloni, ca să-i arate că pe el îl 
iubeşte mai mult, că lui îi datorează existenţa sa, apoi se 
lansa în joc. Se făcea că se repede spre ei, dar se lăsa la 
pământ şi înainta tiptil-tiptil; copiii încetau să se teamă şi 
se distrau de minune. Doi dintre ei, Codruţ şi Mihai, pe care 
îi salvase de la moarte, îl vizitau duminica la miliţie. 
Ajunsese să le simtă lipsa atunci când nu-i vedea mai mult 
de o săptămână. Codruţ venea de multe ori însoţit de 
părinţi, iar mama lui când îl vedea pe Ringo începea să 
plângă. Ringo se simţea atunci şi mai mândru, lătra ca să-l 
audă Nada şi împărțea cu ea aceste bucurii. Nadei nu-i 
putea, spune că el îl salvase de la moarte pe Codruţ, dar 
ea, cu instinctul ei, înţelegea tot şi-l admira. Mâncau 
împreună din bunătăţile aduse de copii, iar când erau lăsaţi 
amândoi în cuşcă, se învârteau unul în jurul celuilalt, el se 
prefăcea c-o muşcă, iar apoi ea i se aşternea cuminte la 
picioare. 

— Gata, Ringo! Ajunge! îl opri Micu din joaca în care se 
lansase cu căpitanul Roman. 

Căpitanul îşi scutură hainele, urmărindu-l cu coada 
ochiului pe Ringo care devenise foarte serios. Stătea într-un 
colţ şi aştepta. Micu aşeză jos gamela cu mâncare. 

— Treci la masă, te rog! 

Ringo adulmecă şi desluşi uşor că era vorba de biscuiţi 
cu lapte, o mâncare uşoară care i se dădea, de regulă, când 
avea o misiune grea. La urma urmei, în privinţa mâncării 
Ringo se putea crede un alintat. Niciodată nu avusese grija 
zilei de mâine, iar Micu nu întârziase vreodată de la ora 
mesei, pregătindu-i mâncare cu o meticulozitate de 
bucătar. Niciodată nu-i dădea să mănânce până nu făcea 
puţină mişcare. Îl scotea din cuşcă, pe el şi pe Nada, şi 
după ce se jucau pe săturate, îi punea să sară obstacolele 
din curtea miliției, anume pregătite, făcându-i să se 
întreacă unul pe celălalt. Nada, până să-i crească 
pântecele, i-o lua înainte de multe ori şi el simţea o 
oarecare ciudă. Ciuda-i era şi mai mare când vedea 
pregătită maşina miliției pentru plecare în misiune, şi în 
locul său era luată Nada. Atunci, de necaz, refuza hrana şi 
chiar refuza să se joace. Dar Micu îl împăca, îl lăsa să 
înţeleagă că-l iubeşte aşa cum l-a iubit când au fost şase 
luni nedespărţiţi la Buşteni, dar că şi Nada are aceeaşi 
„meserie”... 

— Nu prea-i place mâncarea, ce se petrece cu el? 
observă căpitanul Roman. 

— Cred că e tulburat de ceva, răspunse Micu. Nu-mi dau 
seama... N-a mai fost aşa de când era bolnav. Cred că-i 
lipseşte Nada. 

— Tot ce se poate, murmură căpitanul mutându-şi 
privirea la şeful de post. Am nevoie de dumneavoastră să 
mobilizați cetăţenii din Piscul Corbului şi din Pogoane. 

— Am înţeles, răspunse Năstase. Pot pleca? 

— Şi încă urgent! accentuă căpitanul Roman. 

Şeful de post plecă. Micu îşi orândui totul în raniţă şi 
scoase coarda de conducere a lui Ringo. 

— Atacăm? făcu lancu nerăbdător. 

— Imediat, spuse Micu. Să vedem dacă o să te ţină 
picioarele. 

— Poate nu ştiţi că am făcut armata la vânătorii de 
munte, se simţi lancu lezat. Cred c-o să rămân în cursă 
numai eu şi Ringo... Vreau să-mi justific cinstea, pe care mi- 

aţi acordat-o în faţa sătenilor, de a fi partenerul 
dumneavoastră... 

Căpitanul Roman veni lângă lancu, îl mângâie uşor pe 
umăr: 

— Eşti un om bun, lancule! Îmi pare bine că te am alături 
de mine. 

lancu roşi. Ringo, văzând gestul prietenos al căpitanului, 
mârâi uşor. Micu observă şi făcu semn din sprâncene spre 
căpitan. Roman înţelese şi se apropie de Ringo. Micu nu 
prea înţelegea de ce animalul avea nevoie în acele 
momente de atâta afecţiune. Ridică mirat din umeri şi 
gândul îi fugi la căpitan căci, de fapt, ofiţerul îl îngrijora. Cu 
câteva zile înainte, într-o misiune asemănătoare, care se 
desfăşurase tot într-o pădure de munte, „clientul” fiind un 
evadat, ofiţerul, fusese rănit la piciorul drept, iar medicii îi 
recomandaseră repaus total. Roman sfidase prescripţiile 
medicale şi pornise din nou la drum... Va rezista, oare, 
piciorul său la un asemenea drum, la o asemenea fugă? || 
ştia neînduplecat pe căpitan, dar acum se îndoia că va 
putea duce cursa până la capăt. Ştia că Roman este un om 
hotărât, pe care nimic nu-l abate de la ţelurile sale, de la 
convingerile sale. 

Roman se opri din joacă, se uită la ceas. Micu îi făcu un 
semn lui Ringo şi acesta intră în tensiunea specifică 
dinaintea misiunii. Faptul că el trebuia să-şi înceapă 
misiunea se desluşea foarte limpede din privirile care-l 
înconjurau şi de la batista pe care Micu o păstra cu multă 
grijă în punga de plastic. Micu scoase punga la vedere; 
câinele mirosi adânc batista, o adulmecă şi porni într-o 
goană nebună. Echipa îl urmă. Ringo făcea eforturi care îi 
înăspreau muşchii, îi zbârleau părul şi-i dădeau o înfăţişare 
feroce. Adulmeca tot mai des urma, se concentra asupra ei, 
iar când avea senzaţia că a pierdut-o din cauza vântului, se 
oprea în loc şi cerea batista prin mişcări nerăbdătoare din 
bot. 

— Hai, Ringo, miros urma! îl îndemna Micu. 

Lui Roman aproape că-i pierise răsuflarea de la durerea 

pe care i-o pricinuia rana de la picior. Începu iarăşi să 
plouă. Misiunea lui Ringo deveni din ce în ce mai dificilă. El 
făcea apel tot mai des la batistă, dar nu se lăsa... In ciuda 
kilometrilor parcurşi, înainta cu înverşunare, fiindcă încă 
mai mirosea urma... Micu găsise o soluţie salvatoare pe 
care n-o mai încercase până atunci cu Ringo: îi legase de 
gât punga de nailon care conţinea batista asasinului. De 
câte ori era în impas sau vântul îi arunca mirosul lateral 
Ringo făcea un pas sau doi paşi la dreapta ori la stânga, 
găsea un fir din vechiul miros şi-l împrospăta cu cel din 
pungă şi apoi pornea mai departe... Credea în reuşită, 
credea că va învinge. Aruncând o privire în spate, 
observase că alergau cot la cot cu el trei oameni, care se- 
ntreceau în eforturi. Nu-i plăcea că prietenul său, căpitanul 
Roman, rămânea tot mai în urmă, şchiopătând. El, Ringo, ar 
fi dorit să se oprească, să încetinească mersul, dar 
instinctul îi spunea că „prada” nu-i prea departe şi nu-i va 
putea scăpa. Înainta dârz, cu botul aţintit mereu în jos. 

— Stai, Ringo! Facem o pauză, spuse Micu observând că 
Roman fugea din ce în ce mai greu. Avem nevoie cu toţii de 
o pauză... i 

— Nu trebuia să-l opreşti, replică ofiţerul. Incă fugea 
destul de întins... 

— E adevărat, tovarăşe căpitan, însă eu am cam obosit, 
de lancu nici nu mai vorbesc, ia uitaţi-vă la el! 

lancu gâfâia ca o locomotivă şi abia îşi trăgea sufletul. 
Auzind de pauză, se aşeză imediat lângă trunchiul unui 
brad bătrân. Căpitanul îi întinse bidonul cu apă: 

— Dacă nu mai merge, poţi să renunți. 

— Nu! Nul!... protestă lancu şi prinse să bea cu sete. Nu 
renunţ chiar dacă m-ar omori cineva, spuse el şi se şterse 
ţărăneşte, cu manşeta hainei, la gură. Dumneavoastră eraţi 
într-o vreme la mulţi paşi în urma mea, dar aţi avut voinţă 
să învingeţi durerea de la picior şi m-am pomenit că mă 
depăşiţi în fugă, fără să aud măcar un geamăt. Eu de ce n- 
aş avea o asemenea voinţă? 

— Dar nu despre asta este vorba, spuse Roman. Este 

vorba despre un efort epuizant, la care nu orice organism 
poate rezista. Trebuie să fim sinceri cu noi. 

— De acord, dar dumneavoastră, ca piciorul... 

— Eu... Eu sunt obişnuit cu astfel de eforturi, zâmbi 
Roman. Apoi rana nici nu mă mai doare, căută el un 
argument pe care să-l creadă şi Micu. 

— Lăsaţi, ştiu că suferiţi, stărui lancu. Se vede pe faţă, ce 
dracu'. Apoi, uitaţi, pansamentul a-nceput să... Nu-i a bună. 
Rana sângerează... Am învăţat în armată că o rană 
sângerândă trebuie strânsă foarte bine pentru a se preveni 
hemoragia. Daţi-mi voie. 

Spunând aceste cuvinte, se descheie la haină, rupse o 
fâşie din cămaşă şi i-o întinse lui Roman. Ofiţerul fu mişcat 
de gest şi-l privi pe Micu. Subofiţerul aprobă imediat din 
cap. In ochii lui se putea citi îngrijorarea. Puțin stânjenit că 
Micu îi intuise suferinţa şi că probabil se îndoia că va reuşi 
să facă faţă acestui maraton, strecură puţin nervos, fără să- 
| audă lancu: 

— Crezi că nu ştiu că pentru mine la-i oprit pe Ringo din 
cursă? 

— Nu pentru dumneavoastră, ci pentru lancu. 
Dumneavoastră eraţi cu mulţi paşi înaintea lui. 

— Mă păcăleşti, ştiu, nu se lăsă Roman. Când eu eram în 
urma lui lancu, ţi-am văzut privirea îngrijorată şi am luptat 
ca să-ţi arăt că te înşeli. Ringo trebuie să meargă înainte, 
altfel nu vom mai reuşi să punem mâna pe asasin. lţi dai 
seama cum aleargă el în aceste clipe, cum se îndârjeşte să 
prindă puteri şi să tot fugă? 

— Bineînţeles, însă nu vă gândiţi şi la Ringo? se lansă 
Micu într-o nouă stratagemă. Şi el trebuie să se odihnească, 

— Nu, nu pentru asta l-ai oprit, îl contrazise căpitanul. 
Ringo s-a odihnit de mai multe ori, în pauze scurte, în 
picioare, iar acum prinsese parcă mai multă vlagă şi viteză. 
Fii sincer, am dreptate? 

— Numai pe jumătate, zâmbi Micu în semn că începuse 
să cedeze. Ringo a iuţit pasul într-o goană prea nebună. L- 
aş fi lăsat dacă mi-aş fi dat seama după unele semne că 

asta se datorează apropierii de ţintă. N-a fost însă aşa, îl 
cunosc foarte bine. Incordarea întregului corp şi coada 
ţeapănă îmi spuneau că efortul, lui are ceva care ţine de-o 
învrăjbire căreia nu-i găsesc niciun motiv. V-am spus, se 
petrece ceva cu el, presimte poate ceva. Sau îl îndârjeşte 
sângele de pe batistă. Niciodată, nu l-am văzut în 
asemenea salturi crâncene pe urmele unui criminal, Parcă 
Nada ar fi victima, iar el nu vede în faţa ochilor decât 
imaginea răzbunării. Nu-l înţeleg... Oricum, trebuie să-l 
opresc, deoarece accelerarea vitezei îi dăunează respirației 
şi apoi nemijlocit mirosului. Dacă respiraţia nu se face în 
deplină concordanţă cu pasul, oricât de viguros ar fi 
câinele, capătă o senzaţie de sufocare... Nu oare aşa 
simţim şi noi? Chiar nu vă palpită inima un pic? Atunci vă 
daţi seama de ce-am oprit... 

— Bine, m-ai convins, bombăni Roman. 

Căpitanul se apropie de lancu, care nu îndrăznise să se 
amestece în vorbele celor doi milițieni. 

— Gata, mă bucur că v-a convins, strecură el bucuros 
când mâna ofițerului se întinse după feşă. O să vă fie mult 
mai bine. 

— lţi mulţumesc, spuse Roman. 

Ringo veni lângă cei doi milițieni. Se aşeză chiar în 
apropierea piciorului rănit al lui Roman şi urmări toate 
mişcările pe care le făcea stăpânul său. Apoi se apropie de 
punga în care se afla batista asasinului, dornic să plece cât 
mai repede pe urmă, să-l descopere pe făptaş, dar să nu 
mai ştie că prietenul său, căpitanul, suferă şi se chinuie. 

— De ce n-a mâncat? întrebă căpitanul. 

— Nu poate... Noi am putut? 

— Nu... 

— El se tânguie alături de noi şi nu poate pune gura pe 
nimic până nu ştie că şi-a dus misiunea la bun sfârşit. In 
fond, ce să vă mai explic eu, îl cunoaşteţi ca şi mine. 

— Da, este un câine formidabil, de aceea îl iubesc atât de 
mult. 

— Credeţi că-l iubiţi mai mult decât mine? 

— Greu de făcut o comparaţie. Ştiu că iubirea ta are 
multe nuanţe, pentru că tu l-ai descoperit, l-ai îngrijit şi l-ai 
dresat. Dar şi eu îl iubesc mult! Nu ţi-am spus niciodată, |- 
aş vrea şi eu pe Ringo. 

— Cum? Nu vă înţeleg... bolborosi Micu. 

— După ce va ieşi la „pensie”, vreau să fie al meu, să-i 
ofer o bătrâneţe tihnită. 

Micu îşi mutase privirea undeva în gol, prin culoarul lăsat 
de două crengi de brad. 

— N-am să vi-l las niciodată! Vă puteţi imagina cât am 
trudit cu el? Il consider ca o parte din mine. Dacă ar fi vorba 
să mi se ia o mână sau un picior în locul câinelui, zău că le- 
aş oferi fără şovăire! 

— Te înţeleg, dar mă gândesc că tu mai ai un câine, pe 
Nada. Cu ea ce-ai de gând? 

— O păstrez şi pe ea, chiar dacă va îmbătrâni mai repede 
decât Ringo. Şi ea m-a slujit şi mă slujeşte cu credinţă, aşa 
că nu pot fi neomenos. Cine mă poate obliga să mă despart 
de câinii cu care am lucrat? Oricine va înţelege că aceste 
animale au fost viaţa mea, că împreună cu ele eu am 
practicat o meserie în care am pus pasiune şi dăruire. Am 
totuşi o soluţie care cred că vă va surâde. Nada trebuie să 
nască din zi în zi, şi am să vă dăruiesc un căţel, un căţel al 
ei şi-al lui Ringo. Am să vi-l dresez chiar eu. 

— Fie, spuse Roman. Il încânta ideea că micuțul câine lup 
va deveni într-o zi un faimos câine poliţist, ca şi Ringo. În 
fond, Ringo nu trebuia să aibă şi el un succesor? Ne 
cunoaştem de multă vreme, dragă Micule, şi cred că tu eşti 
acela care ai dreptate. 

— Să-mi daţi şi mie un pui, vă rog! se auzi din spate 
vocea lui lancu, care asistase până atunci în tăcere la 
discuţie. 

— Pentru asta trebuie mai întâi să-l meriţi, îi făcu Micu cu 
ochiul. 

— Atunci o să-l merit, spuse lancu. Ce facem, nu 
mergem? 

— Numai să te ţină picioarele, că de-abia de-acum încolo 

începe distracţia, râse Roman. 

— Vai de mine, tovarăşe căpitan. Nu ştiţi dumneavoastră 
cât eram de-al dracului când eram mic şi săream toate 
gardurile după găinile vecinilor. M-au alergat o săptămână 
şi tot nu m-au prins până nu m-am predat eu la post. 

— Păcat că nu te-a alergat atunci Ringo, zâmbi Micu. 
Numai aşa aş fi crezut că ţi-ai format nişte muşchi de oţel, 
care să-ţi prindă bine acum şi să-l poţi însoţi. 

— Cu el nu m-aş fi încumetat, râse şi lancu. Te frige în 
tălpi când te gândeşti că se apropie cu colții lui. De-asta-mi 
doresc unul ca el, ca să-mi alunge toţi nepoftiţii care 
râvnesc vara la cireşele mele, iar toamna să-mi alunge 
porcii mistreți de la porumb. Câinii noştri nu fac două 
parale. S-au învăţat cu mâncare multă şi le e frică chiar şi 
de animalele mai slabe decât ei. Au uitat să şi mai latre, 
zău! 

— Atunci în mod sigur îţi trebuie un câine polițist, îi zâmbi 
Roman. Are să se înveţe şi el la cireşe şi la mâncare de n-ai 
să-l mai poţi plimba prin curte nici trăgându-l cu sania. 

— Mă bag la şcoală, şi tot am să-nvăţ să-l dresez, ştiu eu 
unde bateţi! 

— Tot ce se poate, dar ai depăşit vârsta, lancule! 

— Vă înţeleg, spuse lancu. Îmi doresc mult un asemenea 
câine... Am vreo şansă? 

— Una parcă totuşi ar fi, murmură Micu, trăgând cu 
coada ochiului la căpitan. Având în vedere că nu eşti prea 
pretenţios în privinţa treburilor la care vrei să-l foloseşti, mă 
gândesc că ti-ar prinde foarte bine un câine mai bătrân, 
care este mai învăţat şi mai cumpătat decât unul mai tânăr. 

— Da, îl vreau şi aşa, dar cum să fac? întrebă lancu 
repezit. 

— Am un coleg căruia i s-a repartizat un câine tânăr, dar 
nu se-ndură să renunţe la cel cu care a lucrat până acum şi 
care nu-i chiar bătrân. Am să-l conving să ţi-l dea ţie, 
spunându-i că iubeşti mult câinii şi că ai toate condiţiile să-i 
oferi o viaţă fără griji. 

— Abia aştept... 

— Dar colegul meu are să-ţi pună şi el o condiţie. 

— Oricare, zise lancu fără şovăire. 

— O să vină din când în când să-l vadă. Noi nu ne putem 
despărţi aşa uşor de câinii pe care-i iubim... 

— Vai de mine... Poate să vină când vrea. Oricând va fi 
bine venit şi va fi oaspetele meu de cinste. Mă va învăţa şi 
pe mine câte ceva. In plus, abia aştept să-mi povestească 
despre isprăvile pe care le-a făcut câinele la miliţie. Mamă, 
mamă! Ce-or să se bucure băieţii mei, Neluţu şi Eugen, 
când l-or vedea, şi cum au să-l mai îngrijească... Dar cum îl 
cheamă, tovarăşe plutonier? 

— Tăun, zâmbi Micu, pregătindu-şi ranita pentru a începe 
din nou „asaltul”. 

Observând că Micu îşi pune raniţa în spate, iar ceilalţi doi 
însoțitori s-au ridicat în picioare, Ringo deveni neliniştit şi se 
scutură de câteva ori, alergând uşor în jurul stăpânului său. 
Se dezmorţea şi căuta să-şi recapete vioiciunea. Căpitanul 
Roman privi la ceas. 

— Mai avem de recuperat cam două ore. Poate şi mai 
puţin, dacă presupunem că asasinul s-a odihnit şi el. 

— In mod sigur s-a odihnit, îl îmbărbătă Micu. E şi el om, 
nu e motor... 

— Numai că pentru noi va fi mai greu acum, zise lancu 
privind la piscurile înzăpezite ale trecătorii din zare. 

— Bine, măi lancule, tocmai tu te vaiţi? îi aruncă 
subofiţerul. Ce spuseşi mai adineauri? 

— Am zis şi eu aşa, daro să trecem ca o săgeată. 

— Bine, să te vedem... 

Subofiţerul îşi mută privirea la cerul plumburiu. Faţa i se 
crispă pentru o clipă gândindu-se la misiune şi îl mângâie 
pe Ringo. „Concentrează-te la maxim, fiindcă aştept de la 
tine mai mult ca niciodată...” Câinele parcă înţelese ce-i 
transmisese stăpânul său şi căută cu botul în sus punga de 
nailon care conţinea „oxigenul” lui. Dresorul o scoase şi-i 
băgă botul în ea, ţinându-l aşa câteva clipe pentru a 
adulmeca bine urma de miros. Când Ringo mişcă din bot 
puţin iritat, înlătură punga, desfăşură coarda de conducere 

şi dădu comanda: 

— Urma, Ringo! Urma!... 

Câinele lăsă botul în jos şi căută în jur. Când găsi „firul” 
se uită scurt la stăpânul său şi porni. Se concentra tot mai 
tare şi nu-i mai păsa de nimeni din jurul său. Îşi cunoştea 
prea bine misiunea şi ştia ce pretindea Micu de la el. 
Odihna îi prinsese foarte bine şi se dezlănţuia după menirea 
sa de câine poliţist, mai ales că urma i se părea proaspătă, 
iar vântul şi zăpada nu-l mai sâcâiau. Dar această bucurie a 
sa nu dură mult. Ajunsese acum pe pantă; obstacolele din 
drum îl împiedicau să înainteze într-un ritm constant şi-l 
oboseau peste măsură. În plus, se stârnise iarăşi un vânt 
foarte puternic. Pentru Ringo, vântul devenise un adevărat 
calvar, chiar dacă Micu îi legase din nou de gât punga de 
nailon, ca să-şi poată împrospăta mirosul. Degeaba, nu mai 
putea face faţă: vântul deplasase la distanţe prea mari 
urma de miros a criminalului, iar câinele mai mult bâjbâia. 
Micu se gândi că ar fi bine să facă o nouă pauză, cu atât 
mai mult cu cât căpitanul Roman începuse să şchiopăteze 
şi făcea eforturi supraomeneşti să menţină ritmul. După 
urma pe care o adulmecase câinele şi pe care îi condusese 
de la ultimul popas, aproape trei sferturi de oră, membrii 
echipei de urmărire îşi dădură seama că asasinul abordase 
pieptiş pante şi creste greu accesibile, care ocoleau drumul 
obişnuit şi-l fereau de priviri străine. Micu presupuse că pe 
un asemenea vânt şi criminalul se va adăposti sub un mal 
sau sub un brad stufos şi că nu mai poate înainta prea 
mult, fiind probabil şi el obosit. Necazul cel mare era ca el 
să nu fi ajuns cumva dincolo de coama piscului. Subofiţerul 
se consolă la gândul că urmăritul nu putuse ajunge totuşi 
chiar până acolo, deoarece ei fugiseră într-un ritm 
neobişnuit de rapid, iar după unele manifestări ale lui Ringo 
presimţea că nu se află cu mult înaintea lor. Ceea ce-l 
îngrijora mai mult era rana de la piciorul căpitanului. Rana 
sângera tot mai tare şi probabil durerea bloca muşchiul 
piciorului. Se mulţumi însă cu gândul că ofiţerul nu va 
rămâne singur acolo în munte, că lancu va avea grijă de el 

până vor primi ajutor. Hotărî, deci, să facă o nouă pauză, să 
se adăpostească cu toţii undeva de vântul acela năpraznic; 
constată însă că Ringo se încăpăţâna să tragă şi întindea 
coarda de conducere într-un efort care-l apropia de 
epuizare. Urmă o nouă întindere de coardă, o mică furie din 
partea câinelui şi Micu smuci de funie. Pe Ringo îl duru şi 
nu-i conveni deloc. Mai încercă un efort şi, la o nouă 
smucitură mai puternică, se opri în loc şi aşteptă fără să 
întoarcă privirea înapoi. Asculta cum se apropiau de el paşii 
stăpânului şi se gândea că va fi pedepsit. 

Inima i se făcuse cât un purice, fiindcă rareori Micu îl 
pedepsise prin trageri de lesă. Acum îşi dădea seama că 
greşise probabil prea mult. El voise numai să găsească 
urma, de aceea se pierduse aşa. „Să fi făcut, oare, şi altă 
greşeală?” Paşii lui Micu erau tot mai aproape de el... gata, 
l-au ajuns! Din instinct, îşi lăsă capul şi gâtul mai în jos, ca 
lovitura să nu fie prea dureroasă, şi începu să tremure. 
Stăpânul său însă nu-l lovi, îl atinse numai uşor cu coarda 
peste bot şi îl mustră: 

— Nu întinde coarda... Nu! Aşa n-o să poţi termina cursa, 
mai ai mult efort de făcut. Nu, am spus! 

Şi-l mai atinse o dată cu coarda. Câinele clipi mărunt din 
ochi, cu urechile lăsate moale în jos, şi se culcă la pământ 
fără comandă, în semn că înţelesese ce i se cerea, îndrăzni 
să dea uşor din coadă şi să-şi privească stăpânul în ochi. Nu 
primi altă dojană, fiindcă Micu ştia că Ringo era foarte 
sensibil la cuvântul „Nu”! 

Aşteptând cu sufletul la gură această nouă pauză, 
căpitanul Roman şi lancu se aşezară într-o viroagă, 
protejată de crengile unui brad care crescuse pe buza 
râpei. Având gurile uscate de la fugă, plimbară de la unul la 
altul o sticlă şi după ce băură cu sete se apucară să se 
şteargă de transpiraţie. Numai Micu nu se grăbea să bea 
din sticla cu apă şi părea că nu-l interesează odihna. El 
rămăsese în picioare lângă câinele său şi, spre uimirea lui 
Roman şi a lui lancu, îi dădu din nou lui Ringo urma de 
miros, desfăşurând coarda de conducere. Bucuros că poate 

fi din nou în graţia stăpânului său, animalul începu să caute 
în jur urma asasinului. O găsi după oarecare trudă şi, când 
se arcui să pornească pe urmele ei, Micu îi dezlegă de la 
gât coarda, Ringo, cu inteligenţa şi sensibilitatea lui 
deosebită, începu să scheaune în surdină de bucurie şi să 
dea vânjos din coadă, uitând că adulmecase urma fugarului 
şi că i se ordonase misiunea. 

— De ce a fost nevoie de lecţia asta? întrebă Roman, în 
loc să simtă pedeapsa tu îi iei coarda de la gât? 

— Trebuie să ne îngrijim de piciorul dumneavoastră, 
spuse subofiţerul. 

— Lasă grija pentru rana mea, că nu mă mai doare de 
când ai refăcut pansamentul. Pot să alerg în continuare 
încă o sută de kilometri. 

— Degeaba încercaţi să ne înşelaţi, interveni lancu. Nu 
vedeţi că sângerează şi mai tare? 

— O nimica toată, nu se dădu bătut căpitanul. Mai strâng 
puţin feşa şi totul s-a aranjat. Nu cumva vă trece prin gând 
să abandonăm cursa, pentru un fleac de rană, o simplă 
zgârietură? 

— Nu, n-o vom abandona, zise Micu cu un aer grav. Ne- 
am chinuit prea mult până să ajungem aici. 

— Şi atunci, de ce vă uitaţi aşa la mine? Insistă Roman. 

— Fiindcă n-o să mai puteţi fugi mult! nu-l menajă 
subofiţerul. Dacă-mi permiteţi... 

— Fără comentarii! ordonă căpitanul. Eu răspund de 
îndeplinirea misiunii şi tot eu hotărăsc ce trebuie făcut şi ce 
nu. 

Căpitanul Roman se ridică primul în picioare şi, privind la 
norii învolburaţi care se hărţuiau gata să se ciocnească, 
dădu comanda: 

— Gata! Sus, că ne ameninţă ploaia! Deşi vântul nu vrea 
să se potolească, avem datoria să încercăm. Fugarul ne 
aşteaptă în mod sigur, glumi el, şi ar fi păcat să nu-i 
îndeplinim dorinţa... 

Urmărirea reîncepu într-un ritm diavolesc, avându-l în 
faţă pe Ringo, care, descătuşat de coarda de conducere, 

găsise repede urmă de miros undeva cam la treizeci de 
metri lateral de locul unde o pierduse. De această dată, 
pentru ca oamenii să poată ţine pasul cu el, aruncă scurte 
priviri în spate şi îşi regla eforturile, pentru a menţine o 
cadență constantă. El ar fi vrut totuşi să înainteze mai 
repede, mai în forţă, dar simţea că ei se descurcau anevoie 
pe pantele tot mai abrupte. Şi poate totuşi aceste dificultăţi 
ar fi fost învinse nu chiar atât de greu, dacă n-ar fi început 
să plouă din nou. Terenul era şi aşa destul de umed şi 
denivelat, însă ploaia îl făcuse alunecos şi foarte primejdios 
de străbătut. Picioarele alunecau cu uşurinţă: cotloane 
scurte, gropi, viroage sau văi abrupte erau mascate de 
stufăriş, de poteci întrerupte sau de un luminiş fals. Câinele 
era vizibil marcat de nelinişte şi făcea eforturi disperate 
pentru a nu pierde urma. Ca şi boarea de zăpadă de mai 
înainte, picăturile de ploaie îl iritau la nas şi spălau într-atât 
mirosul, încât animalul aplecase botul la câţiva centimetri 
de pământ, iar de multe ori căuta, dezorientat, minute în 
şir. Micu îl ajuta de fiecare dată lipindu-i de nas batista 
asasinului. Câinele avea o misiune deosebit de grea şi Micu 
nu pregeta să-l îmbărbăteze tot mai des prin cuvinte calde: 
„Hai, Ringo, ştiu că tu nu te dai bătut! Sunt sigur că vei 
reuşi!” Cum auzea aceste îndemnuri, animalul se chinuia 
mai mult în stăruința lui. 

„„Ploaia măruntă care continua să cadă din norii 
neprietenoşi era însoţită acum şi de un frig tăios, care 
creştea pe măsură ce urcau. Ilnaintarea pe urmele fugarului 
devenise o obsesie, iar acest marş forţat îi aduseseră pe 
membrii echipei într-o stare de oboseală de neînchipuit cu 
toţii treceau prin clipe dificile şi numai îndârjirea le mai 
dădea putere. Ringo avea însă tot mai multă vioiciune, 
fiindcă găsise - incredibil în acele condiţii - un culoar de 
miros al urmei fugarului şi pe care stăpânul său îl atribuise, 
la întâmplare, numai frigului care putea să conserve un 
miros chiar şi pe burniţă. Mânat de acest culoar proaspăt, 
Ringo acceleră ritmul. Aruncând o privire scurtă în spate, 
observă că însoțitorii săi îl urmau cu aceeaşi tărie, 

supunându-se unui plus de efort. Căpitanul Roman, care 
începuse să rămână tot mai în urmă, le făcu semn celorlalţi 
că este de acord cu noua sforţare impusă de câine şi să nu- 
şi facă griji în privinţa piciorului său rănit. Cursa continuă cu 
şi mai multă râvnă, dar la un moment dat se-ntâmplă ceva 
neprevăzut: ofițerului li fugi o piatră de sub picior şi, 
alunecând, dădu să se prindă de o cetină ca să nu cadă în 
prăpastie. Rădăcinile bradului tânăr se desprinseră însă 
uşor şi căpitanul se prăvăli în vale. Agăţându-se ca prin 
minune de un colţ de stâncă. Micu şi lancu, extenuaţi de 
efortul depus, nu auziră zgomotul pietrei rostogolite şi nici 
zgomotul produs de căderea căpitanului. Ringo, care alerga 
mai departe, ciuli deodată urechile şi se opri brusc. El 
întoarse capul înapoi şi scheună puternic, ca în faţa unui 
pericol iminent. Se-ntoarse fără niciun fel de comandă şi, 
părăsind urma de miros, se îndreptă într-o goană nebună 
spre locul unde se-ntâmplase accidentul căpitanului. Micu şi 
lancu rămaseră uimiţi când văzură câinele venind ca o 
săgeată spre ei. 

— A-nnebunit, tăticule! se sperie lancu. Doamne, am 
crezut că-i diavolul!... 

Ajuns numai din câteva salturi în locul unde Roman se 
ţinea cu braţele de stâncă, Ringo începu să urle ca de 
moarte. Micu înţelese că Ringo îl chema în ajutor şi se 
îndreptă într-acolo tot într-o fugă. Câinele îl întâmpină prin 
salturi scurte şi i-o luă înainte până la marginea stâncii. 
Micu îl urmă şi când văzu scena îşi duse mâna la frunte, dar 
se dezmetici într-o clipă. Aducându-şi aminte că are coarda 
de conducere în rucsac, o scoase repede şi i-o aruncă 
ofițerului, care ajunsese la capătul puterilor. Roman se 
prinse de coardă cu o ultimă sforţare şi, privind în sus, zări 
capul lui Ringo care se agita în marginea prăpastiei. Micu 
începu să tragă puternic, strigând în acelaşi timp la lancu 
să-i vină-n ajutor. După alte sforţări, ofiţerul fu salvat. Avea 
faţa crispată şi palidă. Dacă Ringo n-ar fi auzit zgomotul 
pietrei care i se prăvălise sub picior şi n-ar fi simţit pericolul 
în care se afla... Dacă Ringo... 

— Of, Ringo! Salvatorul meu! murmură ofiţerul. 

lancu veni repede la el. Ofiţerul se accidentase serios, iar 
primejdia şi eforturile pe care le făcuse să se salveze îl 
epuizaseră. Micu îşi umezi batista cu apă şi începu să-l 
frece pe faţă, iar lancu îi suflecă pantalonul plin de sânge 
până deasupra rănii. Apa rece îl făcu pe căpitan să se 
învioreze; încercă să se ridice în capul oaselor, dar nu reuşi 
din cauza durerii de la picior. 

— Nu-i grav! Nu-i grav! zvâcni el din cap. Nu trebuie să 
vă ocupați de mine! 

— Staţi liniştit. Nu încercaţi să faceţi niciun efort. 

— ... Nu-i grav!... Nu-i grav!... 

— Un pic de răbdare, zâmbi lancu, ştergând rana cu 
batista umezită. 

— Nu-i aşa că nu-i grav? se sforţă căpitanul să-l privească 
în ochi. 

— Nuu... O zgârietură, acolo! 

Micu îi făcu semn lui lancu să prindă de o parte a cămăşii 
pe care o trecuse pe sub piciorul rănit al ofițerului. lancu o 
prinse, trase uşor o bucată spre el, şi împreună cu 
subofiţerul înfăşurară bine feşa în jurul rănii, apoi o 
strânseră cu putere făcându-i două noduri trainice. 

— Ah! Ah... scrâşni Roman mişcând capul de durere când 
într-o parte când în cealaltă. Nu e grav, vă asigur... 

— N-are sens, trebuie să m-ascultaţi, hotărî Micu să-i 
spună adevărul. Sunteţi accidentat grav la picior şi nu mai 
puteţi fugi... 

Roman se încăpăţână şi, cu un efort intens, se ridică 
sprijinindu-se pe piciorul nevătămat. Puse nesigur celălalt 
picior pe pământ şi nesimţind nicio durere, exclamă: 

— Aţi văzut că merge?... 

Nu făcu însă câţiva paşi că durerea îi prinse piciorul rănit 
ca într-o menghină. O toropeală ameţitoare îi invadă tot 
corpul. Micu şi lancu îl prinseră de sub braţe şi îl aşezară cu 
grijă pe iarbă. Roman închise ochii ca un copil ruşinat. 

— Lăsaţi, drept răzbunare, tot o să-l prindă Ringo, căută 
să-l consoleze Micu. 

— Ringo şi cu cine? deschise ochii ofiţerul intuind intenţia 
lui Micu. 

— Ringo şi cu mine, răspunse subofiţerul foarte calm. N- 
avem altă soluţie. 

— Şi cum adică, eu să nu merg? făcu lancu ochii mari. 
Pentru asta m-am chinuit până aici? 

Roman vru să-i ia apărarea lui lancu, însă Micu rosti 
înaintea căpitanului: 

— Ba da, poţi să mergi, dacă te lasă sufletul să 
abandonezi aici un om suferind care în orice moment are 
nevoie de ajutor. 

— Eu n-am nevoie de ajutor, făcu Roman. 

— Lăsaţi, tovarăşe căpitan, aţi văzut... Apoi, uitaţi-vă şi la 
lancu, nu mai poate fugi! 

— Nu-i adevărat! interveni lancu. De ce vorbiţi în numele 
meu? 

— Fiindcă asta este părerea mea. Trebuie să ştii că eu 
practic meseria asta de mult, că fug în urma câinelui de ani 
de zile şi am căpătat o rezistenţă ca un alergător de cursă 
lungă. Măi, lancule, tu eşti băiat bun! Ai vrut să ne ajuţi şi 
acum, iată, eşti omul de cel mai mare ajutor. Ce m-aş fi 
făcut oare, în situaţia de faţă, dacă nu erai tu? 

— Aţi fi abandonat cursa... 

— Pe câtă vreme aşa, Ringo va fi din nou pe urmele 
criminalului şi nu ne va scăpa! 

Ringo stătea culcat în apropierea lui Micu şi se uita tăcut 
când la stăpânul său, când la lancu. 

— Vă rog să mă iertaţi, tovarăşe căpitan, spuse Micu. N- 
am spus nimic cu răutate şi-mi pare rău de ce s-a 
întâmplat. Sunt sigur că mă înţelegeţi: nu există altă 
soluţie. 

— Bine, bine, făcu Roman stânjenit. Caută să fii prudent. 
Te aşteaptă cea mai grea cursă de urmărire din viaţa ta. 
Criminalul, pe lângă avansul pe care-l are, fuge acum cu 
disperare, fiindcă a fost alertat de Ringo când a lătrat ca să 
mă salvaţi pe mine. 

— Ştiu ce mă aşteaptă, înclină Micu uşor din cap. Vă rog, 


35 


însă, să staţi liniştit şi să nu părăsiţi locul, ca să vă 
găsească ajutoarele pe care le voi trimite. Dacă totul iese 
bine, mă întorc chiar eu cu ele. 

Zicând acestea, subofiţerul chemă câinele. Ringo se 
ridică şi veni imediat lângă el. Micu îi legă coarda de 
conducere şi Ringo scânci de mai multe ori, privind pieziş, 
cu ochi mici, nedumeriţi, la stăpânul său. 

— Aşa trebuie, ca să nu ne-nşelăm, îl mângâie Micu. Te-ai 
învăţat cam rău, afurisitule! 

Îl apăsă apoi uşor cu palma pe crupă. Câinele se gudură 
şi vorba blajină a dresorului îl făcu să uite repede de 
coardă. 

— Hai, Ringo, gata! 

„„.Ringo porni din nou, într-un ritm alert; regăsise culoarul 
acela proaspăt cu urma de miros a criminalului şi nu-l mai 
şicana nicio picătură de ploaie. Norii începuseră să se 
desfacă în forme ciudate, ca apoi să se lase zdrenţuiţi şi 
fugăriţi de o lumină albastră, care puse repede stăpânire pe 
cer. Poate doar frigul să fi reprezentat un obstacol pentru 
Ringo, dar în realitate îl ajuta, fiindcă îi conserva urma şi-i 
imprima o notă de siguranţă. Galopa într-un ritm care-i 
convenea atât lui cât şi stăpânului său, nefiind nevoie de 
nici cea mai mică întindere de coardă. Alerga cu convingere 
şi foarte stăptân pe urma de miros care se „derula” la nasul 
său ca firul unui ghem. Pe măsură ce înainta pe povârnişuri 
şi pe creste tot mai înalte, şi pe măsură ce sfida efortul 
fizic, curiozitatea lui creştea şi mai mult. Voia să afle tot 
mai repede cât este „ghemul” de mare şi până unde duce 
capătul lui... 

Micu era satisfăcut că Ringo făcea faţă cu succes 
pantelor abrupte, sporindu-i încrederea că ei aleargă mai 
repede decât criminalul şi că poate îl vor ajunge la 
trecătoare. Ringo se simţea într-adevăr stăpân pe situaţia 
urmei de miros, ; dar de unde frământarea ciudată care-l 
cuprinsese? Unele zone foarte întunecoase din pădure, cu 
atmosfera lor apăsătoare, îi aduceau aminte, în imagini 
scurte, de Gim. De loviturile pe care le primise de la el, de 

nopţile când fusese lăsat în ploaie fără adăpost, de invidia 
pe care o avusese faţă de câinii graşi, de curte, şi de alte 
momente sumbre din viaţa lui. Când aceste imagini 
căpătau contururi mai puternice, câinele arunca scurte 
priviri înapoi, la stăpânul său cel bun şi, după ce îşi 
recăpăta sentimentul de siguranţă, făcea un salt şi mai 
mare înainte. Curios, însă, că aceste amintiri îi reveneau şi 
mai puternic în minte când întâlnea câte un copac 
negricios, ale cărui crengi uscate de ger semănau cu nişte 
gheare. Şi-atunci alerga întins, parcă dorind să scape mai 
repede de ele. Oare Nada?... Nu, pentru că Micu şi Alina 
erau prea buni şi n-ar fi putut s-o lase singură. Sigur că da, 
altfel n-ar fi luat-o din cuşcă. Şi iar alerga să scape de 
năluci... 

— Ce-i Ringo, s-a-ntâmplat ceva? auzi vocea stăpânului 
său care observase că-ntinde coarda. 

Câinele se uită scurt înapoi şi rări pasul. Apărând un 
luminiş, imaginile sumbre îi dispărură şi începu să-l irite 
urma de miros. Era o iritaţie care semăna cu un dor de 
răzbunare pe nălucile din visul de peste noapte. Acceleră 
ritmul fără voia lui şi lăsă capul mai în jos pentru a fi mai 
aproape de urmă. Micu interpretă această pornire a câinelui 
drept o senzaţie de prospeţime pentru că părăsiseră umbra 
întunecoasă a pădurii şi în faţa lor se deschisese o poiană 
care ducea spre trecătoare. Erau aproape de vârful 
muntelui. Hotărî să nu tragă de coardă, pentru a da 
satisfacţie câinelui. Aerul de munte îi făcea foarte bine lui 
Ringo; probabil câinele se simţea acolo tot mai în largul 
său, în pofida unui efort epuizant despre care Micu nu-şi 
amintea să fi existat vreun alt caz. Ştia despre două cazuri, 
unul la canadieni, iar altul la englezi, când doi câini 
parcurseseră distanţe apreciabile pe urmele unor deţinuţi 
evadați şi s-au sacrificat în lupta cu infractorii, însă terenul 
parcurs de ei a fost la şes. Ori, Ringo al său luptase cu 
zăpada, cu ploaia şi cu vântul, lupta acum cu muntele... 
Până să ajungă în poiana aceea, parcurseseră peste 
douăzeci şi cinci de kilometri, numai în pante care mai de 

care mai abrupte, asasinul urmărit dând dovadă că este un 
excelent căţărător şi că muntele îi este familiar. El alesese 
muntele crezând probabil că niciun câine de urmărire nu 
poate rezista unui asemenea efort, iar dacă totuşi se va 
încumeta o va face greu, mărindu-i şansele lui de a se 
îndepărta. Crezuse, apoi, că niciun însoțitor al vreunui câine 
poliţist nu poate avea o asemenea forţă fizică încât să 
poată rezista până la capăt. Se înşelase, deşi Micu se 
simţea acum epuizat. De la despărţirea lor de căpitanul 
Roman şi de lancu, trecuse mai bine de o oră şi ritmul în 
care ei urcaseră pantele fusese îngrozitor. Micu încleştase 
tot timpul din dinţi şi se-ncurajase singur în acest efort, 
deoarece era conştient că numai aşa îl pot prinde pe 
criminal. Ajunşi acum în poiană, Ringo, care se dezlănţuise 
de-a binelea, îi cerea prin salturile lui să nu-l înfrâneze şi 
să-l urmeze cu un plus de voinţă. Subofiţerul ar fi vrut să se 
oprească, să facă o scurtă pauză pentru a-şi trage sufletul, 
dar presimţea că animalul iuţise pasul pentru că se apropia 
de „ţintă”. Continuă deci să fugă în urma câinelui într-o 
îndârjire oarbă. Parcurseră, în această fugă bezmetică, 
distanţa până la o creastă în apropierea trecătorii, distanţă 
care însumase ca timp douăzeci de minute. Acolo Ringo se 
opri obosit şi începu să dea târcoale unui obiect. Era haina 
criminalului. Micu se întinse pe iarbă cu faţa-n jos ca să-şi 
tragă sufletul, iar Ringo se aşeză lângă el, gâfâind, cu limba 
scoasă. Subofiţerul se şterse de transpiraţie. 

— Nu trebuie să facem pauza prea mare, că iar ne 
îmbolnăvim, îşi mângâie el câinele. 

Examină haina pe care o găsise Ringo. După aburii care 
ieşeau din ea, de la transpiraţie, asasinul o abandonase de 
puţină vreme, ceea ce însemna că nu era cu mult înaintea 
lor. Dar, aşa cum procedase până atunci, evitând drumul 
comun şi mergând tot pe scurtături, ca un bun alpinist, 
asasinul îşi alesese traseul peste o creastă de lângă 
trecătoare, care scurta considerabil drumul până-n vale. 
Subofiţerul împachetă haina, o puse în rucsac, apoi se 
adresă câinelui: 

— Hai, Ringo! Ne-am făcut şi vânători de munte. Încă un 
efort!... 

Ringo dădu uşor din coadă, înțelegând că trebuie să-şi 
reia misiunea. 

— Bea puţină apă înainte... Numai puţină, atât! îl opri 
Micu. Pe urmă iar tragem mâţa de coadă la spital... 

Câinele se linse pe bot, apoi se scutură de câteva ori ca 
să se-nvioreze. Subofiţerul îi dădu să miroasă haina 
ucigaşului. Câinele adulmecă, apoi lăsă din nou botul în jos 
şi începu suişul ultimei creste pe care o mai aveau acum în 
faţă. Urcă ceva mai greu, fiindcă era şi el frânt de oboseală, 
dar Micu fu mulţumit de timpul pe care îl „scoseseră” până- 
n vârf. Priviră-n jos. Criminalul nu se vedea. Reuşise 
probabil să intre în pădurea din vale, care se afla cam la un 
kilometru de vârful crestei. „Nu-i prost!” privi Micu în 
stânga. Drumul trecătorii şerpuia în vale, la patru-cinci 
kilometri de linia dreaptă a pădurii în care intrase 
infractorul. Dincolo de pădure: şosea, maşini şi multe alte 
şanse de scăpare... „Nu-i prost!” repetă Micu în gândul lui. 
Se uită apoi la Ringo şi-l mângâie! 

— Şansele sunt tot la tine, inimosule!... 

Incepură coborârea. Panta era abruptă, iar pietrele foarte 
colţuroase. Ringo se descurca destul de bine, fiindcă se 
strecura uşor printre pietre, însă pentru Micu coborârea era 
un adevărat calvar. Pietrele umede îi fugeau cu repeziciune 
de sub picioare şi, ca să-şi menţină echilibrul, să nu cadă în 
prăpastie, înfrâna de fiecare dată, încordându-şi din 
răsputeri muşchii. Picioarele sale obosite făceau faţă cu 
greu acestui efort, iar întinderea musculară o simţea până 
la coapse. Ar fi preferat să urce o asemenea pantă, decât 
să o coboare. Tălpile sale erau numai băşici şi imediat ce 
pantoful călca peste o piatră mai colţuroasă, durerea îl 
săgeta ca un vârf de lance. Dar voia să câştige timp şi 
refuza ideea că ucigaşul poate ajunge înaintea lor în vale, 
la şosea. Prea fusese totul un chin până aici... Când 
întâlnea în cale un teren mai „prietenos” iar panta era ceva 
mai lină, sărea alunecând pe spate până dădea de un 

obstacol care să-l frâneze şi să-l ajute să revină în poziţia 
normală. Atunci zâmbea... Zâmbea pentru că câştigase mai 
mulţi metri în viteză şi căuta cu privirea un al doilea 
tobogan. Şi iar salt, iar crispări de durere, iar voinţă... 

„Când Micu ajunse la capătul coborârii, era aproape 
sfârşit, dar primul lucru pe care-l făcu se uită la ceas. 

— Bravo, Ringo! îşi mângâie el câinele, deşi ar fi trebuit 
ca felicitarea să-i fie adresată deopotrivă şi lui. Încă puţin şi 
gata! Hai, Ringo! Urma! Urma, Ringo!... 

Îmbărbătat de felicitare şi de mângâieri, dar mai ales de 
dorinţa arzătoare a stăpânului său, câinele uită că voia o 
mică pauză şi se lansă înverşunat pe urma de miros. 

— Hai, Ringo! Pe el! Pe el, Ringo! auzea îndemnuri 
repetate din spate. 

Micu uitase total de sine, de dureri, de picioare, de inima 
care-i bătea ca un piston de locomotivă şi alerga ca un 
lunatic, repetând: „Pe el! Pe el, Ringo! Hoţul, Ringo!...” 
Imboldurile care veneau tot mai puternic din urma sa îi 
treziseră din nou lui Ringo acel dor de răzbunare din 
pădurea întunecoasă şi-l făcură să alerge ca un cal de curse 
în ultima turnantă. 

După trei kilometri parcurşi prin pădure în ritmul acela 
infernal, Micu simţi că se sufocă; era sleit de puteri şi-i 
trecu prin gând, pentru prima dată, să abandoneze. „Nu se 
poate. Trebuie!” încerca să se-mbărbăteze singur, îşi 
simţea picioarele tot mai grele, iar o căldură ciudată îl 
toropea. „Trebuie, căci mai este numai un kilometru până 
la şosea şi adio criminal! Trebuie, căci căpitanul Roman mă 
aşteaptă accidentat acolo sus. Trebuie!...” Işi scoase 
pantofii şi, cu ultimele sforţări, încercă să-i ţină pasul lui 
Ringo. Deşi obosit peste măsură, câinele se înviorase brusc, 
dovadă că momentul cheie se apropia. Începuse chiar să i 
se zburlească părul. Micu mai alergă câţiva zeci de metri şi 
simţi că, încet-încet, coarda de conducere începe să se- 
ntindă. Îi părea rău că-l lasă puterile, se chinuia să facă 
paşii mai mari, însă degeaba, mai mult de atât nu putea. Işi 
muşcă buza puternic şi privi înainte, ca şi cum ar vrea să 

vadă pentru ultima dată o ţintă pierdută. În acel moment, la 
vreo treizeci de metri în faţa lui, văzu după un lăstăriş un 
bărbat care fugea cu paşi mici şi grei drept înainte. 

— Hoţul, Ringo! strigă Micu. Hoţul, Ringo! 

Câinele se opri cu urechile ridicate-n sus, le mişcă o clipă, 
apoi după o încordare foarte puternică a trupului se aruncă 
spre inamic cu toată viteza de care era capabil. Plecase din 
loc ca un bolid şi Micu era convins că-l va dobori pe ucigaş 
din prima izbitură. Fugi şi el într-acolo, însă picioarele îi 
erau mai grele ca niciodată... 

Câinele, pe măsură ce se-apropia de infractor, accelera 
ritmul şi devenea tot mai înverşunat. Criminalul, observând 
pericolul care venea în urma sa şi la care se aşteptase în 
fiecare clipă pe parcursul acestei fugi blestemate, se opri în 
loc. După o clipă o luă din nou la fugă, dar îşi dădu seama 
că animalul îl va ajunge repede din urmă şi-i va sări în 
spate. Aşa că se opri iar şi se-ntoarse cu faţa la Ringo, 
aşteptând să se apere ca o fiară hăituită. Ajungând cam la 
zece paşi de infractor, Ringo forţă şi mai mult ritmul, dar 
când se afla aproape de el şi-l privi ca să-i sară-n piept, se- 
ntâmplă ceva inexplicabil. |n loc să sară asupra 
infractorului, câinele se opri brusc în faţa lui, de parcă ar fi 
vrut să-l studieze ca pe un obiect necunoscut, îşi reveni şi 
sări cu forţă, de pe loc, asupra lui, doborându-l, dar simţi în 
acelaşi timp o căldură sfâşietoare în pântece, care-l făcu să 
cadă la pământ, să  se-ncovoaie şi să  chelălăie 
deznădăjduit. 

— Ringo! Ringoo! strigă Micu în timp ce asasinul 
dispăruse după un tufiş cu cuțitul în mână. 

Ajungând lângă câine, îngenunche lângă el, îi atinse rana 
şi mâna i se umplu de sânge. Sângele îl făcu pe Micu să-şi 
revină din şoc. Vru să fugă după criminal, dar îşi dădu 
seama că nu-l mai putea prinde: omul acela coborâse, 
desigur, povârnişul, ajunsese la şosea, iar de acolo putea 
oricând să ia o maşină de ocazie. Măcar de-ar izbuti să-l 
salveze pe Ringo... Il întinse pe spate ca să-i examineze 
rana. Câinele gemu de durere. Rana era profundă şi Micu se 

întrebă disperat: „De ce-ai ezitat? De ce-ai ezitat? Dacă nu 
te opreai din salt, l-ai fi învins.” Ringo stătea nemişcat, iar 
privirea i se-nceţoşa. Micu îi luă pulsul. Constată că bătăile 
inimii sunt slabe. „E grav! Trebuie dus urgent la spital, altfel 
l-am pierdut!” Se dezbrăcă repede de haină, îşi scoase 
cămaşa şi înfăşură cu ea pântecele câinelui, în zona 
tăieturii, pentru a opri hemoragia. O strânse cât mai tare şi 
câinele chelălăi. 

— Te doare, ştiu, îl mângâie Micu. Dar o să te faci bine, ai 
să vezi. Tu n-ai să sfârşeşti aşa... Nu te lasă Micu. O să stau 
şi cu tine în spital, ai să vezi. N-am mai stat noi amândoi 
şase luni? 

Infăşură şi haina peste pântecele câinelui, o înnodă la 
mâneci şi se uită în jur. Lângă rucsac, în iarbă, văzu 
manşeta unei cămăşi şi un buton. Proveneau de la cămaşa 
asasinului, care fusese sfâşiată de Ringo. Le băgă în 
buzunar, apoi îi veni ideea să-i ia cureaua lui Ringo de la 
gât şi să-i strângă pântecele peste haină. Câinele gemu din 
nou şi Micu îi turnă pe gât puţină apă. Ringo îşi mai reveni. 

— Ai să te faci bine, ce ţi-am spus eu! îl mângâie Micu. 
Scăpăm noi şi de asta şi iar o să zburdăm... 

Abandonând rucsacul şi toate celelalte, subofiţerul luă 
câinele în braţe şi cobori în fugă, într-o adevărată cursă 
contra cronometru, până la şosea. Durerea pe care i-o 
pricinuise  înjunghierea lui Ringo îl făcuse să-şi uite 
oboseala: alerga cu picioarele goale. Ştia că în caz de răniri 
prin înjunghiere, dacă au fost afectate mai multe ţesuturi şi 
a fost secţionată o arteră mai mare, hemoragia este foarte 
puternică, iar moartea câinelui poate surveni în două ore. 
Fugea cât putea, cu sufletul la gură, gândindu-se că Ringo 
avusese, totuşi, puţin noroc pentru că necazul se 
întâmplase nu prea departe de şosea şi aveau şanse să 
găsească repede o maşină care să-i transporte la un spital. 
Se uită din instinct după criminal, dar nu-l văzu. Acesta 
desigur că ajunsese mai înainte şi luase o maşină de 
ocazie. Subofiţerul lăsă câinele jos şi începu să se agite 
nervos, uitându-se în dreapta şi-n stânga după o maşină. 

Ca un făcut, şoseaua rămânea pustie. Se uită nervos la 
ceas. Nu putea aştepta aşa o veşnicie, fiecare clipă era 
prețioasă pentru salvarea câinelui. Îl luă din nou în braţe şi 
începu să fugă cu el pe şosea, în direcţia oraşului. Auzi din 
spate duduit de tractor. „Ah, salvarea!” se bucură el. 
Câinele parcă adormise, dar gemea rar şi încet. Probabil o 
stare de semicomă. |n sfârşit, tractorul ajunse lângă el. 
Micu îi spuse tractoristului despre ce era vorba şi omul se 
dădu repede jos şi-l ajută să urce câinele în tractor. După 
ce-l puse cu grijă în cabină, se urcară repede şi ei. 

— În momentul când vezi vreo maşină, fie din faţă, fie din 
spate, faci semn cu farurile să oprească! îi spuse Micu 
tractoristului. 

Tractoristul, un tânăr cu faţa bronzată, încuviinţă scurt 
din cap şi acceleră. Tractorul începu să zgâlţâie puternic şi 
porni în salturi. 

— E bătrân, spuse tractoristul, dar la anul îmi dă unul 
nou, aşa mi-a promis tovarăşul inginer. 

— Lasă asta, i-o scurtă Micu. Accelerează la maxim... 

— Pedala-i până la fund, protestă tractoristul. 

— lartă-mă! se scuză subofiţerul. Nu-ţi poţi da seama în 
ce situaţie este câinele. 

— Greşiţi, spuse tânărul şi-şi potrivi mai bine şapca. M- 
am gândit că dacă nu întâlnim nicio maşină o să vă duc la 
văru-meu. 

— Zău? Şi cine-i vărul dumitale? 

— E medic veterinar. A făcut facultatea la laşi! zise el cu 
emfază. 

— Niciun medic veterinar nu-l poate ajuta pe Ringo. 
Câinele e rănit şi numai o intervenţie chirurgicală îl poate 
salva. 

— Păi şi văru-meu taie! 

Micu observă în spate un autoturism care venea cu 
viteză. 

— Barează drumul! strigă el. 

Tânărul se conformă ordinului. Dacia 1300 frână brusc, 
iar şoferul, un grăsun, cobori din maşină, păşind 

ameninţător spre cabina tractorului. Subofiţerul se dădu jos 
şi îi explică situaţia. Mai cu voie, dar mai mult fără voie, 
şoferul autoturismului acceptă rugămintea lui Micu, însă se- 
ntoarse şi-i spuse sec: 

— Dar la mine în maşină să nu se scurgă nicio picătură 
de sânge, că abia mi-am făcut huse noi, de comandă, şi m- 
au costat o groază de bani. 

— Nu... Nu se va scurge nicio picătură de sânge pe 
husele dumneavoastră, zise Micu trist. Voi ţine câinele în 
braţe... 

— Aşa da, mai merge, spuse grăsunul. Nu ştiţi 
dumneavoastră câtă cheltuială este pentru o maşină ca 
asta... În plus, pierd timp, îmi deviaţi traseul, benzină... 

— Vă plătesc benzina şi toate celelalte cheltuieli, îl linişti 
subofiţerul. Esenţialul este că salvaţi pe cineva de la 
moarte. 

— Pe cine? se-ntoarse grăsunul ostentativ. Un jigărit de 
câine? 

Micu îşi muşcă buzele, luă câinele-n braţe, ajutat de 
tractorist, şi se-ndreptă cu el spre autoturism. 

— E un tâmpit, tovarăşe plutonier! strecură tractoristul, 
jignit şi el de vorbele grăsunului. 

— Eu tâmpit?! auzi grăsunul şi îşi încleştă pumnii. 

— A greşit, interveni subofiţerul. Nu ştie ce spune. 

— Cum, tovarăşe plutonier! sări tractoristul. P-ăsta îl 
doare de huse, de maşină, în timp ce un suflet se duce în 
pustiu? Dacă era el în locul câinelui, îl lăsam în şosea? 

Grăsunul se calmă imediat şi înghiţi în sec. 

— Aşa sunt ăştia: neciopliţi! se mulţumi să arunce el ca, 
totuşi, să iasă deasupra. 

Tractoristul vru să mai spună ceva, dar Micu îl opri: 

— Lasă, linişteşte-te. Mulţumesc pentru ajutor. 

— Ah, nu-i nimic, spuse tânărul. Succes lui Ringo, să 
reziste la operaţie! 

— lar eu îţi doresc un tractor nou, îi strânse mâna 
subofiţerul. 

Se urcă cu Ringo pe bancheta din spate a autoturismului. 

În faţă stătea soţia grăsunului, care nu răspunse la salutul 
subofiţerului. 

— Ce-i, Piţule? se adresă ea soţului când acesta se urcă 
la volan. Miliția iar ne dă probleme? 

— Da, dragă, acceleră acesta nervos. E vorba de un 
câine... 

— Un câine? se arcuiră sprâncenele rimelate ale femeii. 
Un câine în maşina noastră? 

— Da dragă... Un câine! 

— Barem e de rasă? 

Se-aştepta la un răspuns din partea subofiţerului. Micu 
însă îşi ţinea câinele strâns la piept şi nu-i răspunse. Auzind 
gemete, femeia deveni foarte curioasă şi tăcu, ciulindu-şi 
urechile. 

— Curaj, Ringo! Tu nu trebuie să mori! murmură Micu. 
Rezistă! Rezistă, ajungem imediat la spital! Eu nu pot să 
trăiesc fără tine, Ringo! Numai noi ştim câţi oameni am 
salvat de la moarte! Atunci tu de ce să mori? Tu vei trăi, 
Ringo! Rezistă, Ringo! Rezistă! 

În maşină se auzeau numai zgomotul motorului şi, din 
când în când, gemetele apăsătoare ale câinelui. Ringo 
respira greu. Nu era vina lui că nu putea să răspundă nici 
cu cel mai mic gest care odinioară îl făcea pe Micu să 
înţeleagă că el pricepuse ceea ce i se transmisese. 
încercase o singură dată să dea din coadă, atunci când 
băuse apă, dar îi era aproape de neînțeles de ce nu reuşise. 
Avusese impresia că-i revin puterile, iar arsura din pântece 
se mai potolise. Simţea o moleşeală în tot corpul. Il ţineau 
treaz mângâierile şi vorbele stăpânului său, îl ducea, oare, 
din nou spre viaţă, spre munţii aceia semeţi şi înzăpeziţi de 
pe Valea Prahovei? Îl ducea la Alina? Îl ducea să se- 
ntâlnească cu Nada?... 


— Bucureştiul, la telefon! anunţă centralista. Sunteţi 

chemată de Institutul „Pasteur”. 

— „Institutul...” se miră Alina. 

— Alo! Eu sunt... recunoscu femeia vocea soţului ei, însă 
era mult schimbată. 

— Ce-i cu tine, dragă? 

— Ringo... Ringo... spuse Micu întretăiat. 

— Ce-i cu Ringo. A păţit ceva? 

— Da. A fost rănit. E în operaţie. 

— Vai! începu să plângă şi Alina. Cum a fost posibil! Tu 
ce-ai păzit? 

Micu îi explică soţiei ce se întâmplase. 

— Are şanse de scăpare, insistă Micu. Ringo nu va muri, 
chiar dacă a greşit. 

— Bine-ar fi... Dar de ce-a greşit, de ce a ezitat? 

— Nu-mi pot explica. N-a reacţionat niciodată în felul 
acesta. 

— Şi dacă nu ezita, putea păţi la fel? 

— Nici vorbă. Criminalul era pregătit să se apere, dar 
Ringo se ducea spre el ca un proiectil, şi i-ar fi smuls cuțitul 
din mână din viteză. Ideea ucigaşă i-a venit în fracţiunile 
acelea de secundă, după ce câinele s-a oprit în faţa lui. 
Când Ringo a sărit asupra lui, atunci a scos şi el cuțitul. 
Câinele nu s-a aşteptat... 

— Criminalul! Criminalul!... începu Alina să bocească. Cel 
puţin eşti sigur că Ringo scapă? 

— Aşa sper, aşa cred. Operația a început acum un sfert 
de oră. Durează cam două ceasuri, după cum mi-au spus 
medicii. 

— Deci e destul de grav... 

— Să sperăm că nu, o îmbărbătă Micu. Ringo e totuşi 
rezistent. O să scape, ai să vezi... Am să te sun după ce se 
termină operaţia. 

— Până atunci am să stau ca pe ghimpi. Nu mă pot 
împăca cu gândul că-l pierd pe Ringo. Lui îi datorez viaţa... 

— Şi eu, făcu Micu. Şi mulţi alţii... 

— E un câine extraordinar... Auzi? Ce face Nada? 

— Nu prea bine, zise Alina după o pauză. Nu se mai 

poate ridica de jos şi refuză hrana. 

— Ce spune medicul? 

— Că are o sarcină foarte grea. E de părere s-o ducem la 
Sibiu, fiindcă acolo are toate condiţiile necesare. Te 
aşteptam pe tine, să vorbeşti cu el. 

— Asta ne mai lipsea! Transmite-i că sunt de acord s-o 
ducem la Sibiu, dacă aşa crede el că este mai bine. Mergeţi 
împreună la inspectorat, ca să v-ajute c-o maşină. 

— Bine, aşa o să facem, consimţi soţia. 

După ce puse receptorul în furcă, subofiţerul se duse în 
holul din faţa sălii de operaţie. Minutele treceau cumplit de 
greu, iar aşteptarea era chinuitoare... Ca să-i fugă gândurile 
rele, ar fi dorit să stea de vorbă cu cineva, să discute orice, 
dar nimeni nu trecea pe hol şi nu se auzea nici cel mai mic 
zgomot. Încercase să audă ce se întâmplă în sala de 
operaţie, lipindu-şi urechea de uşă, dar nu putuse desluşi 
nimic în afară de zgomotul metalic al instrumentelor 
chirurgicale, precum şi câteva cuvinte cărora nu le 
înţelegea sensul. Se plimbă prin încăpere. Privirea îi întâlni 
un tablou care reprezenta doi câini poliţişti „lucrând” sub 
supravegherea unui dresor. Surâse şi îşi închipui că 
dresorul este el, iar câinii sunt Nada şi Ringo. Nu-şi mai luă 
ochii de la tablou şi gândurile-i patinară printr-o perdea de 
ceaţă la ziua când îl întâlnise pe Ringo... 

„„Tânăr şi nu prea viguros, sergentul-major Micu era 
dornic să se afirme împreună cu animalul pe care-l avea în 
primire, Nada. In doi ani, de când o luase de la Centrul de 
dresaj câini din Sibiu, „căţeluşa”, cum fusese ea poreclită, 
ajunsese la proporţii normale şi obținuse cu ea unele 
rezultate frumoase. Nada promitea mult, era un animal 
deosebit de abil şi de ascultător, iar Micu se ataşase de ea 
şi o dresase cu multă răbdare. El fusese chemat la Sibiu, 
alături de alţi subofiţeri, să i se repartizeze un câine. In 
prima zi, li s-a dat voie subofiţerilor să se joace cu câinii, 
pentru ca fiecare să-l aleagă pe cel care se ataşează mai 
mult de el. De Micu, care fusese mai retras decât ceilalţi, se 
ataşase „căţeluşa”. Ei nu-i rămăsese cu cine să se joace şi 

l-a studiat pe Micu, de la distanţă, neîndrăznind să se 
apropie de el. Când Micu a început însă să-i facă semne 
prietenoase, ea a venit la el tot într-o fugă. Îi simţise 
probabil firea şi chiar din prima clipă i-a sărit direct în braţe. 
Ceilalţi subofiţeri erau puţin invidioşi, fiindcă niciun câine 
nu-şi manifestase afecțiunea în acest fel. In compensatie, 
căutau să-l şicaneze pe Micu că alegerile pe care le 
făcuseră ei erau mai grozave, că ei aveau căţelandri mari şi 
voinici, pe câtă vreme „căţeluşa” era cea mai sfrijită. Pe 
Micu, însă, nu-l deranja asta. Ştia că principalul principiu al 
reuşitei în dresaj este ataşamentul câinelui de dresor. 

Afecţiunea pe care căţeluşa o dovedise de la început faţă 
de el, era o garanţie că vor face împreună o echipă 
minunată. A îngrijit-o, a dresat-o. Rezultatele au apărut şi 
ele. Nada prinsese mai mulţi infractori, iar la două 
concursuri obținuse premiul trei, cu siguranţă, putea obţine 
rezultate şi mai bune, însă mai trebuia lucrat cu ea. O 
perioadă de timp, Micu fusese bolnav, iar Nada refuzase să 
repete cu altcineva ce o învățase stăpânul ei. Medicii îi 
recomandaseră lui Micu un tratament la sanatoriul T.B.C. 
din Buşteni, însă subofiţerul refuzase, argumentând că 
Nada se va descalifica dacă nu se va duce cu ea la Sibiu, la 
un curs. 

— Bine, te vei duce cu ea trei luni la Sibiu, îi spuse lui 
Micu colonelul Chiriac. „Căţeluşa” te iubeşte numai pe tine 
şi n-am putut s-o ataşăm temporar de altcineva. Abia a 
primit hrana... Parcă ştie că suferi... Te vei duce, însă, 
numai cu o singură condiţie: după ce-o aduci de la Sibiu, te 
internezi la sanatoriu, aşa cum ţi-au prescris medicii. Ai 
înţeles? 

„„.Micu se afla de două zile la Centrul de dresaj câini din 
Sibiu şi exersa intens cu Nada cele mai complexe elemente 
de dresaj. Alesese o porţiune de teren undeva mai departe, 
unde să nu-i poată stingheri nimeni. Într-o zi, când 
subofiţerul executa cu Nada un element ceva mai dificil, 
aportarea unui obiect al unui rănit, observă, într-un tufiş, 
doi ochi pătrunzători care le urmăreau fiecare mişcare. 

Micu nu-i băgă în seamă, gândind că este un căţelandru 
care s-a-ndepărtat prea mult de confrații săi aflaţi în orele 
de joacă. Continuă exerciţiul cu Nada, însă căţeaua nu se 
afla într-o dispoziţie prea bună şi greşea de multe ori. Micu, 
totuşi, nu renunţă şi insista ca Nada să execute corect. 
Căţeaua pornea bine spre manechin, însă când ajungea în 
apropierea lui se oprea. Subofiţerul se gândi că este bine s- 
o încurajeze şi scoase din buzunar o bucată de zahăr. În 
momentul când căţeaua luă în gură bucata de zahăr, din 
tufiş se auzi un scâncet. Micu se uită într-acolo şi zări 
câinele care îndrăznise să iasă în marginea tufişului. Era un 
căţelandru cu părul negru ca pana corbului, înalt, dar slab 
şi fricos. Ca vârstă, era trecut bine de un an. Micu se 
întrebă ce căuta pe-acolo, doar ora de joacă se terminase 
de mult. Presupuse că-l avea cineva în primire şi probabil îl 
scăpase din cuşcă. Subofiţerul îi aruncă şi „negriciosului” o 
bucată de zahăr. Câinele o rupse la fugă, apoi se-mpiedică 
şi se rostogoli ca un tăvălug. „Dar e fricos rău de tot!... 
remarcă subofiţerul. Ce l-o fi speriat aşa?!” După ce 
„negriciosul” dispăru, Micu îşi luă gândul de la el şi reveni 
la Nada care stătuse tot timpul cu urechile ciulite şi 
urmărise toate mişcările semenului ei. „Hai, Nada, la 
treabă, că azi n-ai învăţat cine ştie ce! Mă tragi pe sfoară...” 
Căţeaua se gudură şi trecu în stânga stăpânului său fără 
să-l privească în ochi. Micu o mângâie puţin, apoi îi dădu 
din nou comanda de execuţie. Nada se duse până la capul 
manechinului, dar acolo se opri. Micu repetă mişcarea şi 
Nada se opri tot acolo. „Are poftă de zahăr!” îşi zise în 
sinea sa, gândind s-o recompenseze din nou pentru că, 
oricum, făcuse un progres. li dădu bucata de zahăr şi iarăşi 
se auzi scâncetul, mai tânguitor decât prima dată. 
„Negriciosul” stătea tot acolo, în marginea tufişului, însă 
într-o poziţie care-l trăda că ar fi dispus să mai înainteze 
câţiva paşi. Privind la el, Nada scheună şi dădu mărunt din 
coadă. „Hm! Ce-o fi cu câinele ăsta? îl studie Micu mai 
atent. Parcă-i rănit, observă el. Dacă nu-mi dă pace, s-a zis 
cu dresajul pe ziua de azi!” Hotări, totuşi, să nu-l alunge 

prin vreo vorbă aspră sau vreun gest repezit. Lăsă să cadă 
câteva bucăţi de zahăr ca să le vadă câinele. Nada nici 
vorbă să se repeadă la ele: rămăsese cu ochii la 
„negricios”. Subofiţerul trase uşor de lesă. Hotărâse să 
schimbe locul, să se ducă în altă parte unde să scape de 
„negricios”. Îşi luă geanta în care avea diverse obiecte 
pentru dresaj, manechinul şi plecă cu Nada. Evita să se uite 
înapoi pentru a-i da curaj „negriciosului” să vină la zahăr, 
însă Nada mergea mai mult cu capul întors şi nu înceta să 
măture aerul cu coada. „Uite beleaua!” îşi spuse Micu. Mai 
parcurseră aşa cam zece metri şi căţeaua trase de lesă, 
zvâcnind înapoi. Subofiţerul întoarse capul şi-l văzu pe 
„negricios” în locul de unde plecaseră ei, ronţăind cu poftă 
la zahăr. „Lasă-l! El nu-i dresat ca tine, e fricos!” o mângâie 
Micu şi-i îndreptă capul înainte. Nada se opuse şi se-ntoarse 
cu tot corpul spre câine. „Dacă mă superi, îl alung imediat!” 
Nada parcă pricepu ameninţarea lui Micu şi se-ntoarse. 
Plecară mai departe până când nu mai văzură câinele. Se 
opriră într-o poieniţă cu iarbă stufoasă. Subofiţerul îşi 
aranjă din nou manechinul, care reprezenta un om rănit, şi 
alese o distanţă apreciabilă. Căţeaua porni pe urma de 
miros până la manechin, însă se oprii lângă basca ce 
acoperea capul acestuia, adulmecând-o, „Ce-i cu tine, 
Nada, de nu merge azi? De ce n-o iei în gură s-o aduci! 
spuse Micu nemulţumit. N-ai auzit comanda? Aport! N-ai 
auzit-o?”  Căţeaua, lăsase capul în jos, ştia că-i 
admonestată.  Exerciţiul avea drept scop deprinderea 
animalului de a aduce un obiect al rănitului pe care l-a 
descoperit: pălăria, basca, basmaua, o poşetă sau alt lucru 
din apropierea lui. În cazul de faţă, Nada, descoperind 
„rănitul”, trebuia să-i ia basca din cap şi să i-o aducă 
stăpânului. Era, de fapt, un exerciţiu foarte greu pe care 
nu-l putea învăţa orice câine. Comanda îndemna câinele să 
aducă un obiect degajat şi trebuia lucrat intens cu el până 
să i se formeze deprinderea să aducă obiectul din proprie 
iniţiativă, fără comandă. Câinele ştie, din execuţia altor 
comenzi, că anumite obiecte nu avea voie să le ia în gură, 

şi de aici în mintea lui se declanşa un veritabil conflict. 
Reuşita unui asemenea exerciţiu însemna ore, zile şi chiar 
luni de repetiţii, câinele devenind cât se poate de util dacă 
l-a învăţat, fiindcă poate salva oameni de la moarte, 
descoperind răniţi, persoane dispărute, rătăcite sau aflate 
în primejdie. Pentru ca Nada să înveţe acest lucru, Micu 
descompuse exerciţiul în două. In prima fază urma ca 
animalul să descopere singur „rănitul” prin comanda 
„Caută! Caută rănitul!” şi să-i semnaleze prezenţa prin 
lătrat. În faza a doua, urma să facă o alegere de obiecte din 
grup printre care să fie şi basca „rănitului”. Apoi urma ca 
basca aleasă să i-o pună în cap manechinului şi căţeaua să 
i-o ia de pe cap fără comandă. Subofiţerul mai avea la 
dispoziţie şi alte procedee, cum ar fi fost de pildă fixarea de 
zgardă a obiectului care trebuie aportat, dar el se opri la 
metoda alegerii de obiecte din grup, fiindcă i se părea că 
este mai uşor de înţeles pentru Nada. Puse aşadar mai 
multe obiecte la distanţă de un metru între ele, printre care 
şi basca „rănitului”. Îi dădu Nadei urma de miros de la 
manechin, dar tocmai când căţeaua se îndreptă spre grupul 
de obiecte să aleagă basca, se auzi lătratul unui câine. Cine 
putea fi? Nimeni altul decât... „negriciosul”. Nada se opri în 
loc şi lătră scurt. Micu îşi săltă cascheta pe ceafă şi îşi puse 
mâinile în şold. „Bine mă, frumosule, nu ţi-am dat zahăr 
numai să mă laşi în pace?” se răsti el la câinele care 
avusese curajul să se apropie mai mult decât prima dată. 
„Negriciosul” lăsă capul în jos. „E speriat! aprecie Micu 
după modul cum tresăreau picioarele câinelui. Ah, şi e lovit! 
Cine-o fi nemernicul, ce dresor e ăsta?” 

Îi păru bine că nu-l îndepărtase pe „negricios” mai înainte 
şi că-i dăduse zahăr. Ar fi vrut să-l mângâie, să-i aline 
durerile cu câteva vorbe calde, dar ştia că fricosul n-ar fi 
stat. Să-l fi strigat măcar pe nume, dar... probabil că 
numele lui era scris, aşa cum era obiceiul, pe zgarda legată 
în jurul gâtului. Făcu un pas cu mâna întinsă şi câinele se 
mişcă numai din corp înapoi, dar nu luă hotărârea să se 
retragă sau să fugă. „...Deci poate fi îmblânzit, dar e 

speriat” interpretă subofiţerul. Scoase câteva bucăţi de 
zahăr pe care i le arătă. Câinele dădu din coadă cu mai 
multă convingere şi-l lăsă pe om să mai facă doi paşi. Micu 
înţelese că dacă va mai înainta va pierde. Se mulţumi cu 
terenul câştigat şi-i aruncă zahărul. „Negriciosul” muşcă din 
momeală şi se apropie de zahăr, privind însă foarte ager la 
subofițer, ca să poată fugi dacă va simţi vreun pericol. Micu 
rămase nemişcat, ca de altfel şi Nada, care înţelegea mai 
bine purtările „negriciosului.”. Îl priviră amândoi până 
mâncă zahărul. „li mai dăm?” îi făcu Nadei cu ochiul. 
Căţeaua scânci. „Bine, îi mai dăm, că pare slăbit!” Mai 
scoase câteva bucăţi de zahăr şi le aruncă ceva mai 
aproape, ca să micşoreze distanţa, dar câinele nu îndrăzni 
să vină. 

Recurse la altă stratagemă. O chemă pe Nada lângă ei şi- 
i întinse şi ei două bucăţi de zahăr. Deşi îi plăceau grozav 
dulciurile, căţeaua nici nu se uită la zahăr. Ochii ei erau 
numai la „negricios”. Micu îşi dădu seama atunci încă o 
dată că Nada are un suflet bun, că nu este geloasă ca alţi 
câini. Ca să-şi asigure reuşita, îi dădu ordin să mănânce şi 
căţeaua se conformă. Ronţăia aşa de tare zahărul şi privea 
atât de îmbietor la „negricios”, încât îl convinse şi pe acesta 
să se apropie şi să-şi mănânce zahărul. Amândoi mâncau 
cu poftă şi se priveau tot timpul. Lui Micu îi plăcu scena, se 
aşeză jos şi le mai dădu câte patru bucăţi de zahăr. 
Terminând de mâncat, câinii luară exemplul lui Micu şi se 
aşezară pe iarbă unul în faţa celuilalt. Subofiţerul îi îmbie cu 
vorbe calde şi o mângâia pe Nada pentru a-i trezi şi 
„negriciosului” pofta de a fi alintat. Câinele tremura mărunt 
şi i se zburlea părul: simţea o pornire lăuntrică de a fi şi el 
măcar o clipă protejatul acelei mâini care-i dăduse zahărul 
şi nu făcuse niciun gest care să semnifice violenţa sau să-l 
îndepărteze. Se mai apropie târâş încă un metru, dar când 
Micu întinse mâna spre el se sperie şi fu gata s-o ia la 
sănătoasa. Micu începu, să se întrebe ce căuta acolo. Era 
convins acum, după ce-l văzuse bine, că „negriciosul” era 
un câine pripăşit, care nu se încadra în programul şcolii. 

Era, totuşi, un câine de rasă, un ciobănesc german veritabil. 
Totul era perfect la el, ca după carte, numai că era foarte 
slăbit şi avea ochii trişti. După rănile pe care le avea, cele 
mai multe probabil de la lovituri, nu putea face parte dintre 
câinii predaţi cuiva pentru dresaj. Niciun dresor nu s-ar fi 
putut purta aşa de neomenos cu el acolo, la şcoală. li era 
tare milă de „negricios”, iar ca să şi-l apropie şi mai mult o 
chemă pe Nada lângă el. Căţeaua păşi mai întâi cu frică, 
apoi cu mai mult curaj, până ajunse lângă el şi începură să 
se miroasă reciproc. Se împrieteniră repede. Micu o chemă 
pe Nada la el şi, deşi ştia că ei nu-i mai ardea câtuşi de 
puţin de treabă, o puse să aleagă din grupul de obiecte 
basca manechinului. Spera ca în acest fel să-l poată apropia 
pe „negricios”, mai ales că observase la acesta că se 
pricepea la mersul târâş. Dacă i-ar fi ştiut numele ar fi fost 
poate mai simplu, dar aşa, încerca şi el mai multe variante. 
Nada porni cu paşi mărunți să aleagă basca, uitându-se de 
câteva ori înapoi, la „negricios”. Era probabil foarte greu să 
execute asemenea mişcări sub privirile aţintite ale unui... 
cavaler. Dresorul o admonestă şi ea îşi văzu de treabă, 
alegând cu uşurinţă basca manechinului, în momentul când 
puse gura pe ea, câinele începu să latre şi porni în fugă 
spre Nada. Micu fu surprins de reacţia câinelui şi-l urmări 
foarte atent. Nada, văzându-şi noul prieten că vine spre ea, 
lăsă basca jos şi se întoarse spre el. „Negriciosul” însă nici 
vorbă să se uite la ea. Se opri în faţa bascului, îl luă în gură 
şi porni cu el spre Micu. Dezmogştenită de obiectul care în 
acel exerciţiu trebuia să fie „proprietatea” ei, căţeaua 
începu să mârâie şi se repezi la „negricios”. Anticipând 
pericolul, câinele lăsă basca jos şi se îndepărtă în fugă. 
Mârâind încă o dată, căţeaua luă basca în gură şi o aduse 
stăpânului ei, apoi se aşeză liniştită pe labele din spate, ca 
şi cum nu s-ar fi întâmplat nimic. Subofiţerul râse. „Deci 
câinele ştie ceva. Important este că vrea să execute... Să 
mai încercăm o dată”. Puse basca din nou printre obiecte şi 
le schimbă ordinea. Ştiind probabil ce urma şi fremătând de 
dorinţa de a fi lăsat şi el să aleagă obiectul căutat, câinele 

veni cam la doi metri de Micu, urmărind-o tot timpul pe 
Nada. Dresorul se prefăcu că nu-i observase apropierea şi-i 
dădu căţelei comanda. Când Nada se îndrepta de la 
manechin spre grupul de obiecte, iar câinele era gata să 
fugă din nou după bască, Micu dădu comanda „Târâş, la 
mine!” Căţeaua se conformă imediat, iar subofiţerul îl auzi 
în spate pe „negricios” cum se târa tiptil spre el. „Schema” 
îi reuşise prin metoda imitaţiei, care era foarte frecvent 
folosită în dresajul câinilor mai puţin iniţiaţi. Câinele ajunse 
mai repede decât căţeaua lângă Micu, dar păstră un spaţiu 
de un metru. Dresorului îi era suficient atât şi se aşeză pe 
vine. „Negriciosul” se uită la el cu puţină teamă, dar nefiind 
băgat în seamă continuă să n-o scape din ochi pe Nada. 
Fără să privească la câine, Micu îi întinse degajat o bucată 
de zahăr şi-l felicită de mai multe ori: „Bravo, frumosule! 
Bravo, frumosule!...” Văzând scena, căţeaua se ridică în 
picioare şi vru să vină la Micu în fugă. „La loc! n-o lăsă 
acesta. Târâş!” Nada n-avu încotro şi execută ordinul. La fel 
de „dezinteresat”, subofiţerul întinse mâna până aproape 
de botul câinelui, îndoind palma în semn că vrea să-l 
mângâie. Câinele începu să mârâie, încordându-şi corpul 
gata să-l muşte. Aici era momentul psihologic! Micu nu luă 
mâna, ci dimpotrivă, o apropie şi mai mult de botul 
câinelui, acceptând chiar riscul să fie muşcat. „Negriciosul” 
mârâi şi mai tare, dar subofiţerul îşi însoţi mişcările numai 
de vorbe calde. „Bravo! Bravo, frumosule! Ai executat bine! 
Bravo!...” Nada sosi şi ea în acel moment şi, o dată ce Micu 
începu s-o mângâie cu mâna stângă sub privirile 
„negriciosului”, acesta renunţă la mâărâit şi se lăsă uşor 
atins pe cap. Mai mult nici nu trebuia. Subofiţerul îi 
comandă Nadei să stea culcată pentru a se putea ocupa 
mai mult de câine. Se aşeză, în genunchi, în faţa câinelui. 
— Cine-i răul care ţi-a provocat asemenea răni, 
„negriciosule”! Cine-i?... Ce cauţi tu pe-aici, ia spune? De 
unde vii? O să te faci bine, te asigur eu. Aici sunt doctori 
specialişti pentru voi... Dar cum te cheamă, frumosule? 
dădu Micu cu mâna de zgardă. l-o dezlegă de la gât şi văzu 

în interior cinci litere: RINGO. Ce nume frumos, Ringo! 
Ringo!... Auzindu-şi numele câinele începu să dea vioi din 
coadă. Bravo, Ringo! îl felicită subofiţerul. Ai executat 
foarte bine comanda. Bravo!... 

Ringo parcă înţelese pentru ce era felicitat şi, de bucurie, 
făcu câteva ocoluri în jurul „gazdelor” sale, făcând-o pe 
Nada să-şi sucească gâtul după el. 

— Dar altceva mai ştii? îl mai mângâie Micu după ce se 
opri. la să încercăm alegerea unui obiect din grup! 

Obiectele fiind deja pregătite, îi dădu urma de miros de la 
manechin şi apoi comanda să aleagă. Puțin nesigur la 
început, Ringo dădu mai multe târcoale la obiecte, însă 
până la urmă se decise şi-i aduse dresorului basca, „Bravo, 
Ringo! Bravo!” îl felicită Micu din nou în timp ce Nada lătra 
de invidie. Potoli căţeaua, apoi, ca să-l verifice pe Ringo, îi 
ceru altă alegere de obiecte: un pantof de-al său. Câinele 
se descurcă de minune, în ciuda faptului că Nada, 
neascultându-şi stăpânul, îl deranjase tot timpul cu lătratul 
ei. Dresorul puse basca manechinului în cap şi-i dădu lui 
Ringo comanda „Înainte!” ca să vadă dacă cunoaşte şi 
astfel de exerciţii şi să se convingă cum se descurcă în 
situaţii mai complicate. Câinele, neavând de această dată 
nicio urmă de miros, plecă înainte, însă era foarte 
dezorientat, căci nu înţelesese ce i se ceruse. Lăsând botul 
în jos, el o luă la dreapta, apoi la stânga şi până la urmă se- 
ntoarse din nou la Micu, crezând că poate reuşise ceva. 
Nada, care cunoştea sensul cuvântului „înainte” nu mai 
lătră acum şi veni fără comandă lângă stăpânul ei, 
gudurându-se că ar fi dispusă să execute ea exerciţiul. Micu 
îi înţelese intenţia şi o puse pe ea să execute. Căţeaua 
căută până găsi manechinul şi începu să latre. Ringo o 
zbughi de lângă dresor şi fugi la Nada, lătrând şi el în faţa 
manechinului. „Nu aşa trebuie lucrat, ci organizat”, se 
amuză Micu chemând câinii la el. II puse pe Ringo iarăşi la 
lucru şi-i dădu comanda „Caută!”. Între timp, subofiţerul 
mutase, manechinul în alt loc. Câinele începu să caute fără 
a mai da semne de nehotărâre, iar în momentul când găsi 

„rănitul” începu să latre. „E inteligent! se bucură Micu. 
Numai o dată a văzut mişcarea Nadei şi a executat-o 
perfect”. Îi chemă la el, apoi le dădu câte o bucată de 
zahăr, încurajându-i: „Bravo, Nada! Bravo, Ringo!”. Se 
gândi să meargă mai departe cu exerciţiul, câinii putându- 
se stimula reciproc, ceea ce ar fi fost un câştig pentru 
dresaj în ziua aceea. li duse pe amândoi în faţa 
manechinului şi, repetând mereu comanda „Înainte!”, le 
aplecă pe rând capul în jos ca să ia basca în gură. Niciunul 
nu voia. Dresorul fu tentat să pronunţe cuvântul „Aport!”, 
dar îşi dădu seama că ar fi făcut o greşeală: câinii n-ar mai 
fi luat niciodată singuri basca din capul manechinului decât 
numai la această comandă. Or, basca trebuia luată fără 
comandă şi adusă la dresor. Îi veni o idee. Le aplecă din 
nou capetele spre capul „rănitului” şi, fără nicio comandă, 
le puse basca în gură pe rând, târându-i cu ea până la locul 
de unde le dăduse ordinul de plecare. Aranjă apoi basca pe 
capul manechinului şi reluă exerciţiul cu fiecare de la start. 
Comanda de aducere a unui obiect al rănitului găsit era 
numai cea inițială: „Înainte!”. Prima care-şi începu 
„Misiunea” fu Nada. Ea găsi repede manechinul căruia Micu 
tot îi schimbase locul, dar în afară de lătrat nu se mai 
produse şi în alt fel. Urmă Ringo. Câinele lătră în faţa 
manechinului, dar spre deosebire de Nada, întinse botul 
spre bască. Nu ştia ce să facă. S-o ia în gură sau să n-o ia? 
Se uită în depărtare la Micu, însă acesta era „absent”. Mai 
mirosi puţin basca şi după ce ridică botul în sus, parcă 
cumpănind, se decise şi o trase din capul manechinului 
ducându-i-o dresorului. 

— Bravo, Ringo! Eşti un câine foarte inteligent. Ai 
priceput totul dintr-o singură mişcare. Bravo! 

Nada, care pricepuse că noul venit fusese la înălţime, se 
aşezase în iarbă pe burtă şi urmărea felicitările şi 
mângâierile pe care le primea câinele. N-avu curajul să 
scâncească şi nici să dea din coadă. Dresorul o mângâie, 
apoi o puse iar la treabă. Nu mai era ea proastă... 
Descoperind „rănitul”, îi înşfăcă basca din cap, cum făcuse 

Ringo, şi i-o aduse stăpânului ei în cea mai mare viteză. 

— Bravo, Nada! Bravo! o felicită Micu şi pe ea. 

Figura fu repetată de foarte multe ori, până când 
dresorul se convinse că Nada o învățase bine. Obosit, Micu 
se aşeză pe iarbă şi le dădu voie câinilor să se joace. Era 
bucuros că întâlnise un câine inteligent datorită căruia, prin 
imitație, Nada îşi însuşise repede un procedeu care i-ar fi 
luat multe zile de trudă. Privi la ei. Făceau tumbe, zburdau 
unul în jurul celuilalt, se prefăceau că se muşcă, se trăgeau 
de coadă şi câte şi mai câte. Scoase satisfăcut pachetul cu 
ţigări, îşi aprinse una, însă după primul fum se porni pe o 
tuse bolnăvicioasă. Aruncă ţigara. Se lăsă în iarbă, cu faţa-n 
sus. 

— Ajunge pentru astăzi, le spuse după un timp. Trebuie 
să mai şi mâncăm, nu? 

Auzind cuvântul „mâncare”, câinii începură să se lângă 
pe bot ca şi cum li s-ar fi dat o comandă. 

Ajunseră toţi trei numai într-o joacă în faţa cantinei, de 
unde dresorii, luau rațiile pentru câini. Micu îl întâlni acolo 
pe medicul veterinar, omul pe care tocmai voia să-l caute şi 
să-l întrebe despre soarta lui Ringo. 

— Bună, Ringo! îl salută veterinarul pe câine, însă acesta 
se refugie speriat între picioarele lui Micu. 

Subofiţerul simţi gestul câinelui, simţi cât de mult se 
ataşase de el. 

— E fricos şi e lovit foarte rău, spuse Micu. 

— Nu numai atât, dar e şi bolnav de tuberculoză! făcu 
medicul. E un câine ratat. 

— Nu cred! îl contrazise Micu impresionat de ce auzise. 
Deci şi Ringo suferea de aceeaşi boală ca şi el... Involuntar, 
căută cu mâna creştetul câinelui şi îl mângâie. 

— Totuşi, aşa este, zise calm veterinarul. Şi nouă ne pare 
rău, mai ales că este un pur sânge alsacian. N-avem niciun 
exemplar ca el în pepiniera noastră şi ne-ar fi plăcut să-l 
păstrăm, cel puţin pentru reproducere. 

— Cum a ajuns aici, cine l-a bătut în felul acesta? 

— A fost adus acum două zile de un cetăţean care ni l-a 

donat, cu intenţia de a-l recupera noi, având în vedere că 
este un ciobănesc german veritabil. Pasionat după astfel de 
câini, omul l-a cumpărat direct de la sursă, cu ocazia unei 
călătorii în străinătate, plătind pentru el o sumă însemnată. 
„Cred că dumneavoastră veţi scoate din el un câine poliţist 
nemaipomenit!” s-a exprimat donatorul. M-am uitat, la 
câine şi de la prima privire i-am văzut rănile. „Ce s-a- 
ntâmplat, cine l-a bătut?” l-am întrebat pe cetăţean. „Îmi 
pare rău, dar un prieten de-al meu a făcut toate isprăvile 
astea”, mi-a răspuns el. „Mi-am dorit toată viaţă să am un 
câine poliţist, nu aşa ca al dumneavoastră, dar, oricum, 
unul care să ştie mai multe elemente de dresaj şi să mă pot 
mândri cu el. Eu fiind mai mult plecat prin delegaţii, în ţară, 
l-am dat pe mâna unui prieten foarte bun care pretindea că 
se pricepe la dresaj. Când am constatat că, de fapt, el nu se 
pricepea deloc şi lovea foarte rău câinele, a fost prea târziu. 
M-am supărat pe el, evident, ne-am certat, dar degeaba: 
Ringo luase frica oamenilor şi-ncepuse sa muşte. Cam asta 
e...” L-am ascultat, însă în sinea mea nu l-am crezut. Dacă 
el însuşi nu l-ar fi bătut pe Ringo, câinele ar fi trebuit să-i fie 
cât de cât ataşat, ori animalul era foarte înfricoşat când îl 
privea şi căuta să stea la distanţă cât mai mare de el. Mi- 
am dat seama atunci că, de fapt, el era autorul loviturilor, 
că încercase să dreseze câinele şi că, neştiind cum să 
lucreze cu el, îl stricase. 

— Absolut! confirmă subofiţerul mângâind câinele. Nu s-a 
priceput. 

— Cam aşa mi-am format şi eu părerea, înclină medicul 
din cap. El, de fapt, a venit la noi să ni-l vândă pe Ringo, să 
mai recupereze ceva din bani. Când i-am spus că noi nu 
cumpărăm câini de la particulari, iar Ringo nu mai poate fi 
recuperat din punct de vedere al dresajului, a înghiţit în sec 
şi ne-a spus că ni-l lasă nouă, că nu mai are ce face cu el. 
Ca să nu-l jignesc, i-am mulţumit şi mi-a dat o hârtie la 
mână că ni-l donează. 

— V-a fost milă de Ringo, aşa-i? 

— Da, de aceea l-am primit. M-am gândit, apoi, că nu-i 

definitiv pierdut şi poate fi folosit drept câine de însoţire. 
Când i-am făcut, însă, controlul medical şi am constatat că 
este bolnav de plămâni, mi-am schimbat părerea... Tocmai 
de aceea l-am lăsat liber prin curte, să se bucure şi el de 
viaţă până-i va veni sorocul. 

— Deci... vreţi să-l... casaţi! 

— N-avem de ales. 

— Totuşi, cred că Ringo poate fi recuperat pentru munca 
de urmărire, zise Micu. L-am întâlnit în pădure şi după ce l- 
am atras foarte greu, fiindcă era sperios, l-am pus să 
execute aceleaşi mişcări ca şi Nada. Le-a executat perfect 
şi încă a depăşit-o, demonstrând că este înzestrat cu o 
inteligenţa rară. Eu cred că merită investiţia. 

— Nu merită, fiindcă nu putem ţine un om un an de zile 
să stea în permanenţă lângă el şi să-l înveţe elementele de 
dresaj într-un ritm dulce. lar dacă ar sta în spital fără să fie 
dresat, pierderea ar fi şi mai mare, fiindcă n-ar mai putea 
învăţa nimic după aceea. Are de-acum o vârstă care ridică 
probleme dacă mai poate însuşi toată gama de exerciţii. 

— Poate, stărui Micu. Cât are? 

— Un an şi şapte luni. Ştii bine că perioada de însuşire a 
dresajului este între vârsta de şase luni şi un an. 

— Totuşi, fiind un câine mai inteligent decât ceilalţi... 
insistă subofiţerul. În plus are şi-un avantaj... 

— Avantaj? Care?... 

— Acela de a fi fost bătut! 

— Nu te-nţeleg, zise mirat medicul. 

— Fiind bătut rău, dacă Ringo găseşte un dresor 
răbdător, de care să se ataşeze, pe care să-l iubească, 
tocmai afecțiunea îl va face să înveţe mai uşor. Câinii foarte 
inteligenţi dau rezultate numai dacă lucrează cu un 
conductor de care le place. Altfel, sub comanda altora, sunt 
răuvoitori şi lasă impresia că sunt proşti. 

— Bine, dar după cum văd... Ringo şi-a găsit dresorul! 
glumi medicul privind la câinele care se chircise la 
picioarele lui Micu. 

— Eu... Eu o am pe Nada... N-am făcut altceva decât să-i 


59 


redau încrederea în oameni, să-i arăt că suntem totuşi nişte 
fiinţe pline de înţelegere, că purtarea fostului stăpân a fost 
un accident, că trebuie să creadă în viaţă... 

— Să lăsăm discuţia pe altă dată, îl bătu medicul uşor pe 
umăr. Mai bine du-te şi dă-le de mâncare... 

Câinii mâncară împreună, apoi Nada trebui să fie închisă 
în „separeul” ei. Ringo, care se putea odihni unde voia, 
având la dispoziţie o sumedenie de cuşti descuiate, nu se 
despărţi însă de prietena lui şi se culcă lângă plasa de 
sârmă care-l separa de Nada. Când Micu veni dimineaţa s-o 
ia pe Nada la înviorare, rămase surprins găsindu-i lipiţi unul 
de celălalt, ca şi cum plasa n-ar fi existat. „Deci aţi dormit 
în frig, porumbeilor!” Câinii se treziră şi începură să dea din 
coadă. „Aşa mai zic şi eu idilă, noapte cu lună, serenade...” 
Ringo se ridică în picioare şi veni vesel în întâmpinarea 
subofiţerului. Micu îl mângâie şi se jucă puţin cu el, sub 
privirile şi salturile nerăbdătoare ale Nadei care zgâlţâia 
plasa. 

— Nu trebuia să dormi afară, tu eşti bolnav. E greşeala 
mea că nu m-am gândit la asta. Diseară n-am să te mai las. 
Hai acum la înviorare, că după câte observ nu prea vrei să 
te desparţi de noi. O să lucrăm şi azi împreună... 

Deschise uşa Nadei şi, după ce o mângâie şi pe ea puţin, 
plecară toţi trei spre obstacolele unde urmau să facă 
înviorarea. Obişnuită cu obstacolele, Nada începu cursa 
fără nicio comandă. Sări un gard, două, o groapă cu apă, un 
zid, se urcă pe bârnă, apoi pe o scară înaltă şi tot aşa. 
Ringo, care plecase o dată cu ea, sărise numai primul gard, 
care avea o înălţime mai mică, apoi se opri. Îi era frică. 
Dresorul se făcu că nu observă şi o puse pe Nada să reia 
cursa. De astă dată, îmbărbătat de exemplul căţelei, care 
rărise pasul, Ringo sări cu curaj peste toate obstacolele, 
până ajunse la bârnă. Aici începu să schelălăie şi să se 
tragă înapoi, ca şi cum ar fi fost biciuit. Subofiţerul înţelese 
că se încercase undeva cu el acest exerciţiu, însă fusese 
bătut rău fiindcă nu îndrăznise să meargă pe bârnă. 
Animalul căpătase teamă faţă de bârnă şi de obstacolele 

mai periculoase. Greşeala, în acest caz, fusese categoric a 
fostului stăpân, care-l silise, din spate, să treacă peste 
bârnă. Nu aşa trebuia procedat; conductorul trebuia să i-o 
ia înainte. Îi puse câinelui lesa Nadei şi, după câteva 
opinteli urmate de mângâieri şi de încurajări, Ringo îl 
secondă pe Micu. Dresorul i-o luă înainte şi animalul prinse 
curaj, descurcându-se de minune pe fâşia aceea de lemn, 
lată de numai zece centimetri. În timpul cât ei executau 
această mişcare, Nada lătra tot timpul şi se-amuza, 
aşteptând ca Ringo să cadă. Urmând exemplul lui Micu, 
câinele se descurcă foarte bine şi pe scară, iar în curând 
învăţă să treacă peste toate obstacolele. „Nu-i fricos, dacă 
ştii să lucrezi cu el! îşi spuse mulţumit subofiţerul. Prinde 
foarte repede...” În continuare, după masa de dimineaţă, 
plecară în aceeaşi formaţie în pădure, unde exersară mai 
multe procedee, Ringo dovedindu-se încă o dată un câine 
poliţist foarte dotat. Din păcate, antrenamentul nu dură cât 
ar fi trebuit, fiindcă lui Micu i se făcu iarăşi rău. Se întoarse 
cu câinii la bază şi-o închise în cuşcă numai pe Nada, 
gândindu-se că lui Ringo îi face mai bine să rămână liber. 
Se duse la cabinetul medical şi, după ce îl consultă, medicul 
nu-i mai dădu voie să plece. Micu fu dus cu salvarea direct 
la spitalul T.B.C. 

„„În sala de operaţie se auziră paşi lângă uşă. Subofiţerul 
tresări şi sări în picioare. Pe uşă ieşi o asistentă tânără, care 
ţinea în mână o cuvă cu mai multe instrumente 
chirurgicale. 

— Cum merge? Care-i starea lui Ringo? se grăbi el s-o 
întrebe. 

— Operația merge bine, dar mai durează. 

— Ce credeţi, scapă? 

— Se pare că da. 

— Ce bine-ar fi! 

— Câinele a mai fost vreodată în spital? 

— Da... Adică nu! Ba da!... 

Asistenta se îndepărtă, gândindu-se că n-are rost să 
închege o discuţie în acele momente cu subofiţerul, care 

era foarte tulburat. 
Micu rămase singur şi, aşteptând să se-ntoarcă asistenta, 
gândurile-i fugiră iar la Ringo, la Sibiu... 


„.„Era a treia zi de când subofiţerul se afla la spital. Stând 
acolo singur, într-o rezervă, îşi făcea tot felul de gânduri. Îi 
părea rău că dispăruse aşa, dintr-o dată, fără să-şi ia măcar 
rămas bun de la Nada şi de la Ringo. „Ce câine!... El îi va 
ţine companie Nadei şi nu se va desprinde nici mort de 
lângă boxa ei. Oare vor dormi noaptea tot aşa, unul lângă 
altul? Cu siguranţă... Vai, cum de-am uitat până acum! 
Dacă Ringo va dormi afară, pe pământ, va răci şi mai rău la 
plămâni! Trebuie să dau telefon medicului veterinar. Ringo 
nu trebuie lăsat aşa, chiar dacă „opinia unanimă” îl vede un 
câine ratat. Ce vină a avut el dacă a fost bătut fără milă, 
alungat, şi s-a îmbolnăvit? Niciuna. De aceea, i se cuvine să 
i se-aline durerile până-n ultima clipă a vieţii...” Subofiţerul 
se dădu jos din pat cu oarecare eforturi, îşi puse halatul şi 
părăsi pentru prima dată rezerva. Se duse la telefonul de 
pe hol şi vorbi cu centrul de dresaj. | se spuse că Ringo 
dispăruse fără urmă de două zile. Închise receptorul şi 
reveni în rezerva sa. „A simţit probabil că i se apropie 
sfârşitul şi a evadat în necunoscut, aşa cum fac câinii 
bătrâni. Păcat, medită Micu întins în pat şi cu ochii închişi. 
Ce câine grozav!...” Undeva, la etajul inferior, se auziră 
ţipete şi apoi larmă. Subofiţerul nu auzise niciodată ţipete 
în spital şi ciuli urechile.  Ţipetele întotdeauna 
impresionează şi bolnavii se gândesc la suferinţele altora, 
la boli şi mai grele decât ale, lor. Larma parcă se accentua 
şi se mutase pe scări între etaje. Se auzi un nou țipăt, de 
femeie, în capătul coridorul lui de la etajul lui Micu, urmat 
de un râs de bărbat. 

— Nu-ţi fie teamă, recunoscu subofiţerul vocea medicului 
de gardă. Işi caută prietenul... 

Uşa rezervei lui Micu se deschise larg şi în chenarul ei 
apăru medicul, surâzând: 

— Aveţi oaspeţi! apucă să zică el şi Micu se trezi dintr-o 

dată în pat cu Ringo. 

— Ringo! Ce surpriză!... strigă Micu bucuros. 

Câinele se urcă peste el şi-ncepu să-i lingă mâinile cu o 
bucurie fără margini, scâncind şi tremurând din tot corpul. 

— Vă iubeşte, spuse medicul. 

Micu se ridică şi începu să mângâie câinele. 

— Şi cum, tu ai făcut atâta cale numai ca să ajungi la 
mine? Pe unde m-ai căutat în timpul ăsta? Cum ai presimţit 
tu că sunt aici?... 

— Da’ câţi kilometri a făcut? auzi subofiţerul o voce 
groasă. 

Se uită spre uşă. Bolnavii se adunaseră ciorchine în prag. 

— Vreo douăzeci, treizeci, dacă nu şi mai mult, răspunse 
Micu. 

— Oho! Şi cum, fără să ştie că sunteţi aici? 

— Fără. 

— Înseamnă că-i o comoară. 

— Este, îşi mângâie Micu din nou câinele. 

— Dar după ce s-a ghidat el de a ajuns până la spital? Aţi 
mai fost internat aici vreodată? întrebă un alt bolnav. 

— Nu. N-am mai fost internat niciodată în acest spital, iar 
pe câine îl cunosc doar de patru zile. Cum a ajuns până 
aici? E o enigmă şi pentru mine... A dispărut de două zile de 
la Centrul de dresaj. În mod normal, cei douăzeci de 
kilometri de-acolo până aici i-ar fi parcurs în câteva ceasuri, 
ori el a rătăcit două zile şi-o noapte până să mă găsească. 
Asta înseamnă că a căutat mult prin oraş, că a străbătut 
străzi şi cartiere întregi până să-mi dea de urmă. 

— E fenomenal! N-am mai auzit despre un asemenea 
caz. 

— Nu-l vindeţi? zise un puştan care tot timpul nu luase 
ochii de la Ringo. 

Micu zâmbi. Numai un copil putea să pună o astfel de 
întrebare. 

— Nu, dragul meu... 


„Când Micu apăruse cu Ringo pe poarta Centrului de 

dresaj, toată lumea amuţi. Câinele fusese deja radiat din 
evidențe... 

— Unde l-ai găsit? Ce s-a-ntâmplat cu el? îl întrebă şeful 
Centrului de dresaj. 

Subofiţerul îi explică toată întâmplarea. 

— Formidabil! Un caz unic! Şi unde l-ai ţinut până ai ieşit 
din spital? Că, după câte observ, s-a pus pe picioare. 

— În curtea spitalului. Paznicul avusese un câine care i-a 
murit. Rămânând cuşca goală, l-am „cazat” pe Ringo. Toată 
lumea din spital ştia povestea. Toţi îl răsfăţau. Se întreceau 
să-i aducă bunătăţi. În plus, a făcut şi multă mişcare, s-a 
jucat după pofta inimii... 

— Şi acum ce ai de gând să faci? 

— Îl iau! E al meu, chiar dacă... e „mort”, zâmbi Micu. 

— Bine, încuviinţă şeful Centrului de dresaj. Du-te şi fă 
formele. 

— Vă mulţumesc. O să mai auziţi de Ringo... Să trăiţi! 

Bucuria Nadei a fost şi mai mare când i-a văzut pe 
amândoi. Sărea de se zgâlţâia plasa de sârmă şi lătra cu 
entuziasm... 


„Primind aprobarea de la şefii săi, o lăsase pe Nada în 
grija unui coleg, iar el împreună cu Ringo plecase la 
Buşteni. Aici lucrurile erau aranjate în privinţa câinelui. | se 
rezervase în curtea miliției din Buşteni o cuşcă. După ce 
Ringo fu „cazat”, Micu fu internat în Sanatoriul T.B.C. care 
se afla pe Zamora, în mijlocul unei păduri de brazi, la numai 
doi kilometri de miliţie. Îşi petreceau zilnic cele mai multe 
ore împreună, fiindcă amândoi aveau nevoie de mişcare în 
aer liber. Paralel cu joaca şi plimbările, subofiţerul începu 
„din mers” un dresaj sistematic de disciplinizare a lui Ringo, 
pornind chiar de la litera „A”: poziţia cu câinele la picior pe 
timpul deplasării. Ringo răspundea prompt la comenzi şi 
depunea eforturi pentru a le executa. Prindea destul de 
repede exerciţiile noi. Subofiţerul nu-şi pierdea răbdarea şi 
nu se enerva niciodată, chiar dacă întâmpina greutăţi, cele 
mai mari fiind acelea de a corija unele deprinderi greşite pe 

care câinele le avea de la fostul lui stăpân. Micu combina 
afecțiunea şi răbdarea cu fermitatea. Erau cazuri când 
Ringo nu înţelegea o comandă şi atunci dresorul o repeta, 
însoţind-o cu gesturi, până când Ringo şi-o însuşea pe 
deplin. Când, însă, animalul se simţea rău, subofiţerul 
renunţa la lecţii şi le înlocuia cu joaca sau cu hoinăreli prin 
împrejurimi. Când relua „studiul”, o făcea pe nesimţite, 
folosind un ton cald şi fără vorbe răstite. In numai două 
luni, Ringo ajunse să-şi însuşească perfect dresajul de 
disciplinizare: se deplasa şi se oprea la comandă, se aşeza 
la un semn, venea la dresor de la distanţe mari chemat prin 
semnale date cu fluierul de ultrasunete, mergea târâş, 
căuta obiectele ascunse în teren şi le aducea dresorului, 
lătra la comanda dată prin voce sau semn, lătra fără 
comandă la apariţia infractorului sau la descoperirea unui 
obiect, înţelegea interdicţia „Nu!”, refuza alimentele oferite 
de o persoană străină şi pe cele găsite pe teren... Mai mult 
chiar, el începuse să-şi formeze deprinderi în prelucrarea 
după miros a urmelor de persoane, Micu folosindu-se de 
ajutorul unor bolnavi de la sanatoriu, cărora le plăcea să 
traseze urme şi să joace roluri de infractori. Dar iată că într- 
o zi îi veni rândul lui Ringo să ia joaca în serios. Terenul de 
acţiune: culmea, tot la sanatoriu! Peste noapte; fusese 
spartă casieria sanatoriului T.B.C. Lipsea suma de 90.000 
lei, destinată cumpărării de alimente. Şeful sanatoriului 
anunţase miliția. Din păcate, milițienii nu descoperiseră 
nicio urmă care să poată fi exploatată şi care să contribuie 
la identificarea făptaşilor. Ei luaseră o serie de măsuri 
pentru identificarea persoanelor suspecte găsite prin 
restaurante, la gară, în parcuri, în piaţă etc., şi alertaseră 
miliția din Azuga, Predeal, Sinaia. Ştiind că la sanatoriu 
exista un miliţian care dresa un câine lup, privirile tuturor 
erau aţintite indirect asupra lui Micu şi a lui Ringo. 

— Nu ne-aţi putea ajuta? îl întrebă pe subofițer doctorul 
Mateescu. 

— Nu prea aş îndrăzni, se scuză Micu. Lucrez cu el numai 
de două luni şi nu mi se pare suficient. 


65 


— Mă dezamăgiţi, zâmbi medicul. Tot spitalul ştie că 
Ringo este un câine foarte inteligent şi că stăpâneşte deja 
multe elemente de dresaj. N-aţi vrea totuşi să-ncercaţi? 

— Eu ştiu?... Asta ar fi prima lui „ieşire”, primul examen, 
şi mi se pare prea devreme. 

— Eu zic că nu. Aşa cum copiii sunt daţi la şase ani la 
şcoală, de ce n-ar începe şi Ringo mai devreme? 

De cei doi se apropie maiorul Brad, şeful miliției din 
Buşteni. 

— Cum merge dresajul? 

— Mulţumesc de întrebare. Se pare că destul de bine. 

— Cam cât îi mai trebuie până-i „gata”? 

— Greu de spus, zise Micu şi-l mângâie pe Ringo. Luni de 
zile, în orice caz. 

— Păcat! se întunecă maiorul. Nu putea să se-ntâmple 
beleaua asta cu spargerea când Ringo era „gata”? Cred că 
acum cazul era şi rezolvat. 

— ... Şi-i vorba de banii pentru mâncarea bolnavilor, 
adăugă doctorul Mateescu cu părere de rău. 

Vorbele şi tonul grav al medicului îl impresionară pe Micu 
în mod deosebit. 

— Tu ce zici, Ringo, încercăm? se adresă el câinelui. 

Câinele parcă înţelesese tot ce discutaseră oamenii şi 
sări în două picioare la stăpânul său. 

— Încercăm?... Ringo scânci şi sări să ajungă cu labele şi 
mai sus. Bine, atunci încercăm! se hotărî subofiţerul. Văd că 
ai dispoziţie bună, însă nu uita că ăsta-i un examen şi nu un 
antrenament obişnuit. Dacă nu iei examenul, adio 
mâncare!... 

Ringo ascultase ceva mai atent ultimele vorbe ale 
stăpânului său, fiindcă desluşise şi un ton de dojană, însă 
când îi zise „Şi acum la treabă!”, ţopăi bucuros şi o luă 
înaintea lui Micu. 

— Dar am stricat, noi urmele! spuse cu regret maiorul 
Brad. 

— Nu se poate să nu mai găsim noi ceva, că doar n-au 
plecat de aici cu elicopterul, zâmbi subofiţerul. 

Ofiţerul şi medicul îl urmară pe Micu cu o curiozitate 
copilărească. Curând aveau să li se alăture aproape toţi 
bolnavii. 

Căutând în jurul sanatoriului urmele proaspete ale 
hoţilor, subofiţerul găsi destul de repede o cărare de urme 
de încălţăminte, care ducea spre oraş şi care nu putea fi 
decât a unuia dintre spărgători, deoarece evita drumul 
normal. Micu mai căută şi alte urme, dar nu găsi. Acest 
lucru îl făcu să afirme că spargerea fusese comisă de un 
singur infractor. Îi dădu lui Ringo urma de miros, iar câinele, 
după ce o adulmecă bine, porni cu botul în jos pe drumul 
marelui său examen. După el, cam la douăzeci de metri, 
venea o ceată de oameni imposibil de înfrânat, în ciuda 
eforturilor maiorului Brad şi ale doctorului Mateescu. In 
frunte, cei mai curajoşi, alergau bolnavii care făcuseră pe 
infractorii şi care îl învăţaseră şi ei ceva „meserie” pe 
Ringo. Câinele mărise pasul şi alerga la vale tot mai întins, 
ţinând botul mai mult pe sus. Micu simţea că se-mpiedică şi 
că-n orice clipă se putea duce de-a buşilea, dar nu întindea 
coarda. Era prima misiune a lui Ringo şi avea mari emoţii să 
nu se facă de ruşine în faţa unei asemenea asistenţe. 
Faptul că Ringo începuse să alerge numai cu nasul pe sus îi 
plăcea grozav, deoarece însemna că era în mod sigur pe 
urmele „prăzii”. Câinele nu se uitase niciodată înapoi să-şi 
„consulte” stăpânul şi, curios, nu-l deranja cu nimic 
puzderia de oameni care tropăiau în spatele său. Pe Micu îl 
încerca sentimentul că Ringo chiar se amuză simţindu-i pe 
cei din urma sa cum fac eforturi să nu rămână în urmă. Să 
fie oare numai o joacă? se întreba Micu. Asta i-ar fi lipsit. 
Vorbele de duh şi ironiile ar fi căzut asupra lui ca picăturile 
de ploaie... Nu credea, însă că putea fi vorba despre aşa 
ceva, după modul cum câinele mărea fuleul, apropiindu-se 
de staţia C.F.R. Ajuns pe peronul gării, Ringo încetini pasul 
şi începu să miroasă pietrele cubice aproape bucată cu 
bucată. Lumea după el... 

— E greu aici, că-i circulaţie mare! îşi dădu părerea un 
bolnav. 

— Sigur că da, au trecut atâţia oameni! confirmă un altul. 

— Poate că s-a urcat în tren şi... se-auzi alt glas. 

N-apucă să termine bine fraza că Ringo scânci prelung, 
manifestându-şi bucuria că regăsise urma. O zbughi pe uşă 
în sala de aşteptare, iar de aici, pe cealaltă uşă, în spatele 
gării. 

— Maică, ce ne mai aleargă! spuse gâfâind un bolnav 
roşcovan. 

Ringo accelera ritmul tot mai tare de-a lungul şoselei. 
Habar n-avea că în spatele lui era tragedie mare... Plutonul 
spectatorilor începuse să se fragmenteze vizibil. Văzând 
mulţimea aceea pestriță de bolnavi, apărută ca din pământ 
pe şosea, lumea se oprise-n loc şi se minuna. Toată 
şoseaua se-mpânzise de bolnavi în halate, în pijamale, unii 
cu papuci, alţii cu pantofi sport, pacienţi în blugi şi maiouri 
tricotate, în pulovăre cu fulare la gât, după cum îi prinsese 
„momentul”. Maşinile se opriseră şi ele în loc, însă niciun 
şofer nu claxona, savurând spectacolul. 

„„„Ajuns în apropierea curţii miliției, Ringo încetini ritmul 
şi începu să dea semne de nelinişte. Părea puţin cam 
dezorientat. Lăsă botul în jos, căută în dreapta, în stânga, 
apoi, după un moment de şovăială, intră în curtea miliției. 
Micu se făcu galben ca turta de ceară. „Acum să vezi 
fulgere!...” gândi el şi începu să se şteargă de sudoare, 
pregătindu-se să primească atacurile. 

— Fraţilor! Beleaua de câine ne-a tras în piept! Se duce la 
cuşcă!... ridică mâinile-n sus, spre partenerii săi, bolnavul 
roşcovan, care văzuse primul scena. 

— Gata, a început... murmură subofiţerul. 

— Mă miram eu să fie ceva de capul lui, spuse necăjit 
maiorul Brad. 

— Oameni serioşi suntem noi? adăugă doctorul 
Mateescu. Ne dăm aşa, pe mâna unui câine... 

In acel moment, în clădirea miliției se auzi lătratul 
puternic al lui Ringo, care probabil devenise furios, după 
cum desluşi Micu. Nimeni nu observase că Ringo, după ce 
se îndreptase spre fundul curţii, se-ntorsese şi dăduse 

cotul, intrând pe uşa miliției care era deschisă. Subofiţerul 
îşi puse cascheta pe cap şi fugi în clădire. Surpriză!... 
Câinele intrase într-o cameră de aşteptare, unde se aflau 
mai multe persoane, şi se repezise la un individ, obligându-l 
să ridice mâinile în sus şi să stea cu faţa la perete. 

— Deci tu eşti spărgătorul! se lămuri Micu. Să-i dau 
drumul câinelui să te ia puţin la „dans”? 

— Nu! aruncă peste umăr hoţul speriat. Recunosc tot, 
spun tot, numai luaţi câinele de-aici. 

În cameră intră şi maiorul Brad. 

— Ringo n-a greşit! spuse mândru subofiţerul. A trecut 
examenul cu brio. Bravo, Ringo! 

— Bravo, Ringo! spuse şi maiorul. Nu degeaba te 
găzduiesc aici în curte. Bravo!... 

Câinele era foarte bucuros de felicitările pe care le 
primise şi se gudura privind voios când la Micu când la 
maior. 

— Şi cum ai ajuns aici, amice? îl întrebă ofiţerul pe hoţ. 

— M-a săltat un dom’ plutonier de la gară, azi-dimineaţă, 
răspunse hoţul tot cu faţa la perete. | s-a părut suspectă 
mutra mea. 

— Zău? l-a întoarce-te, să te văd şi eu. 

Infractorul se întoarse. 

— Şi unde-s banii? întrebă maiorul. 

— l-am plasat la o prietenă, ca să nu dau de bănuit, Cât 
am dat „gaura”, ea m-a aşteptat în gară. O femeie pare mai 
puţin suspectă şi dom' major nu s-a legat de ea. E din 
Sinaia. Vă dau adresa ei... 

— Deci dacă nu era câinele, n-aveai de gând să 
recunoşti! glăsui un cetăţean care fusese martor la discuţie. 

— Păi ce, eram prost? spuse amărât spărgătorul. Era vreo 
probă împotriva mea? Am venit să iau puţin aer, e staţiune 
turistică, ăsta era răspunsul... 

Maiorul Brad intră în biroul său urmat de Micu şi de 
Ringo. Îl chemă pe subofiţerul care-l „ochise”, pe suspect în 
gară, ca să-l felicite. 

— Azi-dimineaţă ai adus un individ suspect de la gară... 

— E aici, în sala de aşteptare, raportă subofiţerul. l-am 
reţinut buletinul, însă n-am apucat să-l verific, fiindcă sunt 
încurcat cu un bişniţar. L-am depistat în piaţă, oferea spre 
vânzare un radiocasetofon. Aparatul valorează cam opt mii 
de lei... El susţine că-i al lui şi că l-a cumpărat de la 
Bucureşti, de ocazie. Sunt sigur, că minte, dar n-avem încă 
nicio reclamaţie despre furtul unui asemenea aparat. 

— Mda. Ocupă-te în continuare, de bişniţar, făcu maiorul, 
căci pe cel din gară l-a „verificat” prietenul nostru - arătă el 
spre câine. 

— Cine, Ringo? se miră subofiţerul. 

— Hoţul a recunoscut şi l-am dat pe mâna celor de la 
judiciar. 

— Hm, grozav! Nu mă aşteptam... 

— Şi nici la felicitări! îi strânse mâna ofiţerul. 

— vă mulţumesc, spuse subofiţerul. E mai mult meritul 
lui... Bravo, Ringo! Bine că ştim. De-acum încolo te mai 
luăm cu noi la treabă. 

— Am o idee în legătură cu bişniţarul, zise Micu. 

— Ce idee? Întrebă maiorul curios. 

— Să-l ducem în piaţă, în locul unde l-a depistat colegul 
meu, şi să-i dăm de-acolo urma lui Ringo. 

— Excelent! aprobă încântat Brad. De acord, să mergem! 


— Nu înainte însă de a-l arăta pe spărgător la bolnavi, le- 
am promis! îi aminti Micu. Altfel, nu mai scăpăm de ei. 

— Da, aşa-i... 

Spărgătorul casieriei fu scos în pragul uşii miliției. Când îl 
văzură, bolnavii începură să-l huiduiască. Producându-se 
puţină larmă, Ringo începu să se irite şi, pentru că stăpânul 
său era atent ca infractorul să nu păţească ceva, se repezi 
pe furiş la hoţ şi-l apucă de manşeta pantalonilor, trăgându- 
| în jos pe trepte. 

— Aşa, Ringo! 

— Bravo, Ringo! Şo pe el!... 

Micu îl opri pe Ringo, iar infractorul fu dus în camera de 
anchetă. 

— Nu e bine ce faci! îl certă Micu pe Ringo trăgându-l 
uşor de urechi. Încalci... legalitatea! Norocul tău că eşti 
fraged în meserie, însă altă dată o să ne certăm, dacă mai 
procedezi aşa... 

Câinele simţi dojana şi câteva clipe stătu cuminte, lăsând 
capul în jos. Când Micu termină însă cu morala, iar în curte 
nu se auzea decât „Ringo! Bravo, Ringo!” o zbughi jucăuş 
şi-ncepu să fugă printre bolnavi. 

Bişniţarul cu  radiocasetofonul apăru în pragul uşii, 
condus de la spate de subofiţerul care îl depistase în piaţă. 

Micu se uită atent la el, chemându-şi câinele. Individul nu 
era cum şi-l imaginase. Era spilcuit, purta mustăcioară în 
coadă de rândunică şi avea o alură şmecherească. Ringo 
presimţi că urma o nouă misiune pentru el şi privi foarte 
atent la „client”, pe care îl recunoscu după poziţia pe care o 
avea: în faţa milițienilor şi cu mâinile la spate. Făcuse cu 
Micu destule exerciţii din acestea... Fără comandă, se aşeză 
în spatele „clientului” şi-l avertiză printr-un lătrat scurt că 
va fi vai şi amar de el dacă va încerca să fugă. Arestatul, 
care până atunci aruncase numai priviri sfidătoare, începu 
să pălească. Îi dispăruse expresia vicleană de pe chip, ceea 
ce îl făcu pe Micu să creadă că ori intenţiona s-o şteargă, 
ori îşi dădea seama că va fi demascat. Oricum, erau semne 
bune, căci un om care nu se ştie cu nimic pe suflet nu are 
de ce să se teamă. Plecară. 

— Succes, Ringo! 

— Dă-l de gol şi pe ăsta! auzi Micu în urmă îndemnuri 
pentru Ringo. 

Piaţa oraşului nu era prea departe. În câteva minute 
ajunseră acolo. 

— Cred că-ţi dai seama că eşti pierdut! îi strecură Micu 
bişniţarului. Câinele va merge de aici pe „urmele” 
radiocasetofonului... Cred că-ţi place melodia asta, aşa-i?... 
Hai, Ringo, că suntem pe calea cea dreaptă! tălmăci Micu 
tăcerea temătoare a arestatului. 

Puse câinele să-l miroasă şi apoi să-i găsească urma. 
Deşi în piaţă era destulă lume, Ringo se descurcă minunat, 

găsind foarte repede „firul”. Porni. leşi din piaţă şi o luă pe 
un trotuar de-a lungul şoselei, apoi făcu mai multe coturi 
până în zona vilelor turistice. În spate, după Micu, venea 
„Clientul” încadrat de cei doi milițieni. Bişniţarul se făcuse 
galben ca o lumânare şi îşi muşca buza de jos. Parcă erau 
la o reconstituire, dar cu rolurile inversate, câinele fiind 
personajul care arăta la milimetru pe unde s-a mers. 

Ringo parcurse câteva sute de metri şi intră în curtea 
unei vile care purta inscripţia „Lăcrămioara”. 

— Acum să vezi „lăcrămioare”... se-ntoarse Micu spre 
arestat. 

— Nu, vă rog! spuse aceste, repede. Să nu-l lăsaţi să sară 
la mine. Spun tot! 

— S-auzim, îl îndemnă maiorul Brad. 

— Aparatul l-am furat de la camera opt. Acolo locuiesc 
doi turişti, soţ şi soţie, dar sunt plecaţi în excursie la Poiana 
Braşov. 

— De unde ştii că ei sunt plecaţi în excursie? Hai, spune 
numele complicelui, intui ofiţerul, că şi aşa îl aflăm până la 
urmă! 

— Nae Prisacă, zis „Balama”, mecanicul. 

— Aha, cunosc „podoaba”. Ne-a promis de nu ştiu câte 
ori că se lasă de rele şi se face om de treabă. Cât urma să-i 
dai? 

— Jumătate din cât luam pe ce... găseam în cameră. 

— ... Deci nu ştie că ai dat peste radiocasetofon. 

— Nu. 

— Nu i-a fost teamă că o să-l tragi pe sfoară? 

— Ba da. l-am dus un costum de haine bej, pe care l-am 
luat din aceeaşi cameră. l-am spus că n-am mai găsit decât 
încă un costum şi cu asta suntem chit. 

— S-a mulţumit cu el? 

— Absolut. Când n-are bani de băutură se mulţumeşte cu 
orice. 

— Ce-a vândut, nu ştii? 

— Nu ştiu, că de azi-noapte, de când i l-am dus, n-am, 
mai dat pe la el. Cred că n-a avut timp, mai ales că se 

fereşte de nevastă-sa. 

— Ce-a făcut cu costumul, unde l-a ascuns? 

— N-am văzut, că am plecat repede să nu mă vadă 
nevastă-sa. 

Micu sosi şi el cu Ringo şi cu celălalt miliţian. Hoţul 
începu să tremure şi se ascunse după maiorul Brad. 

— Să nu-l puneţi pe mine, vă rog! Am spus tot! 

— Camera opt, zise Micu. 

— Da, confirmă Brad, însă trebuie să mai mergem într-un 
loc. Azi e ziua lui Ringo, ce să-i facem!... 

După ce fu pus în temă cu ce mărturisise hoţul, Micu luă 
din cameră un pulovăr al păgubaşului şi descinseră cu toţii 
la locuinţa lui „Balama”. Acesta se ocupa cu tot felul de 
potlogării, însă reuşise de mai multe ori să iasă cu faţa 
curată. Acum îi sosise sorocul, după cum aşteptau toţi de la 
Ringo... 

„Balama” negă că l-ar fi cunoscut pe hoţ, că i-ar fi vândut 
vreun pont şi toate celelalte. 

— Puteţi să-mi faceţi percheziţie dacă doriţi, zise el 
impasibil. Chiar vă rog să-mi faceţi! accentuă apoi cu o 
mină plină de siguranţă. Numai aşa să vă convingeţi odată 
că sunt un om cinstit! Că n-am nimic cu... Că nu cunosc... 

— Bine, o să vedem, acum, cum te vor ţine „balamalele”! 
zise maiorul şi-i făcu semn lui Micu să-l pună pe Ringo la 
treabă. 

„Balama”, care crezuse că Ringo fusese adus ca să-l 
păzească pe hoţ să nu fugă, începu să se schimbe la faţă. 
Dresorul scoase pulovărul şi-l dădu câinelui să-l miroasă. 
Complicele hoţului aruncă o privire rapidă în jurul lui. 
Ofiţerul îi observă reacţia şi se apropie de el ca să-i 
anihileze vreo intenţie de fugă: 

— Credeai că-ţi facem noi percheziţie, aşa-i? Nu, amice, 
avem un expert! îi arătă spre câine care începuse să caute. 
Mai bine spune unde l-ai ascuns, că tot îl găseşte, îţi dai 
seama! 

— Ce s-ascund? 

— Costumul pe care ţi l-a adus amicul tău azi-noapte. 

— Nu mi-a adus niciun costum, iar pe el l-am văzut o 
dată la cârciumă, zise „Balama” cu tot mai puţină 
convingere. ` 

— Bineee... O să ne convingem. Incepe, tovarăşe Micu. 

Ringo refuză să caute mai întâi în casă şi, mirosind aerul 
numai cu nasul pe sus, se-ndreptă spre grădină. Micu era 
entuziasmat, fiindcă n-o văzuse nici pe Nada şi nici pe un 
alt câine poliţist să caute în felul acesta. Un profan ar fi zis 
că se uita la lună... În realitate, Ringo îşi etala fără voie 
calităţile. Foarte dotat în simţul său, găsise un „fir” de 
miros tocmai deasupra capului. Apreciind distanţa de la 
pământ până la urma de miros, dresorul, intui că costumul 
păgubaşului fusese dus în braţe undeva, în grădină. Il 
urmărea pe Ringo cum se străduia să nu piardă, „firul” şi se 
bucură nespus că salvase un asemenea câine, că putea să-i 
vindece boala şi că-l va avea drept „coleg” de serviciu. 
Ringo intră în grădină fără să se uite pe unde calcă şi, ajuns 
la marginea unui tufiş, începu să dea semne de nervozitate. 
Micu presupuse imediat că acolo se pierdea urma de miros 
şi se uită la picioarele câinelui. Zâmbi... În zona unde stătea 
Ringo pământul fusese proaspăt răscolit. Câinele se opri şi, 
parcă înțelegând ideea stăpânului său, începu să miroasă 
cu botul în jos. Scânci scurt de câteva ori şi începu să 
scormonească pământul cu labele. 

— Bravo, Ringo! Bravo! îl opri dresorul. S-a terminat 
examenul. Ai obţinut diploma magna cum laude! Bravo!... 

„Balama” se făcuse negru ca pământul pe care-l 
răscolise câinele. Maiorul Brad îi însoţi la locul cu pricina. 

— Aici e costumul? Ce-ai îngropat aici? 

Hoţul, ca să-şi mai spele din păcate, se oferi el să sape. 

— Sunt cinstit, dom'le. Aţi văzut! aruncă el în timp ce 
săpa cu sârg. 

leşi la iveală un sac de plastic foarte voluminos. 

— Tăticulee! exclamă hoţul când începu să scoată 
obiectele din sac. Aici e bazarul lui Ali-baba! 

La picioarele milițienilor începură să se-nşire un 
radiocasetofon, aparate de radio, truse de bărbierit 

electrice, cămăşi, pulovăre, fuste. 

— Da' costumul bej nu-i! făcu hoţul. Unde-i, mă? se uită 
el fix la „Balama”. 

— In camera nouă, începu să mărturisească „Balama”. 
După ce mi-ai adus costumul, m-am dus la vilă şi am spart 
încă patru camere, fiindcă ştiam, că toţi sunt plecaţi la 
Poiana Braşov. 

— Gata. Opreşte-te! Dacă mă prindea, eu aş fi 
recunoscut că ţi-am dat şi ţie un costum şi costumul se 
găsea în camera nouă, întorcându-se împotriva mea ca o 
probă că spărsesem toate cele cinci camere. Bine lucrat, 
dar te-a dovedit câinele, jivină! Şi eu, care la puşcărie îţi 
dădeam să mănânci din pachetul meu! 

Se năpusti cu toată forţa asupra lui. Cei doi infractori 
căzură la pământ şi începură să se lovească reciproc. Lupta 
dură însă foarte puţin, căci Ringo îi linişti imediat pe 
amândoi... 

Sosind cu infractorii la miliţie, acolo îi mai aşteptau încă 
mulţi bolnavi de la sanatoriu, dornici să afle şi 
deznodământul celui de-al doilea caz. Pentru ei fu o 
adevărată încântare să afle ultimele isprăvi ale lui Ringo şi 
hotărâră să-l sărbătorească cum se cuvine. În consecinţă, 
Ringo fu invitatul lor la masa de seară. 

După masă, bolnavii dispărură unul câte unul spre sala 
de televizor. Programul de desene animate îi amuza copios 
şi le dezlănţuise râsul în cascade. Era tocmai o scenă c-o 
pisicuţă şugubeaţă, pusă pe fel şi fel de şotii, şi un câine 
ciufulit, dar mândru în supremaţia sa recunoscută faţă de 
neamul pisicesc. Şi când „Pussy” îi veni de hac, spectatorii 
se treziră deodată cu un lătrat puternic şi cu Ringo 
grămadă pe televizor... 

Acesta era Ringo, un poznaş! A doua zi dispăru de 
dimineaţă de la sanatoriu... Căutat, strigat, nici urmă! 
„Unde-o fi Ringo?” începuseră să-şi facă toţi probleme 

Un bolnav de la pavilionul doi, mergând pe la ora zece la 
fereastră zări în vale un om culcat la pământ, cu nişte rufe 
în mână. lar Ringo culcat pe burtă, la câţiva metri de el. Îl 

anunţă imediat pe Micu care se duse la locul cu pricina. 

— Ringo! Ringo! strigă subofiţerul, apropiindu-se. 

Câinele nici vorbă să-ntoarcă măcar capul. Scheuna scurt 
şi bătea locul mărunt cu labele din faţă, înaintând încă 
câţiva centimetri. Urechile le avea ciulite, iar ochii mari şi 
ficşi dovedeau că nu voia să scape prada. „Ce-o fi?! se miră 
Micu. l-o fi căşunat pe cineva”. Când veni şi mai aproape, 
observă că omul culcat la pământ ţinea ceva strâns la 
piept. 

— la-l d-acilea, şerifule, te rog! aruncă omul speriat. Dă 
la patru dimineaţa mă ţine lipit aici. 

— Bine, dar ce s-a-ntâmplat? 

— Am o pisică sub palton. Asta e... 

Subofiţerului îi veni să râdă. Observă că individul era 
netuns şi folosea un anumit limbaj. 

— De ce nu i-ai dat drumul pisicii? 

— Nu vrea, a dracului! M-a şi zgâriat. 

— Dă-i drumul acuma la pisică, fiindcă am să strunesc eu 
câinele. 

Ringo mârâi şi înaintă câţiva centimetri. 

— Fii, bre, atent, că mă haleşte! se îngrozi individul. 

— Dă-i drumul pisicii. 

— Nu merge, bre, că-i legată. 

— Şi cine te opreşte s-o dezlegi? 

— Hainu' ăsta de câine. Cum umblu la sfoară, e gata să 
sară pă mine. 

— Omule, îţi arde de glumă sau te prefaci? 

— Nu, şerifule, trebuie să spun adevărul, n-am încotro... 
Aseară am dat o raită şi p-aici, pe la sanatoriu. N-am găsit 
nimic mai gras pe la ferestre, decât pacostea asta de 
cămaşă din faţa mea. Am azvârlit pisica pe ea şi, gata, am 
suflat-o... 

— Cu... pisica? se miră Micu. 

— E specialitatea casei... adică a mea, rânji hoţul. Am 
legat pisica de mâna mea. 

— Aha, înţeleg... făcu Micu. Arunci pisica, ea îşi înfige 
ghearele şi cade jos cu rufă cu tot. 

— Cam aşa... Dar dacă ştiam că aici la sanatoriu e un 
câine poliţist, nu-mi mai luam eu bilet de Buşteni nici cu 
numele. 

— De unde eşti? 

— Din Timişoara. Am aterizat abia azi-noapte, zău. 

— Te cred, că dacă „aterizai” mai devreme îţi luai 
„Zborul” în altă parte... 

— De şase ceasuri nu-ndrăznesc să-mi ridic pieptul de la 


pământ. 
— Nu-i nimic, o să reclami. 
— Pă cine? 


— Pe Ringo, ăsta-i numele câinelui... 

A treia ispravă a lui Ringo era din nou pe buzele tuturor 
bolnavilor. Cei de la miliția din Buşteni, cărora li se predase 
hoţul, începuseră să vadă în Ringo un ajutor preţios. La 
câteva zile după cele întâmplate, maiorul Brad solicită din 
nou ajutorul lui Ringo, fiind „într-o situaţie delicată”, după 
cum se exprimase la telefon... 

Duminică noaptea, se prezentaseră la miliţie două femei 
foarte elegante, îmbrăcate în haine de astrahan. Se 
certaseră după ce plecaseră de la o nuntă. Soții lor nu 
reuşiseră în nici un chip să le împace, ba chiar începuseră 
să se ciondănească şi ei, iritaţi de îndemnurile consoartelor 
lor. Despre ce era vorba? Amândouă aveau hainele de 
astrahan la fel, aceeaşi croială şi aceeaşi talie, numai că 
una dintre ele, care se numea Lucica, cumpărase haina mai 
recent. Reclama că cealaltă, pe numele mic Viorica, i-a 
schimbat haina la nuntă şi, în consecinţă, ea a trebuit să 
îmbrace o haină mai veche. Viorica susţinea că haina de 
astrahan de pe ea îi aparţine şi este mai nouă, deoarece a 
îngrijit-o cum se cuvine şi n-a purtat-o oriunde, cum a făcut 
Lucica. 

— Bine, dar n-aveţi şi dumneavoastră un semn la ele, o 
cusătură pe undeva? le întrebă maiorul Brad. 

— De ce să am, dacă era nouă şi-am îmbrăcat-o numai 
de două ori! sări prima Lucica. Pe dumneaei, întoarse uşor 
spatele la Viorica, am văzut-o cu haina în fiecare zi. 

— Nu-i adevărat, minte! izbucni Viorica. 

— Ba tu minţi! 

— Gata, ajunge! se ridică în picioare maiorul Brad. Eu 
sunt de părere ca să mergeţi cu toţii acasă, să vă mai 
odihniţi puţin, iar dimineaţă o să clarificăm problema. 

— Eu nu plec de aici, că-i haina mea... hotărî Lucica. 

— Ba nu, i-a mea şi nu i-o dau, o imită imediat şi Viorica. 

Auzind despre cele întâmplate, Micu se amuză. 

— Tu râzi, iar eu mi-am pierdut toată noaptea, bombăni 
maiorul. Mă gândeam că poate Ringo... 

— Bineînţeles, confirmă  subofiţerul. Ceea ce pentru 
dumneavoastră a fost un chin, pentru Ringo nu este decât o 
joacă... 

— Atunci să văd. Abia aştept să!scap de încurcătura asta. 

Ringo fu introdus în camera unde se aflau femeile, iar 
acestea se ridicară, deodată, în picioare. Li se explică 
faptul, că animalul este inofensiv şi că se va proceda la o 
alegere de obiecte din grup după mirosul unei persoane. 
„Împricinatele” fură rugate, apoi, să se dezbrace de 
paltoane şi să-şi dea căciulile jos din cap. Mai cu uimire, 
mai cu strâmbături, ele se executară. Hainele fură aşezate 
una lângă alta, într-un colţ al camerei, iar căciulile în colţul 
opus. „Urma”! i se dădu comanda câinelui să miroasă 
căciula Vioricăi. „Alege!” i se ordonă, apoi, indicându-i-se 
hainele. Ringo se-ndreptă foarte firesc spre locul indicat şi, 
după ce le mirosi puţin, apucă uşor cu gura de haina cu 
care fusese îmbrăcată Viorica. 

— Totul e clar. Aceasta este haina dumneavoastră! privi 
Micu la Viorica. 

— Vă mulţumesc! spuse femeia cu satisfacţie. 

— Nu-i adevărat! Aia-i haina mea! sări ca arsă Lucica. Ca 
să mă conving, daţi-i să miroasă şi căciula mea. 

Spera ca Ringo să se-ncurce şi să aleagă tot prima, 
haină. 

— De acord. 

Animalul mirosi căciula Lucicăi şi alese, bineînţeles, 
cealaltă haină, care era a ei. Lucica se făcu roşie de ciudă. 


78 


— Cred că vă daţi singure seama că nu mai are rostsăvă 
certaţi. Mai ales că, după câte am constatat, amândouă 
hainele sunt noi-nouţe şi nu există nici cea mai mică 
deosebire între ele. Amândouă au miros proaspăt de 
magazin, ceea ce mă face să cred că n-au fost purtate mai 
deloc. Aşa-i? aruncă subofiţerul o întrebare şireată, fară o 
adresă anume. 

— Aşa-i, căzu prima în plasă Viorica. E întâia oară când o 
îmbrac. Am vrut să mă fălesc şi eu la nunta fratelui meu. 

— Şi eu o îmbrac pe a mea pentru prima dată, mărturisi 
şi Lucica cu capul plecat, dar am crezut că dacă ea o are 
mai de mult, a mai purtat-o. De fapt, de câte ori vorbeam la 
telefon, nu era dată ca să nu ne întrebăm cu ce-am fost 
îmbrăcate şi răspundeam că, bineînţeles, cu haina de 
astrahan. 

— Cu alte cuvinte, v-aţi „furat” la îmbrăcăminte una pe 
cealaltă, zâmbi maiorul Brad. Cred că e cazul să puneţi 
capăt acestui conflict... 

Două femei elegante, cu haine de astrahan, plecară de la 
miliţie la braţ, mulţumite că un câine le salvase prietenia... 


„În sala de operaţii, se auziră zgomote. Uşa se deschise 
şi în prag apăru asistenta. 

— lartă-mă că n-am putut ieşi mai devreme, spuse ea, 
dar a fost nevoie de mine. Nu pot decât să repet că 
operaţia este foarte grea şi încă mai durează. Câinele a 
pierdut mult sânge, iar doctorii, după cum le urmăresc 
chipurile, nu sunt prea încrezători. Totuşi, să sperăm... mai 
zise tânăra şi dispăru din nou în, sala de operaţii. 

— Să sperăm... îngână Micu. 


„„Tot pe când erau la sanatoriu, fusese jefuita biserica 
din Buşteni. Infractorul furase mai multe icoane, potire şi 
toţi banii din cutia milei. Prejudiciul cauzat bisericii se 
evalua la 300.000 lei, ţinând seama de valoarea istorică şi 
artistică a icoanelor pictate pe lemn şi a potirelor de argint.. 
Urme materiale n-au putut fi descoperite, cea mai mare 

speranţă rămânând... tot la Ringo. În faţa cutiei milei, Micu 
descoperi nişte urme de paşi şi încercă marea cu degetul, 
cum se spune, dându-i câinelui urma de miros de la aceşti 
paşi. Câinele adulmecă cu greu mirosul, dar până la urmii 
porni în cursă. El parcurse cam doi kilometri şi intră într-o 
tutungerie din oraş. 

— Nu cumva a greşit traseul? se întrebă plutonierul 
Panait, care-l însoțea pe Micu. 

— N-aş crede, deşi a avut dificultăţi, că a nins puţin peste 
noapte. 

Când intrară în tutungerie, vânzătoarea tresări. 

— Vă rog să nu mişcaţi, îi spuse Micu. Câinele este dresat 
şi nu veţi păţi nimic. E vorba de o cercetare. 

Femeia se linişti şi privi, curioasă la mişcările câinelui. 
Ringo mirosi tejgheaua, apoi scheună de câteva ori privind 
în sus. Dresorul înţelese despre ce era vorba şi-i dădu 
comanda „Sus!” Câinele se ridică imediat în două picioare 
şi puse labele pe masă, scheunând şi mai puternic. 

— infractorul căutat de noi a fost aici, în tutungerie, se 
adresă Micu vânzătoarei. Poate că vă amintiţi vreo figură 
suspectă sau poate că v-a părut ceva deosebit la cineva. Vă 
rog să vă concentrați, ca să ne puteţi ajuta. 

Femeia se gândi un timp, apoi ridică din umeri. 

— Nu mă pricep. Mie toţi oamenii mi se par buni şi nu 
ştiu să desluşesc ce vă interesează pe dumneavoastră. 

— Incercaţi totuşi, spuse Micu. Dacă vă concentrați, sunt 
sigur că o să vă amintiţi ceva care ne poate fi de folos. 

— Aşa este, confirmă plutonierul Panait. Acum un an a 
fost spartă tutungeria şi dânsa ne-a furnizat semnalmentele 
hoţului. Fusese seara în tutungerie să cumpere un pachet 
de „Carpaţi”, însă, în realitate, era un pretext ca să poată 
studia încuietorile de la uşă. 

— la staţi! spuse vânzătoarea măgulită de vorbele 
subofiţerului. Acum două ceasuri a fost aici un tânăr care 
m-a rugat să-i schimb mărunţiş în valoare de cinci sute de 
lei. Spunea că este încasator la întreprinderea de 
transporturi auto şi că n-are nevoie de atâta mărunţiş. Cum 

eu aveam, chiar m-am bucurat. 

— L-aţi putea recunoaşte? 

— Fără îndoială. Era înalt, brunet, cu un păr foarte creţ şi 
mustață. 

— Vă mulțumim, spuse Micu observând că Ringo tot 
mirosea pe jos şi trăgea spre ieşire. S-ar putea să vă 
invităm la miliţie să-l recunoaşteți. 

— Cu plăcere, numai să dați de el... 

Câinele ieşi din tutungerie, traversă şi o porni în direcția 
de unde veniseră. 

— Doar nu ne-o duce iar la biserică, se îngrijoră Panait. 

— Nu cred, zâmbi dresorul. După discuţia cu vânzătoarea 
de la tutungerie sunt sigur că merge bine pe urmă. 

Ringo mai parcurse o bucată de drum şi intră la 
cinematograful din Buşteni. Controloarea de bilete se lipi de 
perete, speriată. După ce o linişti, Micu insistă ca Ringo să 
caute atent urma în hol, îndemnându-l mai mult spre ieşire, 
ca să-şi dea seama dacă omul căutat mai era în 
cinematograf. Câinele însă nici vorbă să tragă spre ieşire, ci 
spre intrarea în sală. 

— Dacă aprindem lumina când intră Ringo, s-ar produce 
panică în sală, fu de părere Micu. Pe de o parte este reacţia 
de la întuneric la lumină, apoi apariţia câinelui... Vă daţi 
seama... În plus în sală sunt şi copii. 

— Dar cum să procedăm? întrebă supraveghetoarea. 

— Eu intru cu Ringo înăuntru, căci el vede pe întuneric 
destul de bine, iar în momentul când auziţi un lătrat, atunci 
aprindeţi lumina. 

— Bine. 

— Şi eu? făcu Panait. 

— Tu stai la uşă, ca nu cumva mustăciosul să fugă. 

— Eu zic că tot mai bine este să aprindem lumina de la 
început, interveni casieriţa. 

— Nu! spuse Micu categoric. Dacă se creează panică şi 
oamenii încep să se mişte care încotro, se încurcă urmele 
paşilor şi câinele nu mai poate face nimic. 

— Aa... Asta era? 

— Da. Acum la posturi! Să latri, Ringo, când îl apuci de 
pantaloni, şopti Micu. 

Ringo scoase un sunet imperceptibil, semn că înţelesese 
comanda, şi o zbughi după perdea în întuneric. 

Micu strânse mult din coardă ca să fie cât mai aproape 
de câine, şi îl urmă pe laterala dreaptă a sălii. Filmul rula, 
probabil scena era interesantă, căci nu se auzea nici 
musca, iar spectatorii nici vorbă să sesizeze ce „oaspeţi” se 
plimbau prin sală. Ajuns pe la rândul şase, câinele începu 
să tragă de coardă fără să facă nici cel mai mic zgomot, 
ceea ce însemna că omul căutat ocupa un loc undeva în 
centrul rândului. Subofiţerul începu să desfăşoare încet 
coarda, fără să piardă „priza” cu câinele. 

În clipa următoare se auzi ţipătul unui bărbat, apoi 
lătratul lui Ringo, după care lumina se aprinse. 

Mustăciosul încremenise pe scaun cu Ringo lângă el. 
Micu îi făcu un semn uşor de priceput şi infractorul se 
supuse, cu ochii la câine. După câteva secunde, lumina se 
stinse, şi mulţi spectatori nici măcar n-avură timpul să-şi 
dea seama ce se-ntâmplase. 

Conclus la miliţie, infractorul încercă să-l ia pe „Nu” în 
braţe, dar când fu recunoscut şi de vânzătoarea de la, 
tutungerie, n-avu încotro şi trebui să mărturisească. Era din 
Sibiu şi avea maşină proprietate personală, pe care o 
parcase, pe o stradă lăturalnică de lângă cinematograf. 
Obiectele furate din biserică erau în maşină. Intrase la 
cinematograf ca să-şi omoare timpul, deoarece peste două 
ore avea întâlnire cu un străin care îi „comandase” furtul, 
după ce vizitase biserica din Buşteni. Infractorul urma să 
primească, în schimbul obiectelor, o sumă mare de bani... 


„„Uşa sălii de operaţii se deschise din nou şi în prag 
apăru asistenta, purtând altă cuvă cu instrumente 
chirurgicale. 

— Cum merge, tovarăşă? întrebă Micu transfigurat. 

— Se pare că mai bine, căută ea să-l îmbărbăteze. 

— vă mulţumesc pentru vestea cea bună. Spuneţi-mi ce 

să-i cumpăr, ce are voie să mănânce? 

— O să vă spună doctorul mai exact, dar câteva zile după 
operaţie va fi hrănit cu lichide vitaminizate. 

Rămas iarăşi singur, Micu se gândi că dacă Ringo ar fi 
avut voie să mănânce din prima zi, ar fi dat un telefon 
directorului fabricii de mezeluri şi acesta i-ar fi trimis 
câinelui tot felul de bunătăţi... 


...-Faima lui Ringo depăşind cu mult graniţele judeţului, el 
începuse să fie solicitat şi de alte organe de miliţie. Într-o 
bună zi, Micu fu invitat la directorul sanatoriului, doctorul 
Mateescu, fiind anunţat că este vizitat de cineva din altă 
localitate. 

Cine o fi?” se miră el. Păşind pragul biroului, curiozitatea 
lui fu satisfăcută: bărbatul care-l căuta nu era o cunoştinţă, 
ci directorul unei fabrici de mezeluri. El se ridică în picioare, 
şi-i zâmbi subofiţerului. 

— Să vă spun de ce v-am deranjat, începu directorul. Am 
mai multe sesizări că din fabrică se sustrage salam şi 
diverse sorturi, de carne. Eu nu pot învinui pe nimeni n-am 
niciun nume concret şi, pentru a pune capăt acestei situaţii, 
m-am gândit la Ringo, al cărui talent de detectiv a devenit 
celebru. 

Subofiţerul se simţea foarte măgulit şi se-nroşise puţin la 
obraji. 

— Poate că aprecierea este puţin exagerată... 

— Nu e exagerată, interveni doctorul Mateescu. E un 
câine grozav, iar prin mişcare, prin activitate şi boala i se 
vindecă mai uşor. Merge spre bine. 

— Mă bucur din tot sufletul, altfel ar fi păcat, zâmbi 
directorul. Doresc să-l punem puţin în „mişcare” şi la mine 
în fabrică. Logica-i simplă: cine oare simte mai bine mirosul 
cărnii decât un câine, decât un asemenea câine! 

— Ideea dumneavoastră nu-i rea, ci chiar îmi surâde 
spuse subofiţerul. Mai rămâne acum să stabilim câteva 
detalii. In primul rând, cred că nu mai ştie nimeni din 
fabrică despre intenţia dumneavoastră. 

— Categoric. 

— Perfect, zâmbi Micu. Bănuiţi că şi portarii pot fi în 
legătură cu salariaţii care sustrag carnea din fabrică? 

— Este posibil, căci din informaţiile pe care le am, asupra 
unuia dintre ei planează suspiciuni foarte puternice. 

— Atunci ar trebui să depuneti o reclamaţie organelor în 
drept. Ca să facem o treabă ca lumea. Fiindcă m-am gândit 
să începem acţiunea cu o percheziţie la domiciliul portarului 
în cauză, pe care o vom efectua la câteva ore după ieşirea 
din schimb. 

— Eu ştiu? făcu directorul. S-ar putea să iasă ceva. 

— Singurul nume concret care-mi apare în sesizări este al 
acestui portar, Saftu Dimitriu, care bate cârciumile la rând 
şi cam aruncă cu banii. 

— Atunci scrieţi şi asta în reclamaţie. 

— Perfect. Ziua o stabilim în raport cu graficul de 
producţie, când aprovizionările cu carne sunt mai mari, 
când se fabrică mai multe produse, căci atunci este de 
presupus că şi „vadul” este mai mare. 

În ziua stabilită, pe la prânz, Micu şi Ringo, însoţiţi de doi 
ofiţeri de miliţie, poposiră în curtea paznicului Saftu 
Dimitriu. În curte nu era nimeni, iar în prima cameră la fel. 
Părea că locuinţa e pustie. Intrând în prima cameră, Ringo 
începu să mustăcească din nas şi se duse la o covată care 
era acoperită cu o folie de plastic şi apoi cu un pled. 
Deodată, uşa celei de-a doua camere se deschise şi în prag 
apăru o femeie grasă şi îmbujorată. 

— Săfticule, vino repede! A intrat un câine mare în casă 
şi ne şterpeleşte muşchiuleţii! 

— O fi jigodia aia de câine a vecinului, care m-a sărăcit şi 
ieri de un salam întreg, se auzi de dincolo o voce 
bărbătească. Mă scol acum, tu nu-l speria. Vin imediat şi-i 
arăt eu lui, fir-ar al dracului. Adică Aurică, şoferu', face 
atâtea sacrificii ca să-l cotească din fabrică, şi javra asta să 
ne fure munca? 

Văzând cine era în pragul casei, femeia amuţi. 

— Profiro, mai e câinele acolo? se auzi glasul paznicului. 

Ce ai, ţi-ai pus leucoplast la gură? 

Când paznicul deschise uşa şi văzu că are musafiri, fu 
gata să leşine. 

În covată erau zece kilograme de salam de Sibiu şi cinci 
kilograme de muşchi de porc. Dar asta nu era totul: Saftu 
Dumitriu declară că mai urmau să-i vină „muşteriii” care 
lucraseră cu el în schimbul de noapte şi pe care-i lăsase să 
iasă pe poarta fabricii cu ce furaseră fiecare. Cei doi ofiţeri 
de miliţie rămaseră în continuare în locuinţă, să aştepte 
„muşterii” iar Micu şi Ringo plecară. Mai întâi, Micu trecu pe 
la miliţie, anunțând să fie urmărit pe traseu şoferul Aurică şi 
să i se facă un control asupra produselor din maşină, după 
care să se treacă la percheziţia domiciliară. Apoi, însoţiţi de 
alţi doi milițieni îmbrăcaţi civil, poposiră în locul stabilit, nu 
departe de poarta fabricii. 

Angajaţii începură să iasă din schimb, iar Ringo intră în 
acţiune. Portarul îşi făcea conştiincios datoria, deoarece îi 
controla pe fiecare la ieşire. Pe măsură ce angajaţii ieşeau 
pe poartă, ei erau dirijaţi discret spre locul unde se afla 
Ringo, care avea o misiune cât se poate de uşoară, aceea 
numai de a-i mirosi. Din dispoziția directorului 
întreprinderii, centralista nu mai răspundea la niciun 
telefon, ca să nu anunţe cineva dintre cei controlaţi, iar 
câţiva subofiţeri de miliţie în civil supravegheau perimetrul 
fabricii în acelaşi scop... 

Un cetăţean gras, după cum observară milițienii, răsuflă 
uşurat după ce fu controlat de portar. Nu bănuia că urma al 
doilea control, efectuat de un „expert”. Ringo îl luă în 
„primire” şi, după două-trei mişcări din nas. Ridică labele 
din faţă în sus, ca să i le pună pe burtă. 

— Nuu! Mă omoară! ţipă grăsunul speriat. Le dau jos! 

El îşi trase cămaşa şi în jurul burţii îşi făcură apariţia 
muşchiuleţii de porc, aranjaţi cu multă dibăcie şi susținuți 
de un brâu. Fără „muşchi”, omul nu mai era aşa de gras 
cum păruse... 

leşi apoi pe poartă un cetăţean cu o figură amărâtă, de 
te gândeai că cine ştie ce necazuri îl aşteaptă acasă. El 

avea o servietă simplă şi uzată, în care portarul nu găsi 
decât câteva resturi de mâncare într-un ziar. Când trecu şi 
el prin al doilea „filtru”, iar Ringo îi mirosi servieta, se arătă 
foarte bucuros să-i dea câinelui resturile de mâncare. 

— la, că oi fi şi tu nenorocit ca mine! întinse el pachetul. 

Ringo fu gata să-l muşte de mână. 

— Ce mai vrei? se răsti omul. 

— El vrea servieta! zâmbi Micu. 

— Servieta? 

— Nu. E vorba de ce se ascunde în ea! 

Servieta avea fund dublu şi ascundea două kilograme de 
salam de Sibiu. 

— Pe dânsul lăsaţi-l, că are artrită! zise o femeie, care 
trecuse prin „filtrul” lui Ringo, când văzu că milițienii invită 
la control un cetăţean cu picioare butucănoase. 

— Dar nu-l deranjăm cu nimic, veni replica subofiţerului. 

Câinele intră în acţiune şi vru să-l atace pe cetăţean 
tocmai la „artrită”. 

— Mai mult speriaţi oamenii cu câinele ăsta, zise femeia 
văzând scena. Nu observase, însă mimica „bolnavului”. 

Ridicându-i-se manşetele pantalonilor până la genunchi, 
ieşiră la iveală numai „vrăbioare” făcute colaci şi strânse 
bine cu jartiere speciale. 

— Neruşinatul! rămase uimită femeia. 

Un tânăr cu blugi şi plete ieşi pe poartă în pas de dans 
animat de ritmul melodiei, care Răsuna, din aparatul său de 
radio „Mamaia”. El se miră când, fu invitat la supracontrol, 
dar ridică repede nepăsător din umeri şi se îndreptă în 
acelaşi „ritm” spre locul unde se afla „Ringo”. Când dădu 
cu ochii de câine, tresări uşor. Clinele dădu să-i muşte 
aparatul de radio. 

— Da' ce-are, şefu'? 

— Eu știu? Probabil că nu-i place cum dansezi, cum ţii 
ritmul! improviză Micu. Sau probabil că i-o plăcea ce-i în 
aparat. 

— Păi în aparat ce să fie, tranzistori, piese... 

— Dacă-i aşa, lasă-l puţin jos. Să vedem, lui Ringo îi plac 

tranzistorii? 

Tânărul lăsă aparatul jos. 

— ÎI închid. 

— Nu. Că poate-i place melodia! E şi „meloman”!... făcu 
Micu cu ochiul, unui miliţian din preajma sa. 

Ringo se apropie de aparat şi latră scurt. 

— Gata, m-ai convins, îl mângâie subofiţerul şi-i dădu 
comanda pe loc repaus. 

Micu desfăcu aparatul şi de după capacul din spate 
apărură bucăţi de salam de Sibiu înghesuite în spaţiul 
disponibil. 

Tânărul scosese toate piesele din aparat, ca să aibă loc 
cât mai multă „marfă” şi introdusese în partea superioară 
un radio miniaturizat, care continua să cânte... 

În urma acestui control au fost depistaţi cei, care 
sustrăgeau din fabrică, prin diverse metode, diverse sorturi 
de carne, aceştia fiind aduşi în faţa comisiei, de judecată. 
Portarul Saftu Dimitriu şi şoferul Aurică au fost deferiţi 
justiţiei. Ca şi la portar, acasă la şofer se găsise o 
importantă cantitate de salam şi de carne sustrasă din 
fabrică. Este lesne de înţeles că la sfârşitul acestei acţiuni 
Ringo a fost invitat în fabrică, la un „banchet”, oferindu-i-se 
pe săturate tot felul de bunătăţi... 

La un timp după această întâmplare, miliția fu sesizată 
de un furt de păsări care nu părea a fi un furt obişnuit. Din 
curtea unui cetăţean dispăruseră treizeci de găini moţate, 
cumpărate în urmă cu două luni de la un L.A.S., şi care 
fuseseră îngrăşate „de arătau ca nişte curcani”, după cum 
afirma păgubaşul. Micu şi cu Ringo intrară din nou în 
acţiune. 

— Şi ce găini! repeta păgubaşul cu gândul la orătăniile pe 
care nu spera să le mai vadă. Dar culmea e faptul că, după 
cum vedeţi, coteţu-i lângă bucătărie, iar noi eram la masă 
când ne „lucra” găinile. Aşa ceva n-am mai auzit, să te fure 
în amiaza mare, iar tu numai la cinci metri de coteţ! E ceva 
de neimaginat, pe cuvântul meu! 

Miliţienii se gândiră că aveau de a face cu nişte infractori 

mai îndrăzneţi, care cunoşteau bine locul şi, de ce nu, chiar 
unele obiceiuri ale casei. Micu şi însoțitorii săi erau convinşi 
că au fost cel puţin doi infractori, căci altfel, unul singur nu 
ar fi avut cum să transporte în plină zi atâta „marfă”. De 
fapt, îi favoriza însăşi poziţia casei, situată într-o zonă mai 
retrasă. Curtea de păsări se învecina cu pădurea. 
Cercetând gardul dincolo de curte, pentru a găsi o urmă de 
încălţăminte care să fie „exploatată” de Ringo, milițienii 
observară o spărtură în gard, exact, cât încăpea să treacă o 
găină. Infractorii nu umblaseră în coteţ şi nici prin curte, 
ceea ce însemna că găinile fuseseră ademenite pe gaura 
aceea. Cum reuşiseră să facă acest lucru? Era foarte greu 
de răspuns, iar orice presupunere se lovea de foarte multe, 
contraargumente. Un mister, nimic altceva!... 

Pe drumul de trecere al infractorilor, Mica găsi o urmă 
bună de încălţăminte şi i-o dădu lui Ringo s-o miroasă. 
Câinele se cam strâmbă, apoi se zburli la păr şi începu să 
tuşească iritat. Subofiţerul se aplecă deasupra urmei şi 
observă un praf fin. 

— Hm, piper! 

— Deci sunt profesionişti! exclamă unul dintre membrii 
echipei. 

— Exact, confirmă Micu, dar n-au avut ei atâta praf ca să 
presare pe tot drumul la întoarcere. Să căutăm atenţi pe 
urme şi unde găsim piper să-l ocolim, căci irită foarte tare 
nasul câinelui. 

Ca să-i alunge iritaţia şi să-şi aerisească bine mucoasele 
nazale, Micu îi dădu drumul lui Ringo să se joace, făcând cu 
el mai multe mişcări care îi solicitau în special respiraţia. 
Câinele scăpă repede de iritaţie şi fu din nou gata de 
treabă. Ceilalţi milițieni, care continuaseră căutările, găsiră 
cam la două sute de metri mai jos câteva urme de 
încălţăminte care nu erau presărate cu praf de piper. 

— Aţi văzut? Ce v-am spus eu! 

Ringo mirosi urma, dar avu aceleaşi reacţii ca şi prima 
dată. Subofiţerul se aplecă deasupra urmei şi mirosi, 
dându-şi seama că infractorii presăraseră praf de 

scorţişoară, care nu se vede prea bine cu ochiul liber şi se 
confundă, cu culoarea pământului. 

— În mod sigur şi-au terminat „arsenalul” ceva mai 
departe, spuse subofiţerul. Şi infractorii au logica lor. Ei 
cred că dacă au reuşit să-l facă pe câine inofensiv o bucată 
de drum, acesta nu va mai găsi urma, pericolul cel mai 
mare fiind după ei, zona comiterii furtului. Se înşeală 
amarnic. Trebuie să existe şi urme mai curate. Căutaţi, 
băieţi! 

Micu făcu aceleaşi mişcări cu câinele ca şi prima dată, lui 
Ringo dispărându-i numai în câteva minute orice senzaţie 
de iritare a căilor nazale. 

Miliţienii găsiră pe drum, la vale, la vreo patru sute de 
metri de locul cu scorţişoara, alte urme de încălţăminte. Il 
imitară pe Micu: mirosită urmele. Frunţile li se descreţiră. 

— Bravo, băieţi! Ce v-am spus eu? se bucură Micu. Hai, 
Ringo! 

Câinele veni lângă stăpân şi, după ce mirosi puţin urma, 
se uită în ochii lui Micu. Semn că era gata să pornească. 

— Urma, Ringo! 

Ringo nu mai aşteptă altă comandă şi lăsând botul în jos 
porni cu paşi grăbiţi. 

— Aveţi dreptate, trebuie să fie localnici, îi spuse lui Micu 
unul dintre milițieni. Un infractor din altă localitate, care nu 
cunoştea amplasamentul locuinţei păgubaşului, precum şi 
faptul că el are atâtea găini grase, n-ar fi avut ce căuta aici. 

— Şi nu s-ar fi hazardat, completă subofiţerul. Apoi, n-ar 
fi avut rost să arunce pe urmele sale piper şi scorţişoară 
când el s-ar fi urcat în tren sau în autobuz şi ar fi plecat. 

— Da, sigur că da. Mă gândesc să nu fie Micu Croitoru, zis 
„Pigulici”. 

— Ha, frumoasă poreclă, nu rezistă Micu şi râse. Cam 
„Piguleşte”, nu? 

— Da. A mai Cost condamnat pentru furt, însă în ultimul 
timp nu prea ne-a „ciupit”. Lucrează la fabrica de bere şi 
stă la a doua stradă de-aici. 

— Să vedem dacă-i el... 

Ringo trecu de prima stradă, intră pe-a doua şi acceleră 
ritmul de-a lungul ei. 

— E clar, ne duce la „Pigulici”! exclamă miliţianul când 
mai erau două case până la hoţul cunoscut de el. 

Câinele nu ştia cine-i „Pigulici”, dar intră în curtea 
acestuia şi se opri la uşa casei. Dincolo de uşă se-auzeau 
voci. Micu îi făcu semn lui Ringo să nu latre şi să intre târâş. 
Bătu la uşă. 

— Cine-i? se-auzi de dincolo o voce groasă. 

— Vulpea! îi răspunse Micu şi se lipiră cu toţii de peretele 
casei, rămânând în prag numai Ringo. 

— Cine?... 

— Vulpea! repetă Micu. 

Uşa se deschise şi-n, casă se lăsă o linişte mormântală. 
Intrând în casă târâş, „vulpea” se ridicase în picioare, 
arătând cât este de şireată ca să „pigulească” treizeci de 
găini moţate ce zăceau sacrificate în mijlocul casei, precum 
şi pe cei care le hărăziseră o asemenea soartă. Când intrară 
milițienii, cei din casă erau cu mâinile-n sus. 

— Bună recoltă! făcu Micu. 

— De la I.A.S., cumpărate, dom'şef! căută „Pigulici”, o 
portiţă de scăpare. 

— Şi cum, aşa... Toate cu mot? 

— Păi acum, cam toate sunt cu moţ, dom’ şef! 

Ringo care nu avea astâmpăr, mirosi de la distanţă 
buzunarul pantalonilor lui „Pigulici” şi, la un moment dat, fu 
gata să-l înhaţe. 

— Aoleu! Mă nenoroceşte! Se sperie „Pigulici” trăgându- 
se ca ars doi paşi înapoi. 

— Lasă-l, Ringo, că acolo are piper. Aşa-i, meştere? se 
uită drept în ochii hoţului. 

— Aşa-i, confirmă acesta încă speriat. E pentru supă. 

— Aha, şi e gata pisat... Caută, Ringo! îi dădu comandă 
câinelui, sperând că „mirosise” el ceva. 

Ringo, se plimbă prin toate încăperile, reveni în prima 
cameră şi scoase de sub pat o papiotă cu aţă albă. 

Nesigur dacă ea era sau nu folositoare pentru Micu, se 

uită în ochii stăpânului să-i vadă reacţiile. Pentru moment, 
dresorul nu ştiu ce să creadă, însă uitându-se la grămada 
de găini din mijlocul camerei, îl fulgeră o idee. „Bravo, 
Ringo!” îşi felicită câinele şi îl mângâie pe cap. 

— Ai găini? îl întrebă pe „Pigulici”. 

— Am şi eu câteva. 

— Şi ce le dai să mănânce? 

— Grăunţe de porumb, ce să le dau. 

— Dă-mi un cuţit! ceru subofiţerul unuia dintre colegi. 

— Ce faceţi cu... cuțitul? întrebă uluit „Pigulici”. 

— Deşi nu sunt medic legist, voi face o autopsie! 

Micu luă o găină din grămadă şi o despică. In guşa găinii, 
ieşi la iveală o aţă care avea înşirate pe ea mai multe 
grăunţe de porumb şi care ducea tot într-un fir până 
aproape de cioc. Abia acum înţeleseră cum reuşiseră 
infractorii să ademenească găinile prin gaura ce o făcuseră 
în gard. 

— Cine e celălalt? nu-i mai lăsă subofiţerul loc de 
explicaţii lui „Pigulici”. 

— Fiu-meu, răspunse hoţul cu capul plecat. Are sâmbătă 
botez şi n-aveam mai nimic de pigulit... 

„Într-o noapte, la câtva timp după afacerea „Pigulici”, 
într-o localitate fu spart un magazin alimentar, furându-se 
suma de 40.000 lei provenită din vânzări. Gestionarul, un 
tip cam neglijent, nu depusese seara banii la poştă, iar 
dimineaţa se trezise... păgubaş. Miliţienii care s-au deplasat 
la faţa locului au presupus că infractorul cunoscuse situaţia 
de la o vânzătoare a magazinului. Ca atare, era probabil un 
localnic. Miliţienii au mai constatat că hoţul lucrase destul 
de „curat”, însă urmele de încălţăminte n-avusese cum să 
şi le şteargă. 

Micu constată şi el că era o singură cărare de urme şi 
puse câinele la treabă. Deşi urmele erau proaspete, 
subofiţerul observă că Ringo avea probleme serioase cu 
prelucrarea lor. Animalul se oprea la diverse intervale şi 
ridica botul în sus, adulmecând tot mai mult aerul din jurul 
lui. 

— Ce-i, Ringo, ce-i cu tine? Doar urmele-s proaspete... 

Câinele scheuna, şi de câte ori ridica botul deasupra 
urmei, semn că era sigur de ea, îl „fura” ispita să miroasă 
aerul din jur. Micu se miră şi-l lăsă în pace. De la magazin şi 
până în curtea unei vilişoare, câinele nu parcurse mai mult 
de cinci sute de metri. Acolo locuia o familie, soţ şi soţie, 
care nu se bucurau însă de o reputaţie prea bună. Soţul 
fusese de mai multe ori certat cu legea, însă în ultimul timp 
nu mai dăduse bătaie de cap milițienilor. El se arătă de la 
început foarte contrariat de „vizită”, iar când i se ceru să 
predea cei 40.000 lei furaţi cu câteva ceasuri în urmă de la 
magazinul alimentar, reacţionă destui de violent: 

— Am să vă reclam că şicanaţi oamenii cinstiţi. Ce aveţi 
cu mine? 

— Vă rog să... 

— Ce-aveţi cu mine? repetă şi mai agresiv individul. Vă 
poftesc... 

Mâna liberă îi rămase înţepenită în direcţia care indica 
uşa când îl văzu pe Ringo intrând. 

— Aha, acum înţeleg cum aţi ajuns aici, scăzu el tonul. 

— Da, el ne-a condus, îi confirmă Micu. Face parte din 
mijloacele legale! Unde sunt banii? 

— Ce bani? îşi recăpătă curajul individul. Lăsaţi. Câinele 
dumneavoastră a mers bine, dar mi-a luat urma de-aseară, 
de când am fost la magazin după cumpărături. 

— Nu există, ţi-a luat urma după ce ai comis furtul azi- 
noapte, replică Micu. 

— Atunei faceţi percheziţie şi găsiţi banii, îi invită 
bărbatul cu gesturi largi, zâmbind batjocoritor. 

Miliţienii din Breaza se priviră cu oarecare îndoială. Micu 
era însă ferm: 

— Caută, Ringo! 

Câinele se plimbă prin casă, dar fără să miroasă cine ştie 
ce, apoi ieşi în curte. 

— Vedeţi, şi el recunoaşte c-a greşii, rânji gazda. Mai 
dresaţi-l! 

Micu se simţi foarte prost şi ieşi afară după Ringo. Îl zări 

dincolo de poartă, aşezat lângă gard. 

— Ce-i, Ringo, cu tine? îşi mângâie animalul. 

Câinele scheună şi se ridică în picioare mirosind în jurul 
său. Subofiţerul înţelese că atitudinea câinelui însemna o 
invitaţie de a mai căuta pe urmă şi se uită în jos. Deodată 
tresări, fiindcă de la poartă pleca alt rând de urme, dar în 
direcţie opusă celei de unde veniseră ei. Se aplecă asupra 
lor şi constată că erau mai mici decât primele, însă la fel de 
proaspete. „O fi primit vreun oaspete”, se gândi, dar Ringo 
scheună din nou. „Vrei să-ncercăm?” îl privi subofiţerul 
curios. Câinele scheună şi mai tare. „Bine, atunci hai!”. 
Ringo se scutură puţin, ca să se învioreze, şi veni lângă 
stăpân mirosind una dintre urmele acelea noi. Porni, apoi, 
foarte degajat pe „firul” lor, fără să se mai oprească aşa 
cum făcuse prima dată. Parcurse vreo două sute de metri şi 
intră într-o curte, oprindu-se la uşa unei vile cochete. 
Subofiţerul bătu la uşă, dar nu-i răspunse nimeni. Se uită pe 
gaura cheii şi observă că cheia era în broască pe dinăuntru. 
„O fi ceva la mijloc de nu vor să deschidă!” îşi zise el şi 
apăsă pe clanţă. Spre surprinderea lui, uşa nu era încuiată. 
Câinele intră imediat înăuntru şi se opri în faţa unui pat în 
care dormea dus un puştan de vreo paisprezece ani. Micu îi 
făcu semn lui Ringo să latre şi puştanul se trezi din somn ca 
ars. 

— Nu-l lăsaţi să sară! Nu-l lăsaţi să sară! Banii sunt sub 
pernă! se chirci el într-un colţ. 

Subofiţerul dădu perna la o parte şi în faţa ochilor îi 
apărură teancurile de bancnote. 

— Cum s-a-ntâmplat? îl privi sever pe puştan. 

— Nea Teodosiu „a spart” magazinul. El i-a furat. Pe mine 
m-a luat numai ca să ţin şase. Îmi este unchi... 

— Şi cum ai ajuns tu de la Alimentara până acasă la 
unchiul tău? Pe unde-ai ocolit? întrebă curios Micu. 

Puştiul ezită puţin, apoi spuse cu capul plecat: 

— N-am ocolit. Am mers în cârcă la unchiu! 

Subofiţerul rămase ca trăsnit. 

— Ce chestie... 

— El m-a dus în cârcă de la Alimentara şi până la poarta 
lui, ca să nu fie două rânduri de urme. Auzise că e un câine 
deştept pe la Buşteni... 

— Zău? săltă Micu din sprâncene. 

— Da, zicea că precis o să-l aducă miliția şi-aici, că suma 
va fi mare, dar el e deştept şi-i va juca în foi de viţă şi pe 
milițieni şi pe câine. M-a încurajat, spunea să n-am grijă. 
Câinele o să meargă după urme până la el acasă, unde nu 
se va găsi nimic. Zicea că la mine nu se va gândi nimeni şi 
mi-a dat toţi banii, să-i păstrez până trece pericolul. 

— Tu ai numărat banii?, 1 

— Nu, că i-a numărat el. 

— Dar de unde a ştiut el să se ducă chiar azi-noapte? 

— Are o vecină, vânzătoare, care-l vorbea de rău pe 
gestionar. Îi umblă gura... 

— Bine, îmbracă-te şi hai să mergem. Avem nevoie de 
ajutorul tău... 

Teodosiu, gazda, fuma tacticos o ţigară, stând picior 
peste picior. Deodată, uşa se deschise. 

— A venit câinele cu banii! 

Ringo intră primul, ţinând în gură un pachet de bancnote. 

— Nu vrei să-l iei şi pe el puţin în cârcă, domnule 
Teodosiu? spuse Micu punând hoţului cătuşele. 

„„Un alt caz pe aceeaşi „temă” a fost spargerea 
magazinului universal din Comarnic. Infractorul furase de 
aici bani, ceasuri şi obiecte de valoare. La baza concluziei 
că operase un singur om a stat constatarea că pe drumul 
de retragere nu se găsise decât o singură cărare de urme. 
Urmele de încălţăminte erau destul de mari, corespunzând 
unor pantofi cu numărul 45 sau 46. 

— Trebuie să fie un tip mătăhălos, zise unul dintre 
milițieni, 

— „Uriaşul”! glumi Micu, gândindu-se la titlul unui serial. 

— Nu-mi amintesc să avem în Comarnic un infractori de 
un asemenea gabarit, continuă miliţianul. 

— Poate că încă nu-i cunoscut, presupuse Micu. 

— Nu-i exclus. 

— Oricum, eu bănuiesc că din moment ce el a lăsat la 
faţa locului asemenea urme trădătoare ale corpolenţei sale, 
o veritabilă „carte de vizită”, s-a bazat totuşi pe ceva. 

— Probabil pe faptul că un câine poliţist nu poate merge 
pe urme, datorită prafului de ciment care dăinuie în 
atmosferă. 

— Se poate ca „uriaşul” să fi mizat pe acest lucru, însă 
dacă a gândit aşa s-a înşelat. Câinele de urmărire face faţă 
şi în aceste condiţii. Dar... mai bine să-l lăsăm pe el să 
„Vorbească”. 

Ringo mirosi o urmă strâmbând uşor din nas, apoi porni. 
Nu făcu, însă prea mulţi paşi, că se opri şi insistă să 
miroasă urma. Subofiţerul observă că animalul era deranjat 
de ceva, deoarece după ce lăsa botul în jos îl trăgea repede 
înapoi... 

— Ce-i, Ringo? 

Câinele nici vorbă să se uite la stăpânul său. Plecă din 
nou. „Nu cumva praful de ciment îl ţine totuşi în loc?” gândi 
Micu îngrijorat. La urma urmei, Ringo era un câine şi făcea 
şi el ce putea în aceste condiţii. Nu i se putea pretinde mai 
mult. Ringo mai făcu câţiva paşi, se opri din nou, 
strâmbând din nas când se apleca asupra urmei. „Cimentul! 
Sigur că da”, îşi întări convingerea subofiţerul şi lăsă 
câinele în voia lui. Animalul parcurse în acest fel vreo opt 
sute de metri şi se opri dezorientat la o răscruce. 

— Măi să fie! exclamă Micu observând că urma 
„uriaşului” se pierduse. 

In acea zonă praful de ciment era foarte subţire, iar 
pământul tare şi îngheţat, ceea ce nu putea permite 
mularea cât de cât sesizabilă a conturului urmelor de paşi. 
La toate acestea se mai adăuga şi-un vântuleţ care 
spulbera din praful ce-l întâlnea în cale. Subofiţerul privi 
înainte şi observă că de la răspântie se făceau trei drumuri. 
Pe fiecare dintre ele putu desluşi câte o cărare vagă de 
urme de încălţăminte. Hotări să nu renunţe. 

— Hai, Ringo, încearcă! 

Câinele se-nvioră deodată şi porni dezinvolt pe drumul 

din stânga. Micu ridică mirat din umeri şi porni după el, 
gândindu-se că încă nu stăpâneşte pe deplin toate tainele 
acestui animal. Câinele parcurse pe stradă câteva sute de 
metri, apoi intră în curtea unei case şi se opri la uşă. 
Miliţienii bătură. Le deschise un bărbat potrivit de statură, 
care îngălbeni. Ringo intră în casă, ducându-se până într-a 
doua cameră unde-şi ridică labele pe masă. Nu, mai era 
nevoie de gestul său, căci se observa din prag „comoara” 
care zăcea pe masă: ceasuri, bijuterii... 

— A fost greu, „uriaşule”, aşa-i? îl săgetă Micu. 

— Mai pot zice ceva acum? răspunse el consternat. 

— Bineînţeles, spuse ferm subofiţerul. 

— Nu-mi mai rămâne decât să vi-i spun pe ceilalţi doi, că 
n-am încotro. 

— Te-ascultăm. 

— Am mai fost cu Titu „Americanu”, care stă pe Lucernei, 
strada din mijloc de la intersecţie, şi cu Leahu zis 
„Secărică”. 

— Care din ei e mare de statură? 

— Niciunul... S-a auzit de câinele dumneavoastră după 
chestia cu „circa” de la Breaza, şi Titi „Americanu' ” a avut 
ideea să călcăm unul pe urmele celuilalt. M-a pus pe mine 
în faţă, iar ei au călcat, pe urmele mele. N-am avut încotro 
şi am acceptat. Titi e cam iute la mânie. 

— Şi „marfa”? 

— Am împărţit-o frăţeşte... 


„„La un magazin din Poiana Țapului, aflat în inventar, 
peste noapte fusese rupt sigiliul aplicat pe uşă de revizorii 
contabili. Cineva pătrunsese în magazin şi provocase o 
harababură de nedescris, sustrăgând şi unele bunuri. 
Bănuit de această faptă era în primul rând responsabilul 
magazinului, împotriva căruia erau suspiciuni că are o lipsă 
serioasă în gestiune. Revizia contabilă urma să se termine a 
doua zi, când probabil s-ar fi pus în evidenţă şi lipsa în 
gestiune, dacă nu intervenea spărgătorul necunoscut care 
să încurce iţele. 

Cazul fiind reclamat la miliţie de revizorii contabili, intră 
în acţiune Ringo. | se dădu urma de miros de la sigiliul 
violat şi câinele porni din nou alături de Micu. El se-ndreptă 
spre Zamora, însă când ajunse în apropierea podului de 
peste Prahova se opri. Nu părea dezorientat, ci mai mult 
amuzat, dacă se putea spune aşa, deoarece pe măsură ce 
mirosea urma, dădea vesel din coadă uitându-se înapoi la 
stăpânul său. Micu îl lăsă în pace, căci începuse să se 
obişnuiască cu astfel de „figuri” ale lui Ringo, şi se prefăcu 
că nu-l observă. Câinele mai dădu de câteva ori din coadă, 
apoi deveni serios şi-şi văzu de drum. Ajuns pe strada 
Cerbului, colţ cu Stejarului, se opri şi începu din nou să se 
amuze. „E pus pe şotii!”, zâmbi Micu, prefăcându-se iarăşi 
că nu-l observă. Sesizând că stăpânul nu se amuză, câinele 
deveni sobru şi plecă iarăşi. O luă pe strada Stejarului şi se 
opri la o vilă elegantă, cu garaj. In curte îi întâmpină un 
bărbat tânăr, care dădu să fugă când îl văzu pe Ringo. 

— Nicio mişcare! strigă subofiţerul. 

Bărbatul rămase nemişcat. Apropiindu-se de el, câinele 
lătră şi vru să-l înşface de pantofi. 

— Nu!... sări tipul într-o parte. Spun tot! 

Ringo se repezi din nou la picioarele sale şi abia atunci 
Micu sesiză că bărbatul avea pantofi noi-nouţi. 

— Ce-i cu pantofii, Ringo? întrebă subofiţerul. 

— Spun tot, numai spuneţi-i să se astâmpere, zise repede 
tânărul. 

— Culcat, Ringo! Acum, s-auzim! 

— Sunt ginerele gestionarului de la magazin... începu 
„gazda”. Socru-meu e vinovat, el m-a învăţat să rup sigiliul 
şi să sparg uşa. Am răvăşit tot prin magazin şi am luat mai 
multe obiecte, de formă. Să nu mă băgaţi alături de el, că 
n-am niciun amestec. 

— Mă rog, şi cu pantofii? 

— Tot ideea lui. Auzise că sunteţi la sanatoriu şi că aveţi 
un câine foarte deştept. M-a învăţat să-mi schimb pantofii 
de mai multe ori, iar ultima dată să folosesc o pereche nou- 
nouţă, care încă nu are imprimat mirosul omului. 

— Şi câte perechi de pantofi ai schimbat? 

— Trei, răspunse tipul cu o voce moale, dar pe mine să 
nu mă băgaţi alături de el... 

Dorinţa i-a fost îndeplinită: n-a fost băgat la arest alături 
de socrul său, ci... separat. 


„.„Un alt caz foarte curios avea să-l pună la grea 
încercare pe inteligentul patruped. Fusese spartă casieria 
unei grădini zoologice, iar hoţul dispăruse cu o sumă 
însemnată de bani, fără să lase niciun fel de urmă. „Bine, 
dar nici de încălţăminte?” s-ar putea întreba cineva, „Nici!” 
acesta era răspunsul. 

— De necrezut! nu-i venea lui Micu să accepte aşa ceva. 
Doar n-a plecat de-aici cu elicopterul! 

— Şi totuşi, nu-i nicio urmă, întări miliţianul care cerceta 
cazul. Solul e umed şi, aşa cum se imprimă încălţămintea 
noastră, tot aşa trebuia să se fi imprimat şi a lui. 

— Da, aşa ar fi normal. Dar cum a ajuns el aici şi cum a 
plecat? se frământa subofiţerul. Este prima oară când aud 
aşa ceva. 

— Şi eu la fel. 

— Despre paznic aţi mai aflat ceva? 

— Da, a fost găsit la fiica lui care e căsătorită. Era mort 
de beat. Aseară n-a fost la post ci... la băutură. Din 
informaţii rezultă că de mai mult timp nu se prezintă cu 
regularitate să-şi facă serviciul, mizând pe faptul că 
niciodată nu s-a întâmplat nimic la grădina zoologică. 

— În schimb leafa-i merge!... nu rezistă Micu. 

— Păi, cum! S-a luat măsura să i se desfacă contractul de 
muncă. 

— Foarte bine, îşi merita pedeapsa. infractorul i-a 
cunoscut viciul, precum şi faptul că grădina zoologică 
rămâne nepăzită peste noapte, şi a operat în voie. 

— Da. Cum rămâne însă cu lipsa urmelor? reluă vechea 
întrebare maiorul. Cum a „aterizat” el aici? 

Subofiţerul îşi scoase cascheta de pe cap şi se şterse de 
sudoare. 

— N-am nicio idee. Dacă rezolvăm cu bine cazul acesta, 
am să-l povestesc şi nepoților. Mă gândesc să-l pun pe 
Ringo să caute el. 

— Bine, dar ce anume să caute, de unde-i dai urmă de 
miros? 

— Nu-i dau nimic! N-am ce să-i dau... Îl pun să caute ce-o 
vrea el... 

Îşi strigă câinele, dar Ringo dispăruse. 

— Se-nvârteşte printre cuştile cu animale, precis. E 
plăcerea lui. 

Plecă în căutarea câinelui prin grădina zoologică. Îl găsi 
jucându-se prin plasa de sârmă cu un confrate de-al lui, 
care, însă, avea paşaport străin, de Australia: câinele dingo. 
Ringo se despărţi cu greu de „străin” şi îşi urmă stăpânul 
până la poarta grădinii zoologice. Pe drum se oprea 
aproape în faţa fiecărei cuşti şi studia foarte curios, cu 
capul într-o parte, locatarii. Ursul, când văzu câinele, ieşi 
din cuşcă cu toată viteza şi se izbi de gratii, scoțând un 
mormăit fioros. La fel îl ameninţă şi leul, căruia i se zbârii 
coama şi-ncepu să lovească în gratii cu laba. 

— Ce-i, Ringo, nu ţi-a plăcut de regele animalelor? zâmbi 
un miliţian observând la câine părul zbârlit. 

— Eu, zic să fac puţină plimbare cu el, ca să uite, fu de 
părere subofiţerul. 

— Nu-i rău, încuviinţă celălalt. L-au cam trecut apele... 

Odată „înviorarea” terminată, câinele fu introdus în 
casieria grădinii zoologice şi i se dădu comanda să caute. El 
se uită nedumerit la stăpân, însă neprimind o comandă 
suplimentară, îşi lăsă supus capul în jos. Mirosi casa de fier 
de unde se furaseră banii, apoi începu să circule prin 
cameră. Nu găsi nimic deosebit şi ieşi pe uşă, oprindu-se 
lângă zid, pe care începu să-l miroasă. Zidul nu-i „spuse” 
prea multe şi măi făcu câţiva paşi, mirosind pe sol două 
adâncituri mici, dispuse cam la un metru una de cealaltă. 

— Noi astea nu le-am văzut, spuse celălalt miliţian 
aplecându-se. 

Micu le studie şi el. Privi mai departe şi observă că 

scobiturile duceau în zig-zag spre ieşirea din grădina 
zoologică şi apoi pe stradă, unde se pierdeau pe asfalt. 

— Aş zice că sunt urme lăsate de cârje, fu de părere 
ofiţerul. 

— Da, da, aşa este, confirmă Micu. 

— Oare vreun şchiop să ne fi făcut toată bucuria asta? 

— Nu-i exclus, dar ceea ce mă surprinde este că nu s-au 
imprimat pe sol, între cârje, urmele de la încălţămintea 
piciorului sănătos. 

— Greşeşti. De fapt eu am greşit primul. Cum merge 
şchiopul cu cârjele? 

— Da... Aveţi dreptate! exclamă Micu. El are un picior 
sănătos de care se sprijină, iar urmele de la cârje sunt pe 
aceeaşi linie. 

— Păi vezi? Cred că nu are ambele picioare, acesta ar fi 
răspunsul. 

— Nu merge. Cum poate un om fără ambele picioare să 
răstoarne o casă de bani şi apoi s-o forţeze? 

— Da, ai dreptate. Ce belea mai e şi asta?... 

— Am, totuşi, o idee, făcu Micu. Să-l punem pe Ringo pe 
urmele adânciturilor astea. 

— Gata, dă-i bice! 

Ringo plecă în cursă fără nicio ezitare. Mergea foarte 
dezinvolt şi „cucerea” metru cu metru. După ce parcurse 
vreo patru sute de metri pe un drum fără case, aflat în 
prelungirea grădinii zoologice, intră în prima curte locuită. 
Se duse până la o magazie a cărei uşă era deschisă şi intră 
înăuntru, oprindu-se în faţa mai multor obiecte care 
folosiseră cândva ca recuzită la circ. Privind, milițienii 
rămaseră uimiţi. Ringo atinse cu laba două picioroange. 

— Cine-i? se auzi o voce subţire. 

— A venit circul! răspunse Micu ironic. 

În prag apăru un om în vârstă, cu nişte pantaloni bufanţi 
în carouri mari. 

— Aşa-i că-i circ mare? adaugă miliţianul care cerceta 
cazul. 

Omul se aşeză încet pe prispa casei şi începu să ofteze. 

Scoase din sân un pachet de bancnote pe care le întinse 
oamenilor legii. Ringo fu însă mai sprinten şi le înşfăcă 
repede. De, era meritul lui... 


Într-o zi, urmărind cu privirea maşinile de pe şosea, Ringo 
fu martorul unei întâmplări care-l impresionă puternic. Un 
câine vagabond, numai piele şi os, traversând strada 
neatent, a fost izbit în mijlocul şoselei de o maşină 
portocalie. Animalul, care rămăsese lat pe asfalt, schelălăia 
în ceasul morţii de te-nfiora. Prima reacţie a lui Ringo în 
faţa unei asemenea tragedii uluitoare pentru el fu să fugă 
după maşina portocalie ca să-l răzbune pe nevinovatul 
vagabond, însă degeaba, căci autoturismul se îndepărta 
vertiginos. Ringo se întoarse atunci la câinele accidentat şi 
începu să latre tare, pentru a-l chema în acest fel în ajutor 
pe Micu. Era de fapt mai mult un urlet. 

Micu, care intrase în clădirea miliției, îşi auzi câinele şi 
ieşi imediat afară. Venind într-o fugă la locul accidentului, 
Ringo îl împinse cu botul, făcându-i semn în acest fel 
stăpânului său să-l ducă la spital, să-l salveze. Micu înţelese 
durerea lui Ringo şi, ca să-i dea satisfacţie, luă câinele 
vagabond în braţe, murdărindu-se de sânge, şi îl duse până 
la marginea trotuarului, unde-l lăsă jos, semn că animalul 
murise. Lăcrimând, Ringo se uita uluit când la Micu, când la 
leşul câinelui. Făcu această mişcare de mai multe ori. Când 
Micu mai ridică încă o dată neputincios din umeri şi îl 
mângâie pe cap, animalul începu sa urle la fel ca mai 
devreme când îşi chemase stăpânul. 

Până seara, târziu, Ringo refuză să execute vreo 
comandă. Dimineaţa, când îi dădu drumul din cuşcă, Ringo 
din cale afară de trist şi nedormit, fugi la locul accidentului. 
Numai că nu mai găsi nimic! Micu se îngrijise de cu seara 
să se curețe locul. Ringo se aşeză pe burtă tocmai acolo, cu 
privirea pierdută în gol. Lui Micu nu-i plăcu asta şi veni să-l 
ia. Degeaba, Ringo era inert şi refuza să execute comanda. 
Dresorul îi înţelese durerea şi-l lăsă acolo până se hotări să 
intre singur în curtea miliției. 

Ringo n-a putut să uite această tragedie. De multe ori 
când i se dădea drumul din cuşcă sau venea dintr-o 
misiune, traversa strada şi privea locul unde se petrecuse 
accidentul. Şi prinsese o ură pe maşinile de culoare 
portocalie. Ori de câte ori vedea una, Micu trebuia să-l ţină 
de lesă sau să-l strunească. Această aversiune faţă de 
maşinile portocalii avu drept urmare o altă ispravă... 

Într-o zi, mergeau amândoi pe stradă, Ringo neavând 
botniţă, fiindcă nu era un câine agresiv şi niciodată nu 
ridica probleme pentru trecători. La un moment dat, de pe 
o stradă lăturalnică apăru o Dacie 1300, portocalie, cu 
număr de Arad. În momentul când câinele văzu maşina, se- 
ndreptă ca o ghiulea spre ea, aruncându-se cu toată forţa 
pe capotă. 

Conducătorul autoturismului, speriat, derapă, gata să 
intre cu maşina în şanţ. Portierele de pe partea dreaptă, se 
deschiseră şi cei doi pasageri din dreapta săriră din maşină. 
Ringo, care nu păţise nimic după această ispravă, sări jos 
de pe capotă şi se aruncă lătrând spre coi doi inşi. Aceştia 
se lipiră de gard ţinând mâinile în sus. 

— Nu muşca! Nu muşca! Predăm toată marfa! spuseră ei 
uitându-se peste umăr la câine. 

Ringo, care ştia că aceasta era poziţia prin care infractorii 
se predau, se aşeză pe labele din spate, aproape de ei. 
Şoferul şi pasagerul din spate, rămaşi în maşină, stăteau 
smirnă, neîndrăznind nici ei să facă vreo mişcare. 

Micu, uimit de comportamentul câinelui, fugi să-i 
elibereze pe „ostateci” şi să le ceară scuze de cele 
întâmplate. Când subofiţerul ajunse lângă cei de la perete, 
unul dintre ei strigă fără să se întoarcă: 

— Aţi lucrat perfect. Luaţi aurul, e în servietă, numai 
scăpaţi-ne odată de câinele acesta! 

Auzind cuvântul „aur”, Micu se schimbă deodată la faţă. 

— Cât aur e? intră el repede în „joc”. 

— Trei kile, răspunse şoferul maşinii. Poftiţi servieta, aici 
avem tot... 

Micu preluă servieta cu un aer hotărât. 

— Foarte bine, spuse el autoritar. Şi-acum, să mergem la 
miliţie. Cine face un pas greşit... 

— Da’ cine dracu îndrăzneşte să fugă, dom’ şef? N-am 
văzut aşa câine lup, zici că-i viţel!... 

La miliţie lucrurile se limpeziră şi mai bine. Cei patru inşi 
se ocupau cu traficul de aur. Bijuteriile le cumpăraseră în 
Arad de la diferiţi turişti străini şi urmau să le valorifice. În 
oraş căutaseră o legătură a lor mai veche, dar nu o 
găsiseră acasă... 


„„Un alt caz spectaculos se petrecuse undeva într-o 
comună de munte. Unui cetăţean îi dispăruse peste noapte 
vaca din curte. Toate căutările fuseseră zadarnice. 

Acest caz ajunsese să fie instrumentat de căpitanul 
Roman, în urma sesizării şefului de post care „mirosise” 
ceva necurat în această afacere. Era ciudat, între altele, 
modul de operare pe care-l folosiseră cei doi infractori. Dar 
de unde până unde... doi infractori? s-ar putea întreba 
cineva. „După cele două perechi de opinci!” fusese părerea 
şefului de post, care făcuse primele cercetări. În curte se 
vedeau urmele copitelor, pentru că animalul dispăruse 
după o ploaie, însă, afară, ele se „topiseră”. Ciudat şi iar 
ciudat! Bănuielile în legătură cu acest furt puteau să cadă 
chiar pe proprietarul animalului, căci, după cum reieşea din 
primele cercetări, Joiana nu ieşise din curte. „Atunci?...” 
Căpitanul Roman nu se lăsă influenţat de acest raţionament 
şi-l întrebă pe reclamant dacă avusese doi oaspeţi din sat 
după ce animalul venise de la păscut. 

— Nu, pe nimeni! răspunse omul. 

— Sunteţi sigur? insistă ofiţerul. Poate v-au bătut în 
poartă? 

— Nimeni, ce naiba! Doar hoţii nu erau nebuni să bată la 
poartă!... 

— Bine, atunci îl aşteptăm pe Ringo, zâmbi căpitanul. 

— Dar de ce aţi făcut precizarea... „din sat”? întrebă 
omul. 

— Fiindcă dintr-acolo vin urmele, dar... nu se mai întorc! 

— Zău dacă pricep ceva... 

— Nici eu nu pricep, interveni şeful de post. 

— Nici nu este chiar aşa de uşor, căci dacă judecăm 
numai după urmele de opinci, cei doi hoţi n-au mai ieşit din 
curte şi ar trebui să-i găsim aici sau ascunşi pe undeva. 

— În pod n-am căutat! zise gazda sărind de pe scaun. 

— Nici n-o să-i găsiţi, îi făcu semn Roman să ia loc. 

— Dumneavoastră mă uimiţi, pe cinstea mea, se miră şi 
mai mult omul. Aci că sunt din sat şi că nu mai vin... 
urmele; aci că sunt în curte la mine, ba că nu; aci că sunt 
doi, şi acum e unul... Zău, am impresia că vă jucaţi cu 
mine, tovarăşe căpitan. 

— Nu, nici vorbă, zise Roman foarte serios. El s-a „jucat” 
cu mine... Este un individ abil şi cu multă îndrăzneală. 
Trebuie să recunosc: rar găseşti un hoţ de animale atât de 
isteţ. Dar, cum nu există infracţiune perfectă, continuă 
căpitanul, nici el nu putea să nu lase... urme. 

Gazda, după ce-l privi cu ochii mari pe şeful de post, nu 
rezistă să-l întrebe pe ofiţer: 

— Ce fel de urme? 

— În opinci! îi oferi Roman explicaţia. În opincile lui şi ale 
animalului! zâmbi ofiţerul. 

— Ale... Ale animalului? Ale Joianei? 

— Nu te mai mira atâta, nea Pandele, îl bătu căpitanul 
uşor cu mâna peste umăr. Joiana a fost încălţată... 

Într-adevăr, aşa procedase infractorul: încălţase animalul 
cu opinci. Şi pentru ca urmele să nu indice direcţia spre 
locuinţa sa, le legase de copitele animalului în sens invers, 
adică cu vârful înapoi. Aşa se explica de ce urmele de 
opinci „veneau” dinspre sat spre locuinţa păgubaşului, însă 
înapoi nu mai „plecau”... 

Micu şi Ringo sosiră destul de repede. Micu, după ce fu 
pus în temă despre ce se întâmplase, nu putu să nu 
aprecieze iscusinţa hoţului. 

Urma de miros fiind proaspătă după ploaie, Micu i-o dădu 
lui Ringo s-o adulmece şi acesta plecă în cursă. Parcurseră 
vreo doi kilometri, pe mai multe ulite din sat, şi câinele 

intră într-o curte cu un gard dărăpănat şi cu o casă mică, 
joasă, nevăruită. El îi conduse pe milițieni până într-o 
magazie şi aici dădu cu botul la o parte o glugă de coceni 
dintr-un colţ. Imediat ieşiră la iveală o copaie, trei lighene şi 
mai multe crătiţi mari pline cu carne de vită. Aşadar Joiana, 
după ce fusese „descălţată”, fusese sacrificată... 

În casă se aflau o femeie şi doi copii, care începură să 
plângă de cum văzură câinele poliţist. Femeia n-avu încotro 
şi trebui să recunoască isprava pe care soţul ei o săvârşise 
în cursul nopţii. Ea scoase la iveală opincile cu care fusese 
încălţată vaca şi relată milițienilor că Matei era un om 
violent; abia venise de la puşcărie. Nu, nu era acasă, fugise 
în pădure când văzuse că vin milițienii. 

— Şi-a luat cu el un cuţit, spuse femeia. Mi-a zis că dacă 
va fi descoperit, omoară pe oricine. E cam bolnav la cap, 
am vrut să merg cu el la doctor, dar el nu şi nu. 

Micu privi peste grădină, spre culmea dealului care se 
înălța în faţa sa. Presimţi că Matei supraveghea casa de 
undeva de sus, dintr-un loc ascuns. Era conştient că urma 
să se confrunte cu un bolnav - i se întâmplase de mai multe 
ori - şi că trebuia să fie foarte prudent. Işi scoase binoclul 
din porthart, şi, ascunzându-se după o căpiţă de fân, începu 
să scruteze tufele de arţari şi de aluni de pe deal. „Ah, 
acolo erai!”, desluşi el câteva mişcări lângă o tufă de la 
poalele unui arțar înalt. 

Raportă căpitanului Roman că reperase „obiectivul” şi 
plecă în urmărire împreună cu şeful de post, plutonierul 
Ungherea. Ajunşi în coama dealului, în dreptul arinului înalt, 
găsiră un culcuş şi mucuri de ţigări stinse. 

— N-am greşit, zise Micu, am câştigat timp. Mai mult de 
patru-cinci kilometri nu poate fugi prin pădure fără să-l 
ajungem... 

— E şi cam gras, adăugă şeful de post. 

— Cu atât mai, bine, n-are „suflu”... 

„Vânătoarea” începu. Urma de miros a lui Matei fiind şi 
mai proaspătă decât cea lăsată la poarta lui Pandele, Ringo 
alerga în galop. 

„„Parcurseră aşa prin pădure cam trei kilometri, când, 
deodată, Ringo începu să dea semne de încordare, 
încetinind pasul Micu îşi dădu seama că încordarea 
animalului se datora, unei slăbiciuni pe care nu şi-o putea 
înfrâna, deoarece începuse să privească înapoi, gudurându- 
se. Micu se culcă, îi făcu semn plutonierului Ungherea să-l 
imite şi şopti: „Urma! Urma!”, dar câinele se opri şi râcâi cu 
laba în pământ. g 

— Poate a simţit un iepure! zise încet Micu. li cunosc 
metehnele... 

— Şi ce-i de făcut.? întrebă Ungherea aşezat şi el la 
pândă. 

Micu nu-i răspunse. Privirea şi-o aţintise spre tufişul pe 
care Ringo nu-l scăpa din ochi. Apoi observă că animalul îşi 
încorda muşchii pregătindu-şi atacul. Subofiţerul îşi înfăşură 
mai bine coarda în jurul mâinii, ca să opună rezistenţă dacă 
Ringo va încerca un atac, şi o întinse puţin să vadă reacţia 
câinelui. Ringo era atât de preocupat de prada din faţa sa, 
că nu mai sesiză altceva. 

— Cred că-i un animal mai mare, probabil, o căprioară, 
şopti Micu. 

— Zău? Şi ce facem? 

— Trebuie să ne apropiem fără nici cel mai mic zgomot, 
decise Micu, strângând de coardă pe măsură ce începuseră 
înaintarea. 

Târâşul continuă ca în faţa unui inamic bine camuflat. Se 
străduiau să nu se-audă niciun foşnet în jurul lor, să nu 
troznească nici vreascul cel mai firav. Tensiunea creştea cu 
fiecare metru... Ea sporea însă în mod deosebit la 
Ungherea, care nu putea înţelege de ce atâta încordare 
nervoasă pentru o căprioară. Işi duse mâna la şold, unde 
avea pistolul: 

— Păi ce, ăsta-i inamic, o căprioară?... 

— Sst! Nu e căprioară, şopti Micu nescăpându-şi câinele 
din ochi. 

Plutonierul Ungherea n-apucă să mai spună ceva, căci se 
auzi lătratul întărâtat al unui câine. Un lătrat care se înteţea 

în ecouri asurzitoare. 

Ringo zvăcnise puternic şi trăsese atât de tare de coardă, 
încât îi întinsese tot corpul lui Micu şi-l târâse mai bine de 
doi metri. Micu se ridică în picioare şi, nervos, trase foarte 
puternic de coardă, încât îl opri pe Ringo ca şi cum animalul 
ar fi avut în gură un ham. Câinele schelălăi, dar nu se uită 
înapoi. Îl întărâtă lătratul confratelui său şi trăgea de 
coardă, în dorinţa înfruntării cu el... 

Ţinând strâns de coardă şi privind mai bine în direcţia 
tufişului de unde veneau amenințările sonore la adresa lui 
Ringo, Micu observă că „duşmanul” se putea măsura foarte 
bine la talie cu Ringo, fiind un câine ciobănesc zdravăn. 
Câinele se afla într-un tufiş de cătină şi lăstar, care 
înconjura un arbore gros. La gât avea o zgardă, dar de ea 
era legată o funie care se-ncurcase în cătină şi-l ţinea în 
loc, în ciuda eforturilor sale desperate, de a scăpa din 
prinsoare. El începuse să latre ca de ceasul morţii deoarece 
îl simţise pe Ringo, iar situaţia în care se afla îi micşora 
şansele de a se apăra. 

— E al vreunui om din sat, zise Ungherea. A rupt funia cu 
care era legat şi a plecat în hoinăreală prin pădure. 

— Da, confirmă Micu. E un câine obişnuit cu pădurea, cu 
zonele de munte. O să-ţi predau coarda să-l ţii tu pe Ringo, 
iar eu am să-l descurc pe celălalt. 

— Bine, spuse Ungherea, şi preluă coarda de conducere. 

Văzându-l pe stăpân că se-ndreaptă spre „duşman” fără 
a-i da comanda de atac, Ringo deveni foarte furios, şi trase 
de coardă cu toată puterea lui, culcându-l pe Ungherea la 
pământ şi târându-l până aproape de câinele ciobănesc. 

— Ţine tare de coardă! strigă Micu. 

Observând mâna ridicată a stăpânului său, Ringo renunţă 
la orice tentativă de a forţa înaintarea şi rămase locului. 

— Ajunge! Culcat! se răsti subofiţerul la el pe un ton 
sever. Linişte! 

Ringo deveni într-o clipă un animal docil, totuşi instinctul 
său de câine poliţist nu-l lăsa să rămână pasiv şi pândea 
încordat, urmărind toate mişcările stăpânului. Lătratul 

câinelui ciobănesc din faţa lui nu-l mai enerva acum, ci doar 
îl irita puţin, aşteptând prilejul să se confrunte cu 
duşmanul. Îşi încordă muşchii şi se lăsă mai bine pe labele 
dinapoi, ca să ţâşnească ca o săgeată dintr-un arc, dacă va 
primi comanda. 

Câinele ciobănesc încetă să mai latre când îl văzu pe 
Ringo culcat şi ţinut de coardă, iar când Micu se apropie de 
el, se simţi mai în siguranţă. Prudent, îşi luă totuşi o poziţie 
care să-l ferească de un eventual atac prin surprindere al 
lui Ringo. Micu, cu firea lui blajină, reuşi numai prin câteva 
vorbe să câştige încrederea câinelui străin şi să întindă 
mâna spre el. Animalul începu să se gudure. Subofiţerul 
mai făcu un pas şi începu să-l mângâie cu blândeţe, 
dezlegându-i zgarda. În acest moment, Ringo scânci de 
câteva ori, scheună, şi apoi, pe neaşteptate, lătră a 
primejdie. Micu ridică privirea, bănuind un atac prin 
surprindere al lui Ringo, şi încremeni: de după arborele gros 
se înălţase deasupra capului său un cuţit cu lama lată şi 
lucioasă. „Hoţul, Ringo! Hoţul!” reuşi Micu să strige, 
ridicând mâna în faţa cuţitului. Câinele se azvârli ca un 
fulger în pieptul infractorului şi devie traiectoria loviturii 
ucigaşe. Doborât la pământ, infractorul încercă să pună 
mâna pe cuțitul care căzuse lângă el, dar Ringo se năpusti 
asupra lui sub privirea încă plină de spaimă a lui Micu. 
Dezlegat de zgardă, câinele ciobănesc, în loc să fugă, făcu 
un salt acrobatic peste tufiş şi sări în ajutorul lui Ringo. El fu 
acela care sfâşie mâna ucigaşă a omului ce se întindea 
după cuţit. 

Plutonierul Ungherea interveni şi-l imobiliză pe infractor. 
Micu se ridică de jos şi interveni şi el, potolind câinele 
ciobănesc. Scena fusese impresionantă... Şi poate cu atât 
mai impresionantă pentru Micu şi pentru Ungherea, când 
aflară că acel câine era al lui Matei. Infractorul îl legase de 
cătină, drept momeală pentru Ringo şi pentru a-l lovi pe 
Micu prin surprindere. 

La plecarea din pădure, Ringo şi Bujor, aşa-l chema pe 
câinele ciobănesc, se împrieteniseră şi mergeau demni unul 

lângă celălalt. Jos, în comună, infractorul fu invitat să urce 
în maşina miliției. 

— Unde-i Bujor? întrebă el speriat. 

— De ce? Ţi-e teamă de el? îl întrebă Ungherea. 

— Da. Mă duşmăneşte. 

— Bujor e acasă, îşi linge rănile. Prea l-ai lovit. 

Matei ieşi din post, dar dădu cu ochii de Bujor şi încercă 
să se refugieze în clădire. 

— Nu te muşcă, îl linişti Ungherea. Acum are prieteni 
adevăraţi! Îl voi lua la post sub îngrijirea mea... 


„„„Exasperat de aşteptarea zadarnică în fotoliul din faţa 
sălii de operaţii, Micu începu să se plimbe pe hol, cu paşi 
mărunți, examinând tablourile de pe pereţi. Mai toate erau 
cu animale. li atrase atenţia un porc dolofan, cu coada 
bârligată, care-l făcu să-şi amintească de un caz ciudat în 
analele judiciare, aşa cum fuseseră foarte multe rezolvate 
împreună cu Ringo. 


„„„De la un cetăţean dintr-o comună se furase un porc. 
Omul era desperat. 

— Culmea, şi tocmai mâine aveam de gând să-l tai! se 
văită el. 

— Poate că Ringo o să-l găsească, îl linişti Micu. 

— Vă rog... Nu mă lăsaţi. 

— Va face tot ce se poate, făgădui subofiţerul. Aş vrea să 
văd şi eu coteţul unde a fost porcul. 

— Poftiţi pe aici! „Grăsunici”, cum îl botezaseră copiii, 
avea aproape o sută cincizeci de kilograme. Tot ce-am 
agonisit am băgat în el. 

In coteţ mirosea puternic a alcool. 

— Aha, l-a ademenit cu ţuică, deduse Micu. 

— Cu tărâţe şi cu ţuică, de aceea n-a guitat. 

— Bine. 

Îl puse pe Ringo să miroasă o urmă de cizmă foarte bine 
conservată şi care aparţinea hoţului, apoi începură cursa, 
avându-l în spate pe păgubaş care privea la câine ca la un 

binefăcător. Ringo parcurse câteva viroage, câteva 
dâmburi, şi se-ndreptă spre o casă mai retrasă din 
marginea pădurii. 

— Aici stă alde Bălănică, cel care a mai fost de două ori 
la puşcărie, zise păgubaşul. Acuma lucrează pe la gară, 
descarcă saci. Stă singur ca un cuc, n-are nevastă, n-are 
copii şi, după cum vorbeşte lumea, nu s-a lăsat de 
furtişaguri. Cum de nu m-am gândit la el? 

— Să nu ne grăbim... 

— Am zis şi eu ce zice lumea. 

Ringo se apropie şi mai mult de casa lui Bălănică, iar 
când dădură un cot şi se văzu bine gardul din spatele curţii, 
Micu şi  păgubaşul rămaseră stupefiaţi. Porcul era 
suspendat de-a lungul gardului, în afară, fiind prins cu o 
frânghie pe după burtă. 

— Ce-o mai fi şi asta? se miră Micu. 

Constatară că frânghia trecea dincolo de gard, interiorul 
curţii, unde era legată de o mogâldeaţă de culoare neagră, 
după cum se vedea printre şipci. 

— Bată-l să-l bată! se miră păgubaşul E minunea lumii, 
porcul trăieşte. l-auziţi, sforăie! 

Privind printre şipcile gardului, subofiţerul avu o tresărire 
şi trase brusc capul înapoi. 

— Ce-i? Ce s-a-ntâmplat? întrebă păgubaşul. 

— Uită-te şi dumneata. 

Păgubaşul se lipi de gard şi se uită printre şipci. 

— Dumnezeule! sări el ca ars. Nu se poate. Nu se poate 
aşa ceva. 

— Ba uite că se poate. Uite unde l-a dus hoţia, unde l-a 
dus nesăbuinţa! 

Dincolo de gard era cadavrul lui Bălănică, în poziţie 
verticală. Era uşor de dedus ce se întâmplase: obişnuit să 
care greutăţi în spate, după ce a îmbătat porcul, Bălănică |- 
a legat de mai multe ori cu o frânghie de burtă, cealaltă 
parte a frânghiei petrecând-o după piept. Transportând 
porcul în spate în acest mod, n-a vrut să intre cu el pe 
poartă, ca nu cumva să-l vadă vreun vecin, şi a preferat să 

sară gardul din spate. În loc să arunce porcul peste gard, 
cum ar fi fost normal, el s-a apucat să sară gardul cu el în 
spate. Reuşind numai el să sară în curte, frânghia i-a 
alunecat peste gât şi l-a ştrangulat, iar porcul a rămas 
agăţat în partea cealaltă a gardului... 


„„„Imaginile de pe pereţii holului sălii de operaţii, care 
reprezentau diverse animale, aduseră în mintea 
subofiţerului alte şi alte întâmplări. 


„„„Din crescătoria de păstrăvi, un infractor furase. Două 
plase cu peşte, reuşind să dispară când era pe punctul, să 
fie prins de paznic. În intervalul de la reclamarea furtului şi 
până la sosirea câinelui, plouase foarte puternic, astfel că 
folosirea lui Ringo devenise inutilă. Aşadar, milițienii 
renunţară la serviciile sale şi Micu se întoarse cu el la 
sanatoriu. 

Pe drum, subofiţerul constată că Ringo era cam 
posomorât. Probabil că era supărat pentru că nu-l putuse 
prinde pe hoţul de peşte. La scurt timp după ce intrară 
printre case, câinele se opri în dreptul unei curţi, cu poarta 
deschisă. Şi intră înăuntru. Se duse la uşă şi-ncepu să latre 
puternic, fiindcă-l trăznea în nas mirosul de... peşte prăjit. 

— Ringo! Ringo! Vino-ncoace! Ne facem de râs, îi zise 
Micu cu glasul şoptit. 

— Ascundeţi peştele, c-a venit miliția, se auzi de dincolo 
un glas de copil. Tăticulee! Ascunde păstrăvii! 

__ Subofiţerul bătu tare la uşă. „Miliţia!” pronunţă el sonor. 
In prag apăru un bărbat uscăţiv, cu o figură de vinovat, 
prins cu mâţa-n sac. 

— Ştiţi, eu... 

— Păstrăvii! Hai repede! Cred că-ţi dai seama că te 
recunoaşte şi... 

— Da, paznicul, zise uscăţivul plecând capul. 

— Adu tot, inclusiv... peştele prăjit! 

Omul dispăru în casă. 

— Nu te mai linge atâta pe bot, că mă dai de gol, 

ştrengarule! spuse Micu şi-l trase uşor de urechi pe Ringo. 
O să ai şi tu o porţie, c-ai muncit, nu glumă!... 


Într-o altă misiune, desfăşurată într-o gară, sesiză că un 
tip cu o valiză fugise repede pe trepte. Ringo nu-l slăbise 
însă din ochi. Fără să-l anunţe pe Micu prin lătrat că vrea să 
plece, se luă tiptil după fugar. 

„Hopa! Cred că mă dau de gol cu câinele ăsta!” şi-o fi zis 
omul cu Ringo pe urma sa. 

Câinele, la doi paşi după el! „Ce fac, Nae, că se-ngroaşă 
gluma! Staţi, lighioanelor, că naşu' e-n spatele vostru!”. 
Individul dădu colţul şi, cum ajunse într-un loc mai prielnic, 
deschise repede valiza ca „lighioanele” să se ducă unde 
vor. „Lighioanele” simţiseră însă pericolul şi nu fugeau din 
culcuşul lor. Venind un cetăţean, tipul închise repede valiza, 
prefăcându-se că se leagă la şireturi. După ce se-ndepărtă, 
iar o deschise şi-o lovi cu piciorul, dar degeaba. „Cuţu! 
Cuţu!” zâmbi el forţat, întinzând puţin mâna la Ringo. 
Câinele mârâi şi trecu pe partea cealaltă, lângă valiză. „O 
las aici, gata, asta-i soluţia!” îi veni ideea salvatoare. 
„Mamă, păcat de valiză!” îşi muşcă el buza de jos. Plecă 
spre peron, cu gândul să ajungă lângă toaletă, dar văzu 
câţiva brăduţi în stânga şi-i veni ideea s-o abandoneze 
acolo. Lăsă valiza jos şi, când făcu numai un pas ca să se- 
ndepărteze, Ringo îşi arătă colții şi-l ţintui locului. 

— Ce-i cu tine, Ringo? întrebă Micu care abia acum îl 
ajunsese din urmă. 

— Nu ştiu, dar nu-mi dă voie să plec! se jelui tipul. 

— O fi ştiind el de ce! 

— Habar n-am. Sunt om cinstit, n-am omorât pe nimeni. 

— Dar în valiză ce ai? 

Individul îngălbeni. 

— Rufe, ce să fie... 

— la deschide-o! 

— N-o deschid, că iese halimai mare. 

__ Ringo se repezi la valiză, doborându-l şi pe proprietar. 
Incepu să muşte de valiză şi să sară în jurul ei, lovind-o din 

când în când cu laba. 

— Ce fel de... rufe ai în valiză? 

— Două pisici albe... 

— Zău? Şi de unde le ai? 

— De la soacră-mea, săraca. 

— Şi unde stă soacra matale, pe stânga sau pe dreapta? 

— Pe dreapta. 

— E! Tot pe dreapta e şi postul de miliţie. la valiza şi hai! 

— Merg, dar eu nu iau valiza! zise el înspăimântat. 

— Bine, fac eu oficiul ăsta. 

— Da’ cât se ia pentru furt de animale, şefu', că văd că 
nu-mi merge cu matale. 

— Depinde ce animale. Dacă sunt elefanţi, tigri... 

— Nu, bre, două pisici siameze. 

— O să iei dublu! 

— Dublu? De ce? 

— Fiindcă probabil sunt surori, râse Micu. Aşa-i? 


„Tot în localitatea aceea, din locuinţa unui cetăţean se 
furaseră mai multe obiecte de îmbrăcăminte. La plecare, 
ieşind în stradă, hoţul se lipise cu spatele de gardul 
proaspăt vopsit, fiindcă i se păruse că se deschisese o 
fereastră la etajul întâi. El îşi agăţase puţin haina de gard, 
iar lui Ringo i se dădu urma de miros chiar de aici. Câinele îl 
conduse apoi pe subofițer şi intră în curtea unei case 
neîngrijite, oprindu-se în dreptul magaziei, unde se auzea 
cineva  spărgând lemne.  Subofiţerul deschise uşa, 
invitându-l pe cetăţean să iasă afară. 

— Şi lasă toporul, că dacă-l vede câinele, atacă. 

Omul se supuse şi ieşi, foarte mirat de prezenţa miliției la 
el în curte. 

— Unde sunt hainele pe care le-ai furat de la casa cu 
gard verde, de pe strada Victoriei? 

— N-am luat, dom'le, nimic, eu habar n-am despre ce 
vorbiţi. 

— Câinele nu greşeşte, să ştii. 

— Mai greşeşte, dragul meu, iar cu mine nu ieşiţi aşa de 

uşor la vopsea. La mandea... probe! Am fost plimbat destul 
cu trotineta altă dată, se îmbăţoşă omul, dovedind că 
provenea dintr-o anumită categorie. E clar? Probe!.. 

— Deci nu ieşim la vopsea, da? _ 

Micu sesiză că Ringo îi pregătea o surpriză individului. II 
lăsă, fiindcă ştia ce urma. Câinele se ridică în două labe şi 
lătră. 

— Nu mişca! îl avertiză subofiţerul. 

Fără să fie violent, câinele îi puse labele din faţă pe umeri 
şi-l prinse uşor cu dinţii de haină. 

— Mă muşcă! strigă infractorul. 

— Nu, amice, vrea să-ţi demonstreze... că am ieşit la 
vopsea. Dă haina jos, ca să te convingi, râse Micu. 

După ce câinele primi comanda pe loc repaus, omul se 
dezbrăcă de haină şi îngheţă: haina era pătată de vopsea 
verde în spate. 

— Şi e încă proaspătă! făcu subofiţerul. Pe întuneric n- 
aveai cum să vezi că gardul fusese vopsit chiar în ziua 
aceea. Ei, am ieşit la... vopsea sau nu? 

— De data asta, m-am urcat singur pe trotinetă, spuse 
hoţul cu necaz. Hainele sunt în magazie, le-am ascuns în 
grămada de lemne... 


„Într-o zi, Micu şi Ringo veneau cu maşina de la o 
spargere care avusese loc în Braşov, la un magazin sport- 
foto-muzică. Câinele îi dusese până la şosea, la ieşirea din 
oraş. Miliţienii trăseseră concluzia că infractorii, probabil 
doi, luaseră o maşină de ocazie spre Predeal. Ei furaseră 
mai multe aparate de fotografiat, aparate de radio cu 
tranzistori, ceasuri şi multe altele. Autoturismul cu care 
călătorea Ringo era o „Dacie-1300”, şi nu purta inscripţia 
„Miliţia”, iar şoferul şi Micu erau îmbrăcaţi civil. Câinele şi 
stăpânul său se aşezaseră pe bancheta din spate a maşinii. 
La ieşirea din Predeal se produse o mică busculadă datorită 
derapării unei „Skode”, şi şoferul „Daciei” fu nevoit să 
meargă foarte încet. Din autoturismul avariat cobori un 
tânăr cu o valiză voluminoasă, care făcu semn şoferului să 

oprească, fără să bănuiască cui aparţinea maşina. Câinele, 
căruia i se vedea numai capul, începu să scâncească, spre 
mirarea lui Micu şi a şoferului. 

— Ce ai băiatule? îl întrebă subofiţerul. 

Ringo iar scânci şi-l trase de mânecă. 

— Ce vrei? Nu înţeleg... 

Câinele se mută lângă uşă, pe partea unde tânărul făcea 
cu mâna. 

— Parcă ar vrea să spună să-l luăm pe tânăr în maşină, 
tălmăci Micu. 

— O avea nevoie de mărunţiş să-şi cumpere ceva 
muşchiuleţ, glumi şoferul. Eu opresc. 

— Opreşte. Ceva... ceva nu e-n regulă. 

Şoferul opri şi tânărul care nu observase câinele, întrebă 
dacă merg până la Sinaia. Ringo tăcea şi se făcuse chitic 
după banchetă. 

— Numai până la Buşteni, îi răspunse omul de la volan. 

— Tot e bine, făcu tânărul. Unde să pun valiza? 

— In spate, lângă dânsul! 

Micu deschise portiera. Tânărul aşeză geamantanul. 
Când zări câinele, tresări. Se urcă apoi în faţă, puţin 
stânjenit. 

— E de rasă? întoarse el capul la subofițer. 

— Ciobănesc... 

— Ciobănesc? Nu pare. 

— Ciobănesc german. 

— Aha! Câine poliţist! 

Pe faţa tânărului apăru o expresie ciudată. 

— Ce, nu-ţi plac câinii poliţişti? sesiză şoferul. 

— Ba da, zise pasagerul zâmbind fals. Imi plac şi filmele 
polițiste, îmi plac şi cărţile... 

Ringo începu să latre la tânăr şi se ridică în două labe, 
prinzându-l de guler. Subofiţerul privi mai atent valiza 
voluminoasă de lângă el, care semăna cu cele două valize 
furate din magazinul sport-foto-muzică. 

— Să nu mă muşte! strigă speriat tânărul. 

— Ce-ai în valiză? întrebă Micu repede. 

— Obiecte de voiaj. Mă duc la Sinaia... la staţiune... zise 
tânărul cu un glas tremurat. 

— la arată buletinul, ceru şoferul. 

Tânărul scoase portofelul cu mişcări stângace şi-l înmână 
omului de la volan cu un gest moale. 

— Vasile Chiţanu, domiciliat în Sinaia! citi şoferul şi opri 
automobilul. 

— Deci, bibicule, mergi în staţiune la dumneata acasă!... 
la deschide valiza! 

Tânărul se execută. 

— Bravo, Ringo! spuse Micu. Ai un „fler” extraordinar. 
Cred că l-a frapat asemănarea valizelor... Priveşte şi tu: 
aparate de fotografiat, aparate de radio... Exact ce-a căutat 
cu o oră-n urmă. 

Câinele scheună. De astă dată de bucurie, şi se lipi de 
stăpânul său. 

— Şi celălalt cine-i? întrebă şoferul. 

— Gelu Crângaş, îl cheamă, zis „Babanu”. Stă în Predeal. 
L-am lăsat acum un sfert de oră cu cealaltă valiză. 

Şoferul întoarse maşina şi porni în viteză înapoi, spre 
Predeal. Meritau să facă cale-ntoarsă... 


„„„Se spune, şi nu se exagerează cu nimic, că uneori 
infractorii au haz. Cazul pe care Ringo l-a rezolvat pornind 
de la o telegramă este edificator în acest sens... 

Unui cetăţean, cazat la hotelul „Sport” din Poiana Braşov, 
i se furaseră din cameră schiurile şi diferite obiecte de preţ. 
Valoarea prejudiciului se ridica la peste 50.000 lei. Numai 
schiurile costau o groază de bani. Ele erau confecţionate 
dintr-un lemn special. Oricare schior le-ar fi apreciat, mai 
ales dacă practica acest sport pentru performanţă. 
Prezentându-se la miliţie, păgubaşul declarase că el nu voia 
nimic înapoi, în afară de schiuri. 

— Sperăm să vă găsim toate obiectele furate, nu numai 
schiurile, îi spuse căpitanul Mureşan, şeful miliției din 
staţiune. 

La o jumătate de oră după ce reclamase faptul, 

păgubaşul se prezentă din nou la miliţie şi-i dădu ofițerului 
a telegramă: 

— Vă rog s-o citiţi, am primit-o acum un sfert de oră. Nu 
ştiu ce să cred, am impresia că cineva îşi bate joc de 
mine... 

Ofiţerul citi: „Stimate domnule, schiurile dumneavoastră 
sunt la turistul Victor Liviţă, care locuieşte la hotelul 
„Alpin”, camera 110. Le-a cumpărat cu 20.000 lei. Scuze. 
Căpitan Mureşan”. 

— Asta-i prea de tot! spuse căpitanul. Semnează cu 
numele meu! 

— Ca să vedeţi şi dumneavoastră... Să fie, oare, ceva 
real? 

— Absolut. 

— Ce anume? holbă ochii păgubaşul. 

— Telegrama! Ea ne va conduce la hoţ, spuse convins 
căpitanul. 

— Cum adică? 

— In primul rând, când a completat imprimatul, şi-a lăsat 
amprentele pe el. În al doilea rând, amprenta, care nu este 
altceva decât o depunere de grăsimi organice, îi poartă 
mirosul ce-i este caracteristic. Noi avem un câine poliţist 
deosebit de inteligent, care sunt sigur că ne va ajuta. În 
fond, telegrama nu reprezintă decât o greşeală a hoţului. 

— Da, aşa este, îşi dădu seama reclamantul. Haideţi la 
poştă! 

— Mi-aţi anticipat intenţia, încuviinţă ofiţerul. 

Găsiră imprimatul şi rămaseră muţi în faţa lui. Literele nu 
erau scrise de mână, ci decupate din ziar şi lipite. 

— E dat dracului!... nu rezistă păgubaşul. 

— Cum puteţi primi asemenea imprimate de telegramă, 
nescrise de mână? o luă la zor ofiţerul pe oficiantă. Aici era 
numele meu, de ce nu m-aţi anunţat imediat? 

— lertaţi-mă, spuse funcţionara încurcată. Cetăţeanul mi- 
a zis că-i o farsă pentru un coleg de serviciu, căruia i-au 
ascuns schiurile. Am crezut... 

Plecară la hotelul „Alpin” şi-l găsiră în cameră pe Victor 

Liviţă, care se delecta cu „achiziţia” făcută, lustruind 
valoroasele schiuri. 

— Vai, schiurile mele! strigă păgubaşul bucuros. 

Palid, Victor Liviţă relată că le cumpărase cu două 
ceasuri în urmă de la un cetăţean cu pistrui pe faţă. 

— Douăzeci de mii am dat, domnule, pe ele! spuse el 
alarmat. A trebuit să cer confirmare la C.E.C. De unde să fi 
ştiut că schiurile sunt de furat? Am să mai văd banii? Vă 
rog, spuneţi-mi, am să-i mai văd? repetă uitându-se la 
căpitan ca un naufragiat la un colac de salvare. 

— Să sperăm, spuse ofiţerul şi se îndreptă spre uşă. 
Trebuia să vă daţi seama că un asemenea „chilipir”, nu e 
lucru curat... 

— Nu mi-am dat seama, vă rog să mă credeţi... 

Sosi şi Ringo. Aerul din Poiană îi plăcea şi era bine dispus. 
Micu, aflând despre ce era vorba, nu se arătă prea optimist. 

— E foarte greu, tovarăşe căpitan. N-am mai încercat 
niciodată să-i dau urma de miros de la o amprentă. Vă daţi 
seama, cantitatea de miros este infimă, iar în patru ore, cât 
a trecut de la completarea imprimatului şi până am venit 
noi, s-au perindat o sumedenie de cetăţeni pe la poştă. 
Totuşi să încercăm, Ar fi, cum s-ar zice, o premieră 
criminalistică. 

— Şi, de ce, mă rog, această „premieră” să nu aibă loc 
chiar în Poiana Braşov? zâmbi ofiţerul. 

Ringo fu dus la oficiul poştal din Poiana Braşov. 
Funcţionarele lăsară totul baltă, cu privirile aţintite numai la 
frumosul câine poliţist. Micu îi explică oficiantei care 
primise imprimatul telegramei că vrea să excludă urma ei 
de miros şi să nu se sperie dacă câinele se va apropia de ea 
şi va scoate un lătrat. Zis şi făcut. Mirosind foarte insistent 
imprimatul, câinele alese dintre funcţionare pe oficianta în 
cauză şi se aşeză în faţa ei. 

— Nu vă fie teamă, asta a fost tot, o calmă subofiţerul pe 
femeie văzând că se cam îngălbenise. 

Chemă câinele la ordine. 

— Nu, Ringo, nu urma asta, alta! îl îndemnă din nou să 

miroasă imprimatul. Câinele se supuse, dar nu dădea 
semne că desluşeşte vreun alt miros. Hai, băiatule, îl 
îmbărbătă dresorul. Dacă reuşeşti te vei mândri şi cu o 
premieră criminalistică. Hai!... 

Parcă declanşând un resort, pe care numai Micu ştia să i-l 
descătuşeze, Ringo fremătă mărunt din nas şi privi 
încrezător la stăpân, semn că reuşise să mai „prindă” un 
miros. 

— Hai! Hai, Ringo! 

Câinele lăsă dintr-o dată botul în jos şi începu să caute 
prin sală. Dădu din coadă şi, după ce mai privi o dată în 
urmă, o zbughi pe uşă. 

— Să nu zicem hop până nu surim pârleazul, spuse încă 
nesigur subofiţerul. 

Câinele îi conduse fără prea multe ocoluri până la hotelul 
„Sport”. Aici, după ce trecu de recepţie, intră pe un culoar 
şi porni spre dreapta, mirosind, discret la uşa fiecărei 
camere. 

— Te pomeneşti că intră la mine! zise păgubaşul când 
animalul ajunse şi în faţa camerei sale. 

Dar Ringo nu se opri la uşa camerei sale, ci la uşa vecină. 
Subofiţerul bătu la uşă şi în prag apăru un bărbat buimac 
de somn, cu ochii şaşii, pe care câinele îl trase imediat de 
pantaloni. 

—Mă predau! Mă predau! strigă el înspăimântat, 
ţinându-se cu putere de tocul uşii. 

— Unde-s banii de pe schiuri? 

— În valiză! În valiză! Acolo sunt şi ceasul şi 
radiocasetofonul, acolo sunt toate... 

Ringo fu îndepărtat şi omul apucă să mai respire şi el 
cum trebuie. 

— İl cunoşti pe păgubaş? îl întrebă ofiţerul. 

— Nu. 

— Dar pe căpitanul Mureşan? 

— Nu. 

— Atunci de ce faci farse în numele meu, domnişorule? 
întrebă ofiţerul înfuriat. De ce-ai dat telegrama? 

— Mi-a fost milă... spuse hoţul aţintindu-şi privirea pe 
covor. Mi-a fost milă de dânsul, arătă spre păgubaş. Uitase 
deschisă uşa de la cameră, şi-atunci mi-a venit ideea să-l 
paradesc. Când m-am întâlnit cu el şi-am văzut cum 
plângea, mi s-a muiat inima şi m-am gândit să-şi 
recupereze măcar schiurile. Merita... 


„„„Iscusinţa animalului de a prelucra până la capăt o urmă 
de miros, fie ea şi infimă, cum a fost în cazul precedent, a 
mers până acolo încât, la un furt de obiecte de 
îmbrăcăminte, a rămas o enigmă pentru Micu şi colegii săi, 
enigmă care nici până în ziua de astăzi nu şi-a putut găsi o 
explicaţie ştiinţifică. 

Unei văduve i se furaseră din casă mai toate obiectele de 
îmbrăcăminte pe care le avea. Iniţial, nu bănuise pe nimeni, 
însă după două zile îşi aduse aminte că vânduse nişte 
lucruri mai vechi unei chivuţe şi probabil de aici se trăgea 
nenorocirea, căci femeia fusese primită în casă. S-a hotărât 
să se facă o percheziţie la chivuţa în cauză şi, întrucât acest 
gen de infractori ridică destule probleme, milițienii îl 
solicitară şi pe Ringo să-i însoţească. _ 

— Luaţi şi un lucru purtat de dumneavoastră. li spuse 
Micu reclamantei. 

Ajunşi la locuinţa chivuţei, aceasta se bătu cu pumnii-n 
piept jurându-se că n-a pus mâna pe nimic. Inainte de a 
trece la efectuarea percheziţiei, lui Ringo i se dădu 
comanda să caute prin casă, după ce mirosise basmaua 
păgubaşei. El se-nvârti de mai multe ori prin casă, mirosind 
atent fiecare obiect, şi până la urmă luă în gură un pulovăr 
mare de mohair aproape nou. 

— Asta-i al meu! sări chivuţa. Mă îmbrac cu el d-un an. 

Subofiţerul luă pulovărul şi-l prezentă păgubaşei. 

— Uitaţi-vă bine la el, poate este unul dintre obiectele 
care v-au fost furate. 

— Şi eu am avut un pulovăr de mohair, zise femeia, dar 
al meu era verde. Modelul e identic, îl cercetă ea pe toate 
părţile. 

— Ăta-i al meu! L-am luatără cu patru sutare! 

— De la cine? o întrebă Micu. 

— Da' ce, io mai ştiu, dacă toată ziulica umblu prin căşile 
oamenilor după toale. 

— Modelul e identic, repetă păgubaşa sucind din nou 
pulovărul. Numai că al meu era verde, spuse ea cu îndoială. 

— De ce l-ai ales, Ringo, că ăsta are altă culoare, vorbi 
subofiţerul cu animalul său. 

Câinele scânci şi mirosi din nou basmaua reclamantei. 

— Hai, caută! Caută încet, cu răbdare. 

Ringo mirosi iarăşi obiectele de prin casă, din dulap, apoi 
se aşeză nedumerit în faţa dresorului. 

— Dacă nu-i... nu-i! îl mângâia el. 

— Aţi văzutără? Asta-i al meu, spuse femeia bucuroasă şi 
puse mâna pe pulovăr. 

Ringo, însă, n-o lăsă şi, sărind ca un arc, apucă cu gura 
de o mânecă. 

— Ăsta-i al meu! se răsti chivuţa la câine trăgând şi ea de 
pulovăr. Asta-i al meu, lăcomitule! 

Câinele nici gând să-i dea drumul. 

— Lasă-l, Ringo, că-l rupi, îl potoli subofiţerul. 

— Şi pă urmă-l pun să-l plătească, vise chivuţa. 

— la dă-l încoace puţin! spuse Micu. „De ce oare se 
strâmbase câinele de-atâtea ori?!”. II duse la nas şi-l mirosi. 
Formidabil! Fruntea i se descreţi dintr-o dată. Miroase a 
vopsea proaspătă. L-ai vopsit din verde în maro! 

— Nu, să mor! se-ngălbeni chivuţa. 

— Să începem percheziţia, zise subofiţerul. 

Percheziţionându-se şi bucătăria, enigma se limpezi 
repede. Găsiră într-o oală restul de lichid maron care fusese 
folosit la vopsirea pulovărului. 

— Acuma ce mai zici? 

— Mâncate-ar belelili de coşcovei! zise femeia furioasă 
întinzând piciorul să lovească câinele. 

Ringo nu putea suporta asemenea umilinţă; dintr-o 
mişcare dibace, o prinse ca un cleşte de vârful pantofului, 
mârâind. Femeia începu să sară într-un picior şi să ţipe de 

mama focului. 

— Unde sunt celelalte haine? Altfel nu-i spun să-ţi dea 
drumul. 

— Le-am băgatără pă horn, în pungi dă plastic, da' ia 
coşcoveiu' d-acilea, că-mi frânge piciorul. Aoleo, mămicule ! 


Odată cu mărturisirea femeii, „coşcoveiul” lăsă în urma 
sa o enigmă, care, aşa cum am spus la început, nici până în 
ziua de astăzi nu şi-a putut găsi o explicaţie. Pulovărul, 
proaspăt revopsit, nu mai putea purta vreo urmă de miros a 
păgubaşei, ci numai de chimicale; Ringo se strâmbase de 
atâtea ori când îl mirosise şi îl luase-n gură... 


... Fusese jefuită o locuinţă. Hoţul furase o sumă de bani 
şi bijuterii. Nu se „încărcase” şi cu altceva. Dintr-o sumară 
analiză făcută de milițieni la locul faptei, reieşea că 
infractorul cunoscuse bine locuinţa prădată, precum şi 
locurile unde se păstrau bijuteriile şi banii. 

In curtea clădirii fură descoperite două urme de 
încălţăminte nu prea clare. | se arătară câinelui. Ringo nu 
se arătă prea stânjenit de lipsa unei cantităţi de miros 
convenabile, după cum apreciaseră milițienii, şi plecă pe 
urmă. Conduse, trecând prin plin centrul oraşului, până în 
partea veche a acestuia, unde intră într-o curte. Aici locuia 
Sergiu, nepotul femeii de serviciu care făcea curăţenie în 
imobilul unde avusese loc furtul. Maiorul Ilie, care conducea 
cercetările, zâmbi pe sub mustață: începuse să se ivească o 
legătură între furt şi nepotul femeii de serviciu. Ringo, care- 
i condusese până-n curte, fu lăsat liber, iar milițienii se- 
apucară de  percheziţionarea locuinței. Nepotul nu 
recunoscu nimic şi prezenta ca justificare faptul că el nu 
lipsise noaptea de acasă, lucru ce putea fi confirmat de 
soţia sa. 

— A dormit toată noaptea lângă mine, vă jur! căuta să-i 
convingă ea pe milițieni. 

Percheziţia dură aproape patru ceasuri, însă nu se soldă 
cu vreun rezultat favorabil. 

— N-am nimic de ascuns, nu eu sunt hoţul, susţinea cu 
fermitate Sergiu. 

— Ne vom clarifica la miliţie. Îmbrăcaţi-vă şi să mergem, 
îi zise maiorul. Dacă va fi cazul, o să revenim. 

— Nici de-acum într-o sută de ani n-aveţi ce să găsiţi la 
noi, spuse femeia şi-şi legă mai bine basmaua. Cinstiţi ne- 
am născut, cinstiţi o să murim... Merg şi eu să dau 
declaraţie. ` 

— Dumneavoastră, nu. Incă nu-i nevoie, o potoli ofițerul. 
Dacă o să fie cazul, o să revenim. 

Plecară la miliție, unde nepotul femeii de serviciu fu 
îndemnat să dea o declarație amănunțită, pe ore, despre 
tot ce făcuse în ziua precedentă până să se culce. Micu ieşi 
în curte cu gândul să se mai joace cu Ringo până va fi din 
nou nevoie de ei. Il strigă pe Ringo, dar câinele nu era 
nicăieri. Se duse la cuştile unde se aflau câinii miliției, însă 
nici aici nu-l găsi. „Unde s-o fi dus pezevenghiul ăsta?” se- 
ntreba subofiţerul. Ringo-n sus, Ringo-n jos, fără niciun 
rezultat. Când Micu nu mai ştia unde să-l caute, lângă el se 
opri o maşină a miliției. 

— Eu am crezut că sunteţi cu Ringo prin faţa hotelului 
„Aro”, zise căpitanul Leonte coborând din autoturism. 

— Cum aşa? se miră subofiţerul. 

— L-am văzut pe Ringo prin faţa hotelului. Maşina 
mergea repede şi n-am reuşit să vă zăresc. 

— Nici n-aveaţi cum, căci, după cum vedeţi, eu sunt aici. 

— Da... văd... 

Micu urcă scările în fugă până la maiorul Ilie şi-i raportă 
situaţia. 

— Locul unde căpitanul Leonte l-a văzut pe Ringo este pe 
traseul pe care câinele l-a parcurs până la locuinţa lui 
Sergiu, spuse el agitat. 

— Adică... bănuieşti că Ringo s-a-ntors de unul singur la 
locuinţa nepotului? 

— Aşa cred, deşi eu nu i-am dat nicio comandă. L-am 
lăsat singur în curte şi a dispărut, aşa, deodată. 

— Atunci să luăm o maşină şi să fugim acolo! 


123 


Autoturismul miliției rula cu viteză spre o stradă îngustă, 
din oraşul vechi. Roţile scrâşniră în faţa unei porţi şi 
milițienii îl zăriră în curte pe Ringo, „ţinând în şah” pe soţia 
nepotului, care încremenise cu o sacoşă în mână. Câinele 
stătea la doi metri de ea, fiind pregătit să sară dacă ar fi 
schiţat cel mai mic gest. Din când în când, îşi arăta colții 
albi şi mârâia. 

Când văzu milițienii la poartă, femeia se albi la faţă. Micu 
îi spuse să nu facă nicio mişcare şi îi luă sacoşa, în care zări 
bancnote şi bijuterii. 

— Era prea grea... spuse el şi-i dădu sacoşa maiorului. 

In curte, lângă coteţul de porci, era un hârleţ şi o groapă 
proaspăt săpată. Femeia se speriase de vorbele ofițerului 
că „dacă va fi cazul, vom reveni”, şi luase hotărârea să 
dezgroape „marfa” ce o ascunseseră noaptea şi, să o ducă 
la o rudă de încredere, unde să nu poată fi găsită de miliţie. 

— Bravo, Ringo! îl felicită maiorul. Tu dezgropi şi 
„Morţii”... 


„„„Pe holul sălii de operaţii. Micu privi îndelung un tablou 
cu un peisaj de iarnă în munţii Bucegi, la cabana Babele. 
Gândurile îi fugiră automat acasă, la Alina, iar apoi, printr-o 
perdea de nea, la cabana Babele... 

Cabanierul de la Babele anunţase miliția că o turistă de 
vreo 25 ani plecase cam de două ceasuri spre Vârful cu 
Dor, dar nu mai ajunsese acolo, după cum îi confirmase 
celălalt cabanier. Tânăra, încrezătoare în forţele sale, 
plecase spre Vârful cu Dor fără să ţină seama de ce-i 
spusese omul, că se va stârni viscolul. După opinia 
cabanierului, ea nu putuse să ajungă prea departe. Viaţa ei 
era într-un real pericol. El formase o echipă de salvare, dar 
pe traseu, cât le permisese furtuna să-nainteze, nu-i 
dăduseră de urmă. Cabanierul mai relată că fata îşi uitase 
la cabană o batistă. 

„Hm! Poate că Ringo...” se gândi imediat ofiţerul de 
serviciu. 

Pe un ger şi un viscol de te pătrundea în oase. Ringo 

porni într-o aventură nouă pentru el, purtând asupră-i o 
nouă calitate: câine „salvamont”! 

Telefericul, pornit anume pentru ei, îi purtă pe Micu şi pe 
Ringo până aproape de cabană. Răzbiră cu greu până la 
obiectiv. Micu simţi că-i îngheţaseră mâinile, picioarele şi 
obrajii. Privi la Ringo şi observă că el suporta mai bine 
decât oamenii aceste condiţii atmosferice blestemate; îl 
deranja mai mult vântul care-i arunca zăpada în faţă şi-i 
făcea să-ntoarcă deseori capul, ţinând ochii închişi. Erau 
însoţiţi şi de doi schiori de la Asociaţia sportivă 
„Caraimanul” din Buşteni. La Babele se încălziră puţin şi, 
după ce-şi făcură un scurt plan, reperând direcţia în care 
plecase tânăra, porniră cu schiurile la drum. 

Câinele înainta cu spor. Stăpânul său îi dăduse de-atâtea 
ori batista turistei s-o miroasă, încât îşi întipărise perfect 
mirosul fetei, chiar dacă vântul îi bătea din faţă. Echipa 
ajunse greu şi în condiţii nemiloase până la o distanţă 
apreciabilă, de unde fata n-ar mai fi putut înainta, dar nu-i 
dădură de urmă. O strigară, se deplasară, mult în dreapta 
şi-n stânga presupusei cărări, dar fără niciun rezultat. Orice 
urmă se acoperea imediat de zăpadă, astfel că şansa 
câinelui de a o descoperi după metodele obişnuite era nulă. 
Incercarea se dovedi zadarnică şi echipa trebui să se 
întoarcă istovită la bază. Salvamontiştii stăteau trişti în 
cabană, gândindu-se cu jale că nu reuşiseră sa salveze din 
ghearele îngheţului o tânără zvăpăiată care se jucase cu 
moartea. 

Ringo se încălzi puţin lângă foc, apoi ceru să iasă afară. 

— E prea cald aici, nu se simte bine, zise Micu. Dăi 
drumul! îi făcu semn cabanierului. 

Cabanierul deschise uşa. De afară răzbătu o pală de vânt 
îngheţat. Câinele ieşi. 

— S-a aşezat pe preşul de lângă uşă, zise cabanierul 
zgribulindu-se. 

— Ce v-am spus eu... 

— Oricum, parcă viscolul s-a mai potolit. Vântul şi-a 
schimbat direcţia, a începui să bată dinspre platou... 

Membrii echipei se aşezară din nou în jurul mesei, 
frământându-şi minţile ce să mai facă, încotro s-o ia, căci 
nu-i răbda inima să stea cu mâinile-n sân. Luară o hartă a 
zonei şi începu fiecare să-şi spună părerea. Trecu cam un 
sfert de ceas. 

— Nu putem sta aşa, spuse unul dintre schiori. 

— Trebuie să încercăm pe altă pistă, întări celălalt! 

În clipa aceea, de afară se auziră urlete fioroase. 

— Lupii, spuse cabanierul. 

— Ringo! E şi glasul lui Ringo! sări Micu. 

leşiră cu toţii în fuga mare. Câinele nu mai era la uşă. | se 
desluşeau urmele pe zăpadă într-o direcţie aproape 
perpendiculară faţă de cea pe care se deplasaseră ei. Se 
repeziră să-şi ia schiurile rezemate de peretele cabanei. 

— Acolo e un cot, zise cabanierul. Se poate ajunge şi pe 
drumul acela, dar e foarte periculos. Nu mi-am închipuit... 
Nu-i nicio tăbliță indicatoare pentru turişti şi numai cine a 
mai fost vara pe aici şi cunoaşte drumul îşi poate permite 
un asemenea risc. 

Urletele lupilor şi ale câinelui se-auziră şi mai înverşunat. 
Echipa schie cu toată viteza într-acolo. Ajunşi în buza unei 
văi adânci şi abrupte, membrii echipei amuţiră: tânăra era 
rezemată cu spatele de o stâncă, iar în jurul ei, la mică 
distanţă, dădeau târcoale doi lupi ciolănoşi. Fata probabil 
că adormise din cauza frigului, iar din focul pe care ea ÎI 
încropise din câteva vreascuri ieşeau numai câteva pale 
vagi de fum. Lupii ar fi înhăţat-o cu siguranţă mai devreme, 
dar cel mai probabil văpăile focului, chiar firave cum au 
fost, îi ţinuseră în loc. Ringo se aruncase în prăpastie, căci 
altfel n-avea cum să ajungă repede acolo, şi se lipise de 
tânără, urlând şi prevestind astfel că va începe lupta pe 
viaţă şi pe moarte. Lupii se îmboldeau unul pe celălalt, ca 
să aleagă momentul de atac. Ringo făcu un gest uluitor 
pentru Micu şi pentru ceilalţi care urmăreau scena îngroziţi: 
arătându-şi colții şi mârâind, o trase de mai multe ori de 
mânecă pe fată, ca s-o trezească. Fata mişcă din mână cu 
un gest moale, ca şi cum ar fi spus s-o lase-n pace. 

— Trăieşte! Trăieşte! se bucurară oamenii. 

În acest moment, unul dintre lupi, care era mai vânjos, 
sări asupra lui Ringo şi începu lupta. Micu şi ceilalţi 
începură să ţipe la lupi şi să arunce în ei cu bulgări de 
zăpadă. Nici unul dintre membrii echipei n-avea asupra sa o 
armă. 

Primul lup îşi luă avânt şi făcu un salt spectaculos spre 
pieptul, câinelui. Ringo se dădu iute la o parte, se încordă 
şi, plecat ca o săgeată dintr-un arc, sări cu dinţii direct în 
grumazul celui de-al doilea lup. Acesta urlă cu groază. 
Picături de sânge începură să înroşească zăpada. Când 
lupul cel mare sări din nou asupra câinelui, Ringo fu din alt 
salt lângă fată. Probabil că apropierea omului îl îmbărbăta 
şi-l făcea mai sigur de sine. Din marginea prăpastiei, Micu 
începu să strige diferite comenzi, îndemnându-l la manevre 
pe care câinele le învățase pentru lupta cu infractorii. 
Vocea stăpânului său îi dădu şi mai mult curaj şi-l 
înverşuna. Cei de sus schimbaseră tactica şi nu mai ţipau la 
lupi. În vale începură să răsune asurzitor două silabe: „Rin- 
go! Rin-go!” Auzindu-şi numele, câinele se îndârji şi mai 
mult. Profitând că lupul cel mai puternic era impresionat de 
sângele semenului său, Ringo îi sări în spate şi îşi înfipse 
colții adânc în ceafa lui. Apoi evită lupta directă şi se 
refugie din nou lângă fată. 

— Culcat! Culcat! strigă Micu, pentru că de jos era mai 
convenabil să ţintească la gât şi nu la ceafă. 

Celălalt lup, slăbit de rana de la gât şi dând să facă ocol, 
ca Ringo să fie atacat din două părţi, căzu în genunchi, 
îndoindu-şi labele din faţă. Câinele n-aşteptă alt moment 
mai prielnic şi, de jos, sări iarăşi, sfâşiindu-i şi mai mult 
rana pe care i-o provocase prima dată. Lupul cel mare sări 
asupra câinelui, dar Ringo făcu două tumbe uluitor de 
rapide până lângă un pom. Lupul mai puţin vânjos renunţă 
la luptă. Celălalt, înfometat peste măsură, aştepta clipa 
ospăţului. „Spectatorii” începură să încurajeze câinele şi 
mai frenetic: „Rin-go! Rin-go!” Încurajat de oameni, precum 
şi de faptul că reuşise să răpună pe unul dintre lupi, câinele 

prinse un plus de forţă; se simţea stăpân pe situaţie. Micu 
deduse acest lucru din atitudinea lui: deşi era cu duşmanul 
în faţă, Ringo îşi permise să se uite o clipă la cei de sus şi 
să dea uşor din coadă. „Galeria” mări şi mai mult ritmul, cu 
toţii strigând la unison cât îi ţinea gura: „Rin-go! Rin-go!”. 
Decis, câinele ieşi în faţa lupului la luptă directă. Parcă 
înfricoşat de soarta confratelui său, lupul se dădu câţiva 
paşi înapoi. Ringo înaintă ferm. Lupului i se zburli părul şi 
luă o poziţie agresivă, arătându-şi colții. Aflat la numai doi 
metri în faţa duşmanului, câinele începu un joc de tatonare, 
privindu-l drept în ochi şi cu mişcări laterale foarte 
calculate. Trebuia ales bine momentul atacului; cel care 
reuşea să ajungă primul în grumazul celuilalt avea cele mai 
mari şanse de victorie. 

— Fentă! Fentă! strigă Micu de sus şi îl urmă întreaga 
galerie: Fen-tă! Fen-tă! 

Ringo făcuse cu dresorul său o sumedenie de exerciţii 
cum să atace prin „fentă” când infractorul avea cuţit; 
renunţă deci la tactica dinainte şi începu să fugă cu 
abilitate în jurul lupului. Surprins de o asemenea 
întorsătură, adversarul său se învârtea pe loc, încordat la 
culme. Nu-i convenea jocul câinelui, deoarece îi micşora 
stabilitatea, şi-i dădea o undă de ameţeală. Când lupul era 
încurcat de sensul mişcării şi îşi muta picioarele ca să 
rămână cu faţa la câine, Ringo schimba sensul simulând că 
atacă, iar lupul se răsucea ca un năuc. 

— Fen-tă! Fen-tă! vuia valea, Ringo hotărî atacul, 
sesizând că lupul era în dificultate. 

Mări viteza ocolului, şi, la o schimbare bruscă de direcţie, 
urmată de fentă de atac simulată în stânga şi-n dreapta, 
lupul se-mpiedică, moment suficient ca Ringo să-şi înfigă 
fulgerător colții în gâtul lui. Amândoi căzură la pământ şi 
lupul scoase un urlet. Vânjos şi el, începu să se opintească 
din picioare şi, să se târască cu Ringo, pentru a-i slăbi 
strânsoarea şi a-i veni rândul să atace. Căuta, cu mişcări 
violente, să-l prindă şi el pe Ringo de ceafă sau de corp, 
însă câinele îşi arunca trupul în lături, ca un acrobat, găsind 

imediat alte puncte de rezistenţă pentru picioare. Lupul 
încerca să se zbată, să vină cu faţa-n sus, ca să-l 
îndepărteze cu ajutorul forţei picioarelor, dar câinele ocolea 
abil orice atac şi se arcuia într-o parte. Colţii lui 
pătrunseseră în vene şi sângele lupului începu să păteze 
zăpada pufoasă. Alte încercări în forţă, alte zvâcniri şi, 
încet-încet, puterile fiarei începură să slăbească. Culcat pe 
zăpadă, lupul se resemnă. Din când în când mai zvâcnea 
câte puţin din picioare sau se cutremura. Ringo simţi că-l 
răpusese, îşi descleştă dinţii şi, ridicându-se de lângă fiară, 
plecă pe firul văii. De sus, se-auzea numai „Bravo, Ringo!” 

Ocolind pe departe, prin locuri mai puţin periculoase, 
echipa ajunse şi ea la locul dramei. Turista dormea, neştiind 
nimic din ce se petrecuse acolo, iar oamenii reuşiră s-o 
trezească înainte de a se instala moartea prin îngheţ. Micu 
se duse după Ringo, ghidându-se după picăturile de sânge 
care se-nşiruiau pe zăpadă. Găsi câinele departe, la vreun 
kilometru, culcat pe burtă în zăpadă. 

— Hai, băiatule. Hai că suntem aşteptaţi... 

Tânăra îşi revenise şi, aflând ce se întâmplase acolo, 
privea îngrozită la lupii care zăceau nemişcaţi în zăpadă! 
Când Ringo apăru de după brazi, fata începu să plângă ca 
un copil şi, ridicându-se în picioare, o luă la fugă spre câine 
cu braţele deschise. Fără putere, ea se-mpiedică, căzu se 
ridică iar, cu braţele întinse spre câine. 

— Salvatorul meu! şopti ea plângând. 

..O vreme după această întâmplare, Ringo umblă 
posomorât; probabil visa lupta cu lupii în fiecare noapte! 
căci se trezea mereu brusc din somn şi scheuna, privind 
lung în direcţia pădurii. Plină de recunoştinţă faţă de 
salvatorul ei, fata îşi petrecu concediul alături de Ringo şi 
de Micu. Mai apoi, continua să vină de la Bucureşti la 
Buşteni, aducându-i animalului tot felul de bunătăţi. Ringo o 
iubea şi el foarte mult. Se plimbau şi se jucau în trei, ca o 
familie. Erau aproape nedespărţiţi. Cu timpul, prietenia 
Alinei cu Micu se transformă într-un sentiment mai puternic. 
La căsătoria celor doi îndrăgostiţi, Alina şi Micu, aveau să 

participe mulţi dintre milițienii pe care Micu îi ajutase, 
precum şi medicii de la sanatoriu... 

...„Dar pe câţi nu salvase Ringo de la moarte...” se 
gândea Micu cufundat din nou în fotoliul de pe holul sălii de 
operaţii. Îşi aduse aminte când îi salvase şi lui viaţa pentru 
a doua oară... 

„„La un post de miliţie, se primise un telefon de la un 
cetăţean. Acesta declara că îşi omorâse soţia în casă, dar el 
nu se va preda oricine ar veni şi că va tăia cu toporul pe 
oricine se va apropia de uşă... 

Alertă! 

Imediat se făcu apel şi la Ringo, fiindcă era un caz ieşit 
din comun. Dacă se ţinea seama de „personalitatea” 
autorului. Acesta, pe nume Vladimir Sima, suferea de o 
boală psihică incurabilă, de schizofrenie, fiind absolvit în 
actele sale de orice fel de răspundere penală. 

Cazul eră foarte grav, deoarece boala îl putea conduce 
pe Sima la acte iresponsabile. Tocmai datorită acestui 
pericol se apelase la Ringo, potrivit raţionamentului: mai 
bine să fie sacrificat un câine decât un om... 

Lui Micu nu-i convenise acest raţionament; acceptase cu 
o strângere de inimă ca animalul să fie „vioara întâi” în 
imobilizarea acestui periculos bolnav psihic. Era prima oară 
când se confrunta cu o situaţie de acest gen şi, sincer 
vorbind, îi era teamă pentru Ringo. Ar fi putut, la urma 
urmei, să refuze, deoarece ei se aflau în concediu de boală, 
dar milițienii veniseră cu argumente: numai un câine 
poliţist, foarte inteligent ca Ringo era în măsură să-i ajute. 
Subofiţerul n-avusese încotro. 

— Să fi atent! îşi sfătui, el dinele. Să nu faci nicio mişcare 
fără comanda mea. Totul trebuie foarte bine calculat... 

Deplasându-se la casa nebunului, milițienii constatară că 
Vladimir baricadase uşa prin interior şi zbiera ca un năuc, 
ameninţându-i cu toporul dacă vor încerca să pătrundă cu 
forţa. 

— Am omorât-o, ha, ha!... se lăuda el. Am omorât-o. Să 

nu mă mai urmărească peste tot, ha, ha! (Se auzeau 
lovituri de topor). Sânge, ha, ha, ha! Na, să te saturi! Na!... 

— Cred că a ciopârţit de tot cadavrul! zise Micu cu o 
figură îngrozită. 

— Dacă încercaţi să pătrundeţi în casă vă omor şi mă 
sinucid! se auzi de dincolo de uşă. Abia am ascuţit toporul 
la polizor. Ha, ha, ha!... la uite ce taie! Piu! Ha, ha, ha!... 

— Cum procedăm? Dacă se sinucide? îl întrebă colegul 
pe Micu. 

— Nu-mi dau seama, făcu subofiţerul. N-am mai avut 
niciodată un asemenea caz... 

Încercară să-l ia pe bolnav cu vorbă bună, dar totul era în 
van. 

— Vă omor şi mă omor. Ha, ha, ha!... Acum băiatul se 
culcă şi trage un pui de somn, ha, ha! Lama toporului e 
brici!... 

Miliţienii se uitară prin gaura cheii, dar nu se vedea nimic 
din cauza dulapului care baricada uşa. 

— Te pomeneşti că nebunul se culcă, se strâmbă Micu. 

— Mai ştii! făcu colegul. 

Lipiră urechea de uşă, dar în cameră nu se mai auzea 
nimic. 

— O fi adormit. 

S-ar putea, ridică subofiţerul din umeri. Dar poate că 
pândeşte... 

Micu n-apucă să-şi termine bine fraza că simţi în spatele 
său paşi furişaţi. Când ridică privirea, împietri: văzu o 
secure ridicată deasupra sa, gata să lovească. Nu putu 
scoate nicio vorbă, nu putu schiţa niciun gest de apărare: o 
nălucă neagră izbi cu putere mâna ucigaşă, făcând-o să 
scape toporul lângă piciorul subofiţerului, şi-l dobori la 
pământ pe nebun. „Năluca” nu era altcineva decât Ringo, 
care printr-o săritură fulgerătoare îşi salvase stăpânul... 
Vladimir refuză să se predea imediat şi Ringo trebui să-şi 
arate colții ca să-l domolească. Imobilizându-l pe bolnav, 
milițienii observară că avea hainele curate. Ei îşi 
imaginaseră că trebuia să fie plin de sânge, după cum se 


131 


auzeau loviturile de topor. Pătrunzând în casă, rămaseră 
stupefiaţi: nu găsiră nici un cadavru. Soţia nebunului fugise 
de-acasă când îl văzuse la poartă, iar nebunul, obsedat de 
ideea sa fixă, numai îşi închipuise c-a omorât-o... 


„„„Secretara directorului institutului apăru pe holul sălii de 
operaţii şi-l anunţă pe subofițer că este căutat la telefon de 
căpitanul Roman. 

— vă mulţumesc, spuse bucuros subofiţerul şi alergă 
spre cabinetul directorului. 

— Alo! Cum stai, Micule? 

— Bine deocamdată, să trăiţi, tovarăşe căpitan! 
Dumneavoastră cum vă simţiţi? 

— Mulţumesc, mă simt foarte bine. 

— Au venit ajutoarele la timp? 

— Da, echipa a fost promptă. Încă o dată îţi mulţumesc. E 
vorba de o luxaţie şi nu de o fractură. În câteva zile sunt pe 
picioare şi reiau ancheta. Colegii noştri n-au stat cu mâinile- 
n sân şi au făcut paşi serioşi pe urmele criminalului. 

— Am la mine o bucată de manşetă şi-un buton de-al 
său, cred că v-a spus ofiţerul de serviciu, zise Micu. 

— Da, e o probă importantă. Am înţeles că are inițialele 
„T.G.” 

— Exact, iar butonul este din argint. 

— Am trimis deja pe plutonierul Stamate la tine, să i le 
dai. Dar spune-mi ce face Ringo. 

Subofițerul îl puse în temă cu tot ce se-ntâmplase şi cu 
faptul că operaţia era grea şi de durată. 

— Ei, săracul... Ce câine bun... Tocmai lui să i se-ntâmple 
nenorocirea asta? Să ai grijă de el. Dacă ai nevoie de ceva, 
sună-mă imediat şi-ţi trimit tot ce trebuie. 

— Deocamdată n-am nevoie de nimic. Să scape, atâta 
tot, încolo vedem noi. 

— Să scape, da, încuviinţă ofiţerul. Trebuie să scape, 
altfel nici nu-mi închipui. A salvat atâtea vieţi... În numele 
vieților salvate ar fi drept să-i fie salvată a lui. Şi acum mi- 
aduc aminte de încurcătura din care m-a scos cu cetăţeanul 

acela, care a murit la miliţie... 

— Vă înţeleg, spuse Micu. 

— Te mai sun mai târziu, ca să aflu noutăţi. Succes ţie 
şi... mai ales chirurgilor! 

— Mulţumesc, să trăiţi! spuse Micu şi, după ce închise 
telefonul, se întoarse în holul sălii de operaţii. Işi aminti 
întâmplarea la care făcuse aluzie căpitanul... 

„„„Un cetăţean, Petrică Nemeş, băuse într-o zi cam mult 
şi, cum era sub influenţa alcoolului, începuse să arunce cu 
pietre într-un tren accelerat care se oprise în gară. Datorită 
scandalului, trenul trebuise să staţioneze 25 de minute, 
perturbându-se astfel circulaţia feroviară. Condus la miliţie, 
unde de serviciu era căpitanul Roman, huliganul fusese 
amendat. Nemeş avusese o comportare agresivă şi la 
miliţie. El îl ameninţase pe ofiţer că o să-l taie cu cuțitul 
când îl va prinde. Căpitanul Roman nu se simţise însă 
ofensat şi, înțelegând că atitudinea jignitoare a omului se 
datora băuturii, căutase să-l calmeze, invitându-l să se 
ducă acasă şi să-şi vadă de treabă. Nemeş plecase de la 
miliţie tot ameninţându-l pe ofiţer şi spiritele se calmară. 
Dar „calmul” acesta nu dură mult timp, căci, după un sfert 
de oră, huliganul veni înapoi, afirmând că fusese bătut de 
un cetăţean la numai câţiva paşi de sediul miliției. Cerea să 
se ia măsuri împotriva bătăuşului. Căpitanul Roman îl însoţi 
pe beţiv la locul unde pretindea că avusese loc agresiunea, 
însă nu constată absolut nimic. Strada era pustie. 
Scandalagiul nu oferi niciun fel de date, niciun fel de 
elemente în plus, afirmând doar că fusese bătut în acel loc 
de un cetăţean cu ochii şaşii. Povestea beţivului i se păru 
căpitanului cusută, cu aţă albă. Căută să-l împace, 
asigurându-l că va lua toate măsurile necesare ca să-l 
identifice pe bătăuş. 

— Nu! Eu nu plec de la miliţie până nu-l prindeţi! se 
încăpăţână Nemeş şi se lăsă să cadă pe un scaun din sala 
de aşteptare. 

Ofiţerul înţelese că băutura îşi făcea efectul. 

— Mă rog, spuse el împăciuitor. Uite, intraţi aici în birou, 

să nu vă vadă toată lumea în ce stare sunteţi. 

— Dar eu nu sunt beat! protestă scandalagiul. 

Ofiţerul deschise uşa biroului şi-l invită înăuntru. 

— Nu plec de-aici până nu-mi faceţi dreptate, zise beţivul 
clătinându-se tot mai tare. 

— O să încercăm, îl potoli căpitanul Roman, apoi închise 
uşa şi plecă. 

— Cred c-a adormit, zise după un timp locotenentul 
Muşat. Nu se mai aude nimic din biroul de alături. 

După două ore, veni în control şeful miliției. Ofițerii îi 
raportară despre cazul scandalagiului, despre ameninţări, 
despre povestea pe care o încropise cu bătaia. Colonelul 
vru să stea de vorbă cu el. Intră în biroul în care se afla 
beţivul şi-l zgâlţâi uşor, ca să-l trezească. Omul nu se 
mişca. Colonelul îi puse mâna pe faţă şi înlemni. 

— E mort! exclamă el. 

Roman îngălbeni. leşiră din cameră consternaţi. Colonelul 
se străduia să-şi păstreze calmul. Un asemenea eveniment, 
chiar în localul miliției... 

— Trebuie să anunţăm procuratura militară, n-avem 
încotro, spuse el şi ridică receptorul telefonului. L-ai lovit 
cumva? 

— Cum vă puteţi imagina aşa ceva, tovarăşe colonel? 
zise Roman palid la faţă. Mă cunoaşteţi, n-am dat o palmă 
în viaţa mea nimănui. 

— Ştiu, făcu şeful, dar am întrebat aşa, ca să fiu sigur. 

— În privinţa asta fiţi fără grijă. 

La faţa locului sosi un procuror militar şi un medic legist. 

— Examinează-l, te rog, îl invită procurorul, pe medic, 
între timp, eu o să stau de vorbă cu ofiţerii. 

Căpitanul Roman îi explică şi procurorului militar ce se 
întâmplase. Fu invitat să scrie o declaraţie în acest sens. 
Minutele treceau greu, chinuitor. În cele din urmă, uşa 
alăturată se deschise şi apăru medicul legist. 

— E grav... 

— Ce-i? îl privi atent procurorul. 

— Pot să spun cu certitudine, fără să-i fac autopsia, că 

moartea s-a datorat unei fisuri craniene. A primit o lovitură 
foarte puternică în cap, în zona parietală stângă. Veniţi să 
vedeţi... 

Toţi cei de faţă se convinseră de constatarea medicului 
legist. Câteva minute se aşternu o linişte mormântală. 

— L-aţi lovit? se uită procurorul la cei doi ofiţeri. Vă rog 
foarte mult să fiţi sinceri. 

— Cum aţi putea crede aşa ceva? spuse livid la faţă 
căpitanul. M-a şi ameninţat că mă taie, dar nu mi-am 
permis nici măcar să-i spun o vorbă mai dură. 

— Mă rog. Scrieţi şi acest lucru în declaraţie, spuse 
procurorul. 

Roman îşi dădu seama că procurorul avea suspiciuni 
serioase împotriva sa. 

— Trebuie să stabilim neapărat unde a fost lovit şi de 
către cine, interveni colonelul. Legea trebuie respectată, 
indiferent ce s-ar întâmpla. 

— Îmi dau seama şi eu de asta, încuviinţă căpitanul cu o 
expresie hotărâtă. Chiar acum plec să fac investigaţii, e 
onoarea mea în joc. 

— Absolut, întări procurorul. Pot exista mai multe 
ipoteze. Să fi fost lovit de cineva, atunci când a aruncat cu 
piatra în geamurile trenului? 

— Nu-i exclus, deşi eu am fost acolo şi n-a pomenit 
nimeni de aşa ceva. Nici chiar... el, scandalagiul. Şi sunt 
convins că mi-ar fi spus, după modul cum era pus pe harţă 
şi căuta noduri în papură. 

— Atunci? 

— Mai repede cred că a fost lovit după ce a plecat de la 
miliţie. 

— În situaţia asta lucrurile se complică şi mai mult, dacă 
nu se găseşte persoana care l-a lovit, oftă procurorul. 

— Ştiu... De aceea mă frământ... murmură ofiţerul. Totuşi 
un vinovat există şi trebuie să-l descoperim. Imi permiteţi 
să încep cercetările? 

— Cât mai urgent. 

Investigaţiile făcute de ofiţer la gară, unde avusese loc 

scandalul, confirmară părerea căpitanului că beţivul nu 
fusese lovit acolo. Reveni pe strada unde se afla sediul 
miliției şi unde scandalagiul prelinsese că fusese lovit. Făcu 
investigaţii din casă în casă. Nimeni nu văzuse nimic. Luă la 
rând restaurantele din apropiere, gândindu-se că omul, 
după ce plecase de la miliţie, se dusese iar la băut, dar 
nimeni nu-şi amintea să-l fi văzut în restaurant. 

Se întoarse trist la miliţie. Procurorul ridicând privirea 
spre el: 

— Ei, ce-ai făcut? 

— Niciun rezultat, spuse Roman încet. Înţeleg că unele 
bănuieli planează asupra mea, dar vă mai asigur o dată că 
nu sunt vinovat! 

— Am să mai chem câţiva ofiţeri şi reluăm investigaţiile, 
fu de părere şeful miliției. Poate că există totuşi cineva care 
să fi văzut când beţivul a fost lovit. 

— Bine-ar fi, spuse cu îndoială procurorul. 

În prag îşi făcură apariţia Micu şi cu Ringo, care veneau 
de la antrenament. 

— Ce s-a-ntâmplat? întrebă subofiţerul un coleg de-al 
său. 

| se explică situaţia şi el tresări. 

— Dar la Ringo nu v-aţi gândit? 

Apoi raportă propunerea sa. 

— Bine, răspunse procurorul. Crezi că ar putea să ne 
ajute cu ceva? i 

— Cred că da, spuse Micu. li dăm urma de la 
încălţăminte, iar el o să ne reconstituie traseul pe unde a 
umblat victima până să vină la miliţie. 

— Nu-i rău, căci vom şti exact încotro trebuie să ne 
îndreptăm investigaţiile, aprobă procurorul. Gata, puneţi-l 
la treabă! 

Câinele părăsi sediul miliției şi parcurse pe stradă vreo 
patru sute de metri, apoi se opri lângă un gard pe care 
începu să-l miroasă. 

— Formidabil! exclamă procurorul. Din gard a fost ruptă 
recent o şipcă, se vede clar. 

— Uitaţi-o aruncată în curte! sesiză căpitanul. 

Examinară şipca şi observară că la un capăt era pătată 
cu sânge. Se vedeau şi câteva fire de păr. Era clar că ea 
reprezenta arma cu care beţivul fusese lovit în cap. 

— Aţi văzut? spuse Micu bucuros. Acum o luăm invers. 

Dădu câinelui să miroasă celălalt capăt al şipcii. Ringo 
găsi foarte repede urma de miros a persoanei care luase 
şipca în mână. Plecă preocupat, cu botul în jos... Se 
întoarse, trecu prin faţa miliției şi intră într-o curte de pe 
aceeaşi stradă, situată nu departe de clădirea unde 
oamenii legii se frământaseră până atunci. Bătură la uşa 
casei. Le deschise un tinerel, pe care câinele fu gata să-l 
înşface. 

— Mă muşcă! 

— Cred că ştii pentru ce, opri Micu câinele. Şipca!... 

— Da, l-am lovit pe beţivul ăla, mai mult de frică, 
recunoscu imediat tinerelul. Dacă nu procedam aşa, mă 
snopea el din bătaie... 

— Pentru ce? Care a fost motivul? 

— Aşa, din senin... Mi-a cerut un foc, iar eu n-am avut de 
unde să-i dau, că nu fumez, şi el a început să mă lovească, 
înghesuindu-mă în gard. Aşa mi-a venit ideea cu şipca, dar 
nu i-am dat tare, ci numai ca să scap de el. După ce l-am 
lovit, m-a fugărit vreo sută de metri, dar fiind beat n-a 
reuşit să mă prindă. M-am gândit să vin la miliţie să vă 
spun, dar până la urmă am renunţat. Ce să vă mai dau de 
lucru cu un beţiv? 

— Dac-ai şti cât ne-ai dat de lucru... făcu procurorul 
militar. Era gata să cadă năpasta pe capul unui om 
nevinovat... 


„Într-o comună, la munte, dispăruse un copil de trei 
anişori. Părinţii copilului lucraseră ziua la o carieră, 
intenţionând să aducă piatră pentru temelia unei case. La 
prânz, bunicul, un om de 90 ani, plecase să ducă de 
mâncare soţilor ce scoteau piatră. Il luase şi pe prâslea cu 
el, fiindcă n-avea cu cine să-l lase acasă. Până la carieră 

străbătuseră încet, încet, trei kilometri, urmând o cărare de 
munte care scurta drumul. Băieţelul mergea în urma 
bunicului său şi era vesel; alerga după fluturi, culegea 
flori... Apoi bunicul făcuse cale întoarsă, crezând că prâslea 
rămăsese la cariera de piatră, cu mămica şi cu tăticul lui. 
Seara, venind acasă obosiţi, soţii îl întrebară pe bătrân, 
unde-i  „Aricel”, după cum îl alintau ei. Moşneagul 
îngălbeni... Copilul îl urmase pe bătrân, însă intrând în 
pădure după flori, se rătăcise... 

Impresionaţi de eveniment, sătenii se adunară buluc în 
curtea părinţilor deznădăjduiţi şi hotărâră să plece cu 
felinarele în căutarea lui. Scotocirea dură toată noaptea, 
dar nu reuşiră să-i dea de urmă. Raportându-se 
evenimentul de către şeful de post, gândurile ofițerului de 
serviciu fugiră imediat la Ringo... 

Nu se lumină bine de ziuă şi Ringo, împreună cu Micu, 
erau deja pe cărarea de munte de unde dispăruse copilul. 

— Cred că a făcut şi congestie pulmonară, dacă nu l-a 
mâncat vreun lup, plângea întruna mama. E îmbrăcat 
numai cu pantaloni scurţi şi un ilicel, iar aici vedeţi ce rece 
este. 

— Nu disperaţi, că o să-l găsim, fiți sigură, o linişti 
subofiţerul. Aţi adus o cămăşuţă purtată a copilului? 

— Da. Poftiţi! 

— Perfect. Şi-acum, Ringo, la treabă! îşi îndemnă el 
câinele. 

Ringo mirosi cămăşuţă de mai multe ori şi luă urma 
copilului, abătându-se într-o parte şi alta a cărării. 
Parcurseră distanţa până la carieră şi se-ntoarseră, însă 
câinele nu reuşi să găsească copilul. Părinţii începură iarăşi 
să plângă. 

— Să se odihnească puţin câinele şi reluăm, spuse Micu, 
care nu-şi pierduse speranţa. 

Câinele stătea culcat pe burtă şi privea curios la 
mulţimea de oameni din jurul său, fiind atent parcă să audă 
tot ce se vorbea. Deodată însă ciuli urechile şi se ridică 
brusc în picioare, privind foarte atent spre pădure. Micu 

trase cu coada ochiului la câine şi le făcu semn sătenilor să 
nu mai vorbească. Ringo scânci o dată scurt, se uită la 
dresor şi o luă la goană printre copaci. 

— A simţit ceva! spuse Micu plecând în fugă după el. 

Sătenii îl urmară. Incepu o goană prin pădure ca la curse. 
Câinele parcurse în acelaşi ritm cam doi kilometri, iar când 
ajunse la vreo zece metri de o prăpastie se opri. 

— Ce-i, Ringo? 

Animalul scâncea întruna şi dădea bucuros din coadă, 
privind spre un tufiş din marginea prăpastiei. Micu se uită 
atent într-acolo. Se apropie de tufiş şi-l văzu pe „Aricel” 
care dormea nevinovat, cu degetul în gură. Privind în jos, 
pe subofițer îl trecu un fior: din locul unde se afla copilul şi 
până la prăpastie era numai un metru. Il mângâie uşor, ca 
să nu se trezească brusc, şi când copilul făcu ochii mari şi-i 
zâmbi, îl luă în braţe, spre satisfacția mamei lui care 
izbucnise acum într-un plâns de bucurie. 

— Aici erai, drăguţule! spuse Micu şi-l încredința femeii. 

— Mi-e foame, mamă! fură primele vorbe ale lui „Aricel”. 

— Îţi dă mama tot ce vrei tu! strigă femeia şi-l sărută cu 
foc. 

Ringo se apropie şi el de femeie şi privea duios la copil, 
gudurându-se. 

— Bravo, Ringo! Bravo! îşi mângâie Micu câinele. 

— Cuţu! Cuţu! întinsese mâna „Aricel” spre câine. 

— Nu-i este teamă de câini, spuse femeia. Numai să nu-l 
muşte... 

— Cum să-l muşte? râse Micu. După ce l-a salvat... 

Mama copilului îl lăsă jos pe prâslea şi Ringo veni imediat 
lângă el. Amândoi aveau aceeaşi înălţime şi erau la fel de 
veseli. Plin de bucurie, copilul începu să-l mângâie şi să se 
joace cu el. Scena îi impresionă puternic pe toţi. 

Plecară din pădure numai după ce i se satisfăcu plăcerea 
lui „Aricel” să-l ţină el de coardă pe Ringo şi să-l conducă o 
bucată de drum. 

— Dar de ce s-a oprit la zece metri de tufiş şi n-a înaintat 
până la copil? îl întrebă pe Micu un sătean. 

Subofiţerul zâmbi. 

— E un câine cu bun simţ, începu el să explice. Şi-a dat 
seama că dacă s-ar fi apropiat mai mult, copilul se putea 
speria când se trezea. Prăpastia era la mică distanţă şi 
copilul putea să facă o mişcare imprudentă... 

— Da, aveţi dreptate. Acum înţeleg... îl aprobă omul. E 
un câine nemaipomenit. 

Câţiva ani mai târziu, când Micu trecu cu Ringo prin acel 
sat, cu ocazia unei alte misiuni, se opri şi pe la casa lui 
„Aricel”. Prâslea era acum mare, avea şapte ani şi cum îl 
văzu pe Ringo, veni repede la el. Câinele dădu bucuros din 
coadă şi-i dădu câteva târcoale, privindu-l puţin mirat, ca şi 
cum ar fi vrut să spună: „Măi, dar mare te-ai mai făcut!... 
Parcă ai uitat că eram de aceeaşi înălţime!...” 


„„„Dragostea câinelui pentru copii avea să-i aducă, într-un 
alt caz, un prieten care-i va datora recunoştinţă toată viaţa. 
Unui cetăţean i se spărsese într-o noapte bucătăria şi i se 
furase butelia de aragaz. Ringo intră în „joc” şi, cum ieşi din 
curtea cetăţeanului, pe urmele infractorului, începu să 
strâmbe din nas şi să ezite. Micu înţelese repede despre ce 
era vorba: infractorul, foarte abil, dăduse drumul la gazul 
din butelie, ca să anihileze mirosul câinelui poliţist care i-ar 
fi luat urma. „Cu toate astea s-a-nşelat!” zâmbi Micu în 
sinea sa. „Nu şi-a dat seama că tocmai gazul îl trădează şi 
ne duce până la el acasă”. 

— Hai, Ringo, ştiu că nu-ţi place! îşi îndemnă el câinele. 
Trebuie să-i întoarcem şi noi surpriza!... 

Mai strâmbându-se, mai opintindu-se, câinele străbătu 
câteva străzi, apoi se opri lângă un recipient de gunoi de la 
un colţ. 

— Te-a ameţit gazul, îl mângâie subofiţerul văzând cum 
lăsa capul moale într-o parte şi-n alta. 

In realitate, câinele nu ameţise; alta era cauza 
comportării sale ciudate. El mirosi recipientul de gunoi, îi 
dădu câteva târcoale, apoi se ridică cu labele pe el, întinse 
botul şi împinse capacul în sus. Scâncea atât de grav, încât 

aveai impresia că plânge... 

— Ce-i cu tine? se miră Micu. Ce-oi fi găsit în gunoi? 

Ridică capacul recipientului şi amuţi. Deasupra gunoiului 
dormea un nou-născut înfăşurat în scutece, cu o suzetă în 
gură! 

— Ei, drăcie! spuse mirat Micu. 

Luă copilul în braţe şi plecă cu el la miliţie. 

— Al cui oi fi tu? zise Micu. Care o fi mama aia fără milă, 
care te-a aruncat la gunoi? O, şi ce frumuşel eşti când râzi! 


Subofiţerul ajunse cu el la miliţie. Începură verificări, 
cercetări, investigaţii, dar nu se reuşi să se dea de urma 
mamei care-şi abandonase copilul în acest mod. Ea nu era 
probabil din localitate; coborâse din tren numai ca să-şi 
ducă planul la îndeplinire, fiindcă în oraşul în care domicilia 
ar fi fost descoperită mult mai repede. Pruncul fu predat la 
Casa de copii. Trebuind să i se dea băieţelului un nume, 
personalul Casei de copii, hotărî, în cinstea 
„descoperitorului”, să-i dea numele acestuia, astfel că el fu 
înregistrat în acte cu numele de Norocel Ringovan. Micu şi 
Ringo veneau adeseori şi-l vizitau pe Norocel. 

In privinţa hoţului care furase butelia de aragaz, Ringo îşi 
reluase misiunea şi îi adusese şi lui un... „norocel”. 


„„„Afecţiunea deosebită a câinelui pentru copii, avea să-i 
aducă, odată cu rezolvarea unui alt caz, o adevărată 
notorietate. S-au scris articole în presă despre el şi despre 
fapta sa care impresionase inimile tuturor... 

Un tânăr din judeţul Olt se prezentase la postul de miliţie 
din comună şi relatase că iubita sa, care era însărcinată, în 
dimineaţa aceea probabil născuse şi omorâse copilul. 

— l-a scăzut burta complet şi stă în pat, preciză el. Şi-a 
ascuns sarcina până acum, acesta fiind şi motivul pentru 
care n-a mai ieşit în lume în ultimele luni. 

— Bine, dar ce explicaţie ţi-a dat totuşi când ai întrebat-o 
unde-i copilul? întrebă şeful de post. 

— Mi-a zis că s-o las în pace, fiindcă ştie ea ce-a făcut. Eu 

i-am reproşat, fiindcă doream să lase copilul şi să mă 
căsătoresc cu ea, dar m-a ameninţat că dacă o reclam se 
spânzură. 

— Chiar aşa? 

— E-n stare. 

— Bine, o să procedăm cu tact ca să intrăm în casă, îl 
asigură miliţianul. 

Fu chemată o ambulanţă de la spital, şi, când maşina 
sosi, milițienii intrară în casă. Fata avea funia pregătită 
lângă ea, să se spânzure dacă va veni miliția, dar n- 
apucase nici măcar să se dea jos din pat, aşa de repede 
acţionaseră oamenii legii. Ea se îngălbeni şi spuse că se 
simţea rău, dar că nu fusese gravidă niciodată. 

— Trebuie să ne însoţiţi până la spital, îi zise şeful de 
post. 

— Dacă n-am încotro, mă supun, ce să fac... spuse fata şi 
începu să se îmbrace. 

Miliţienii îi supravegheară îndeaproape fiecare mişcare, 
ca să nu aibă vreo otravă la îndemână şi să facă vreun gest 
necugetat. După ce o conduseră în ambulanţă, tot sub 
supraveghere, făcură percheziţie. Nu găsiră decât un 
scutec folosit, care era aruncat sub pat. Căutară prin 
grădină dar nu reuşiră să găsească nimic. 

La spital, tânăra fu consultată de un medic specialist, 
care concluzionă că născuse recent, cel mai probabil în 
cursul nopţii. Sarcina fusese normală. 

— Ce-ai făcut cu copilul? întrebă aspru medicul. 

— N-am născut niciun copil, se încăpăţâna fata să nege. 
Dacă nu mă credeţi, atunci să-l găsească miliția! 

— Degeaba încerci să te ascunzi după deget, n-ai nicio 
şansă, căută s-o convingă medicul. Gândeşte-te bine, n-ai 
să poţi scăpa nici în ruptul capului. Trebuie să fii conştientă 
de situaţie, să spui ce-ai făcut cu copilul. Poate mai 
trăieşte, poate-l putem salva. E copilul dumitale, ia 
gândeşte-te... 

— N-am născut, nu-nţelegeţi? spuse ea tremurând din 
cauza stării psihice în care se afla. Să-l găsească miliția, v- 

am spus! 

Miliţienii căutară şi ei să-i explice fetei că n-avea rost să 
se încăpăţâneze, că era mai bine să spună tot, uşurându-şi 
astfel sufletul, precum şi... situaţia juridică. Tânăra o ţinea 
una şi bună, invitându-i să găsească pruncul. Şocată de ce 
înfăptuise, căzu apoi într-o stare de apatie. Medicul le făcu 
semn milițienilor să iasă şi îi urmă şi el. 

— Trebuie să rămână aici ca să-şi revină şi să-i aplicăm 
şi-un tratament postnatal, zise el. Abia mâine cred că se 
mai poate încerca ceva cu ea. Până atunci... 

— Ştiu. Rămâne ca noi să găsim copilul, completă şeful 
de post. 

— Meseria... 

Urmară cercetări amănunțite. Căutară din nou, atenţi, 
ore în şir, prin grădină şi în jurul ei, sperând că vor găsi 
locul cu pricina. Zadarnic. 

— Ce naiba să mai facem, că aşa n-o să-l găsim nici până 
la vară! se frământa şeful de post. 

— Dacă am putea exploata scutecul... ce bine-ar fi, îşi 
dădu cu părerea un ajutor de-al său. 

— Bravo! Cum de nu m-am gândit? tresări şeful de post. 
Ai auzit de Ringo, câinele acela faimos? 

— Da, bineînţeles... 

— Îl aducem aici şi-ncercăm şi cu el! Hai la telefon! 

La patru după-amiază, Micu ajunse cu Ringo în localitatea 
respectivă, fiind întâmpinat de milițienii de la post. 

— A mai rezolvat vreun caz ca ăsta? îl întrebă pe Micu 
şeful de post, admirând câinele. 

— Nu, însă mi-a descoperit după miros multe locuri unde 
unii infractori au îngropat obiectele furate. 

— Atunci e perfect. Sper ca de la scutec să ne conducă în 
locul unde se află copilul. 

— Şi eu sper... zâmbi Micu, însă până atunci Ringo 
trebuie să se odihnească puţin, căci drumul lung l-a obosit 
foarte tare. 

— De acord, îi dăm şi o gustărică. 

Câinele luă o gustare şi se odihni o jumătate de oră. 

Apoi, dresorul îl învioră puţin şi-l puse la treabă. Îi dădu 
urma de miros de la scutec şi-i ordonă să caute. După 
modul cum se descurca, Ringo nu arăta că ar avea greutăţi, 
prelucrând urma de miros mai mult pe sus. Înainte de a 
conduce spre grădină, câinele intră în magazie, scânci şi 
râcâi cu laba un petic de pământ dintr-un colţ. Miliţienii 
săpară cu un hârleţ şi scoaseră la lumină un pachet cu mai 
multe cârpe murdare de sânge. 

— Astea cred că sunt de la naştere! fu de părere Micu. 

— Probabil, dar nu-i exclus să fie sânge şi de la copil, 
presupuse şeful de post. Oricum, sunt semne bune! 

— Miros, Ringo! îi dădu Micu din nou scutecul să-l 
adulmece. Urma! Urma! 

Câinele ieşi din magazie puţin cam nesigur, fiindcă tot 
avea tendinţa să se-ntoarcă, şi cam şovăi în faţa porţii care 
ducea în grădină. Se mai uită o dată înapoi, spre uşa 
magaziei, apoi, ridicând capul, scânci scurt şi intră în 
grădină cu paşi mici. 

— Semne bune, repetă şeful de post. 

Câinele depăşi fundul curţii şi o luă pe mirişte, în direcţia 
dealului care se înălța semeţ în faţă. Se opri puţin 
nedumerit lângă rădăcina unui pom, apoi, dintr-o dată, ca 
în urma unui şoc puternic, începu să latre tare şi să alerge 
în jurul pomului. Miliţienii priveau uimiţi; nici Micu nu putea 
să-şi explice reacţia câinelui, care nu mai lătra, dar 
începuse să scâncească. 

— Cazmaua! cerul şeful de post după ce Ringo scurmă o 
dată cu laba în locul care-i provocase o reacţie atât de 
puternică. 

Dând iarba la o parte, miliţianul constată că pământul 
era afânat, iar locul fusese acoperit cu grijă ca să nu se 
vadă că acolo se săpase. Înfipse cazmaua şi începu să 
arunce în lături pământ, cât cuprindea numai vârful uneltei, 
cu grijă să nu lovească ceea ce se afla îngropat acolo. 
Trecură aşa, într-o atmosferă apăsătoare, în care şi Ringo 
amuţise, minute în şir. 

— Am dat de ceva tare! spuse emoţionat şeful de post 

Câinele scânci iarăşi, făcând alte ture în jurul pomului. 

— E ceva tare, zău... repetă miliţianul. 

Nu avea curajul să sape mai departe şi se aplecă în 
genunchi deasupra gropii, încercând să scoată pământul cu 
mâinile. Era transpirat şi făcea eforturi evidente să-şi 
ascundă emoția. Incet-încet, în faţa lor apăru capacul unui 
cufăr de lemn uzat şi ros de şoareci. Şeful de post privi cu o 
teamă ascunsă la colegii lui şi săltă capacul. 

— Extraordinar, trăieşte... 

Din cufăr îl priveau doi ochi căprui ai unui prunc. 
Aplecând capul curios şi văzând şi el „minunea”, câinele, 
căruia i se datora tot meritul acestei descoperiri, se lungi în 
iarbă şi începu să scâncească încet. 

După cele zece ore de supravieţuire într-un coşciug 
improvizat, copilul fu dus imediat la spital şi salvat. A doua 
zi, mama, care comisese nelegiuirea într-un moment de 
rătăcire, se trezi din delir cu copilul lângă ea. Îl strângea în 
braţe şi-l săruta ca o nebună, fiindcă nu-şi dădea seama 
dacă totul fusese un vis sau era realitate... 


.„.Micu se ridică din fotoliu şi începu să se uite iarăşi la 
tablourile de pe hol. 

Întâlni un peisaj splendid de pe muntele „Postăvarul”; în 
centrul imaginii două telecabine roşii frapau privirea... 

Lângă cabana „Postăvarul” se comisese un omor, iar 
autorul dispăruse cu banii pe care-i luase de la victimă. 
Fiind un eveniment foarte grav, şeful miliției îl solicitase în 
ajutor şi pe Ringo, sperând că animalul să le fie folositor. 

Micu descoperi lângă cadavru o urmă de încălţăminte 
care nu semăna cu a victimei şi consideră că ea reprezenta 
unica şansă pentru Ringo. Câinele era destul de vioi, 
datorită aerului proaspăt de munte, şi acceptă bucuros să- 
şi aducă serviciile sale. Conduse după urma de miros până 
jos, la telescaun, şi aici se opri. El mirosi pe rând fiecare 
banchetă a telescaunelor şi alese una dintre ele. 

— Merge... se bucură ofiţerul care conducea ancheta, un 
căpitan. 

— Merge, se bucură şi Micu. 

Criminalul se  urcase, aşadar, într-un telescaun şi 
coborâse în Poiană. Câinele îi căută urma la sosire în 
clădirea telescaunului. 

— Miros, Ringo! Caută! Caută atent! îl îndemna 
subofiţerul. 

Animalul se străduia să fie la înălţime, dar nu reuşea. 
Privi neputincios la Micu şi se aşeză pe labele dinapoi. 

— Ce naiba s-o fi întâmplat? căută Micu o explicaţie. 

— E clar! A sărit din telescaun! spuse căpitanul. 

— S-ar putea s-aveţi dreptate... încuviinţă  dresorul 
urmărind în sus şirul de telescaune. 

Ringo mirosi din nou bancheta pe care stătuse asasinul - 
şi care fusese scoasă din circuit - şi porniră cu el pe cărarea 
de sub şirul de telescaune. 

— Caută! Caută! nu mai contenea Micu. 

Ajunşi pe coama primului povârniş mai mare, unde 
distanţa de la pământ la telescaun era numai de doi metri, 
câinele lătră şi începu să dea bucuros din coadă. 

Subofiţerul îşi dădu seama că animalul regăsise urma. 

— Bravo, Ringo! 

De fapt, se şi observau în zăpadă mai multe urme de paşi 
şi locul puţin bătătorit de la cădere. 

— Urma! Urma! îşi învioră el câinele luându-i-o înainte. 

Ringo se juca pur şi simplu cu acea urmă proaspătă şi 
cobori pe lângă pădure, până la trei sute de metri de 
clădirea telescaunului. Continuă urmărirea pe trotuar şi 
intră fără ezitări în clădirea hotelului. În restaurant, 
programul era în toi. Când Ringo apăru impozant în uşă, 
orchestra se opri. La mese începură murmure, toate 
privirile fiind aţintite numai la câine. 

— Urmăriţi mişcările celor de la mese, ca asasinul să nu 
poată fugi dacă-i aici, îl rugă Micu pe căpitan, apoi spuse cu 
voce tare: Fiţi calmi şi staţi  liniştiţi la mesele 
dumneavoastră, căci animalul caută un obiect pierdut, 
atâta tot! 

Ringo, după ce întârzie puţin mirosind intens în dreptul 

uşii, plecă sigur de sine printre mesele din dreapta şi se 
opri în faţa a două tinere îmbrăcate elegant. Pe masă erau 
pahare cu coniac şi citronadă, cafea şi ţigări scumpe. Una 
dintre fete, o blondă platinată, păli la faţă. 

— Nu vă speriaţi! spuse Micu. Nu-i agresiv. 

Tânăra nu scoase un cuvânt şi aştepta ca animalul să se- 
ndepărteze, dar Ringo nu se clintea. El o privea întruna pe 
fată, ca şi cum ar fi aşteptat să mărturisească, după care 
Micu să-i dea comanda de încetare. 

— Caută! îşi auzi stăpânul. 

Lăsă botul în jos şi, mirosind un picior al tinerei îşi aruncă 
labele în poala ei. Fata făcu un gest de apărare. 

— Obiectul căutat de câine se află la dumneavoastră! 
spuse Micu şi-i făcu semn lui Ringo să se aşeze lângă masă. 
Fata tăcea. A mai fost cineva aici, nu-i aşa, domnişoară? o 
privi apoi cu subiînţeles pe cealaltă tânără. Vorbeşte, dacă 
nu vrei să fi acuzată de complicitate! 

— A plecat adineauri să se culce, zise a doua fată 
tremurând. E-n camera treizeci şi opt. 

— Pe el îl căutăm în primul rând, spuse Micu printre dinţi, 
apoi mutându-şi privirea la blonda platinată: Unde-s banii? 

— Îi are la jartea, mărturisi cealaltă. 

— Scoate-i, făcu aspru miliţianul. 

— Cum... aici? 

— Aici! Scoate-i uşor pe sub masă, că nu se vede... 

Blonda n-avu de ales şi puse pe masă un ghemotoc de 
bancnote. 

— N-ai ştiut că... sunt murdari? îi arătă Micu o bancnotă 
ce era pătată de sânge. 

Tânăra tăcu plecând capul în jos. Căpitanul, care se 
apropiase între timp, se adresă fetelor: 

— Mergeţi cu noi. Amândouă!... 

Făcu semn şefului orchestrei să-şi reia programul. Muzica 
reîncepu şi cele două tinere părăsiră barul în acordurile 
unei melodii care le trezea prea târziu la realitate: „Banii n- 
aduc fericirea...” 

Asasinul fu luat direct din pat şi îşi recunoscu fapta... 

„„La plecarea de la sanatoriul din Buşteni, erau de faţă 
toţi cei pe care Micu şi Ringo îi ajutaseră şi care nu se 
puteau împăca cu gândul că el îi va părăsi... Ringo se 
vindecase, ca şi Micu, şi devenise un veritabil câine poliţist. 
Inainte de sosirea trenului, fiecare îşi luase rămas bun de la 
Ringo, câinele lăsându-se mângâiat şi alintat de toată 
lumea. Presimţise că părăsea acele locuri şi nu prea era în 
apele lui, mai ales după ce-l văzuse pe stăpân, în ochii 
căruia citise tristeţea despărțirii. 

În tren, Ringo fusese foarte trist, ca şi dresorul. Îi reveni 
buna dispoziţie abia când se apropiară de Bucureşti, în 
gară, pe Micu îl aştepta Alina, iar pe Ringo o surpriză... 

Coborâră din tren şi nu făcură decât câţiva paşi pe peron, 
că Ringo scoase un lătrat de bucurie şi o luă la fugă. Din 
sens invers, aceleaşi mişcări le făcuse şi-un alt câine... 
Nada! Amândoi se gudurau de bucurie ca doi copii şi erau 
aşa de veseli de reîntâlnirea lor, încât se ridicau în două 
labe şi ţopăiau grumaz lângă grumaz, fără să le mai pese 
de nimeni din jurul lor. 

— Ce repede mai uită de dresor, spuse Micu după ce îşi 
sărută soţia. Uită-te la Nada. Nici că-i pasă că sunt şi eu pe- 
aici şi nu ne-am văzut de şase luni... 

Subofiţerul exagerase, căci Nada, cum dădu cu ochii de 
el, se aruncă cu toată viteza în braţele lui, aşa cum făcea la 
Sibiu, în curtea centrului de dresaj. 

— Ce grea te-ai făcut! se miră Micu şi o lăsă jos. N-ai 
prea ţinut la siluetă. 

Nada sărea întruna pe el şi scheuna veselă. Când plecase 
cu Ringo la Buşteni, Micu o dăduse în primire unui alt coleg, 
pentru ca acesta s-o îngrijească şi să repete unele 
elemente de dresaj. După cum fusese Micu informat, 
colegul său reuşise numai într-o mică măsură să şi-o 
apropie pe Nada, aceasta fiind cu gândul în permanenţă la 
fostul ei dresor. Poate că se gândea şi la Ringo... 

Venind cu Ringo la Bucureşti, Micu fu felicitat de şefii săi 
pentru ceea ce reuşise să facă din acest câine şi îşi reluă 

activitatea profesională propriu-zisă, având în primire ambii 
câini, pe Ringo şi pe Nada. Rezultatele obţinute cu ei la 
Bucureşti şi în ţară au fost de-a dreptul spectaculoase, 
Ringo dovedindu-şi din plin faima de cel mai bun câine 
poliţist. Ringo şi Nada locuiau sub acelaşi acoperiş, mâncau 
împreună,  zburdau împreună,  repetau împreună 
elementele de dresaj. Participau împreună la rezolvarea 
cazurilor mai dificile. 


„Într-o pădure de munte fusese descoperit, într-o 
viroagă, cadavrul unei femei necunoscute. Miliţienii se aflau 
în faţa unui caz foarte greu, deoarece în primul rând nu 
ştiau cine-i victima, ca apoi să întreprindă investigaţii şi să-l 
descopere pe autor. În lipsa relaţiei victimă-agresor, 
ancheta avansa cu greu. 

Prima care intră în acţiune fu Nada, căreia i se dădu o 
urmă de miros de lângă picioarele cadavrului. Ea conduse 
prin poteci de munte şi locuri greu accesibile, până într-un 
cătun. Aici, intră într-o grădină în care se afla o casă 
modestă şi se opri la uşă. Uşa era închisă cu un lacăt. 
Miliţienii făcură investigaţii printre vecini şi aflară că acolo 
locuia o femeie singură, Voica Mioara, care plecase la oraş 
după târguieli. Nu avea prieteni; se despărţise de soţul ei 
care se stabilise departe, într-o comună aflată peste patru 
dealuri. Miliţienii percheziţionară casa femeii, dar nu găsiră 
nimic care să-i ajute să progreseze cu cercetările. 

Echipa se întoarse în pădure, în locul unde se afla 
cadavrul. Fu pus la treabă şi Ringo, căruia i se dădu urma 
de miros din acelaşi loc. Surprinzător, el nu se îndreptă spre 
cătun, cum făcuse Nada, ci în sens invers. Miliţienii se 
uitară nedumeriţi unul la celălalt şi-l urmară pe Ringo. 

— A mai făcut vreo figură de genul ăsta? îl întrebă pe 
Micu un tânăr locotenent. 

— Nu. Nu ştiu ce să cred, ridică dresorul din umeri. Dar 
mai ştii ce ispravă face!... 

— Am auzit multe lucruri grozave, la şcoală, despre 
Ringo. E chiar aşa de talentat? 

— Să-l vedem... spuse cu modestie Micu. 

Tânărul ofiţer renunţă la alte întrebări şi mări pasul. 
Ringo merse aproape trei ore peste dealuri, până în 
comuna... 

— Să ştiţi că ne duce la casa fostului soţ al Mioarei, se 
bucură locotenentul. El e criminalul!... 

— Nu ştiu, să vedem... făcu circumspect dresorul. 

Câinele conduse până la o curte frumos îngrijită. Se 
observa de la o poştă că acolo locuia un om gospodar. El se 
numea Paul Nicoară şi fusese soţul Mioarei. Când i se 
explică despre ce era vorba, omul îngălbeni. 

— Nu se poate aşa ceva, e o greşeală la mijloc, se apără 
el. Sunt despărţit de Mioara de zece ani şi n-aveam niciun 
motiv să fac o asemenea crimă. M-am recăsătorit, am 
gospodăria mea, am copii... La ce bun... 

— Unde-aţi fost azi-noapte? 

— Acasă, unde să fiu. Am stat cu un vecin, şi m-am 
cinstit până spre dimineaţă. Eram dator, că m-a ajutat la 
cosit. 

Miliţienii îşi dădură seama că el nu putuse să comită 
omorul. N-avusese timpul necesar, după calculele lor. 
Atunci de ce Ringo îi dusese la el în curte?! 

— Ciudat! se chinuia Micu să găsească un răspuns. 

— Ce să fie? îşi făcea tot felul de probleme şi 
locotenentul. 

— la staţi puţin! îi veni subofiţerului o idee. De ce Ringo a 
intrat aici, în curtea lui Nicoară?... 

Fără să-i spună nimic fostului soţ al Mioarei, milițienii îl 
puseră din nou la treabă pe Ringo, dându-i miros de la alte 
urme de încălţăminte din curte. Câinele adulmecă urmele şi 
porni. leşi din curtea lui Nicoară, făcu la stânga, pe drum, şi 
intră, după vreo cincizeci de metri, într-o curte cu un gard 
vechi. Se opri în faţa unei bucătării de vară şi începu să dea 
semne că descoperise ceva. Micu privi, pe geam şi observă 
că în pat dormea dus un bărbat. 

— Dă cuțitul cu care ai omorât-o pe Mioara! strigă Micu 
din prag, pe când Ringo se apropia de asasin. 

— E-n sobă! E-n sobă! se lipi omul de perete speriat. 

— De ce-ai omorât-o? 

— Mă iubeam în taină cu ea şi n-a vrut să mă ia de 
bărbat din cauză că beau mult. Băutura şi gelozia mi-au 
luat minţile! Mi-au luat minţile!... începu el să plângă. 

— Lacrimi târzii, făcu subofiţerul. Şi pe la Nicoară ce-ai 
căutat? 

— Am vrut să cadă bănuiala pe el. l-am furat pantofii pe 
care-i ţinea afară, la uşă. Când am venit spre dimineaţă, i- 
am pus la loc fără să mă simtă nimeni din curte. Nicoară se 
cinstea în casă cu un vecin, cu Neculai Aldea. 

Micu se privi uimit cu locotenentul. Apoi priviră amândoi 
în acelaşi fel la Ringo. 

— Bravo! Bravo, Ringo, faimosule! strigă ofiţerul. Îţi 
meriţi renumele! 


„..În Bucureşti, o circumscripție de miliţie fusese sesizată 
despre comiterea unei tâlhării neobişnuite: paznicul unui 
depozit fusese atacat de doi inşi mascaţi care, întâmpinând 
rezistenţă din partea  apărătorului  avutului  obştesc, 
trăseseră un foc de pistol. Din fericire, glonţul străpunsese 
numai laba piciorului stâng al paznicului, fără a avea urmări 
mai grave. Cu toate acestea, după aprecierile medicilor, 
rana produsese o anumită infirmitate, astfel încât paznicul 
trebuia pensionat. Ofițerii de miliţie care se deplasară, la 
locul faptei se gândiră să-l ia şi pe Ringo. Nu, sperau să-i 
conducă până la capăt, deoarece la ieşirea din depozit 
strada era foarte circulată, câinele fiind neputincios dacă 
infractorii se  urcaseră într-un vehicul. Din depozit 
dispăruseră blănuri, radiocasetofoane, băuturi şi ţigări. 
După ce fusese pansat la spital, paznicul fu adus cu o 
ambulanţă la faţa locului, pentru a da explicaţiile necesare 
care să-i ajute pe ofiţeri la identificarea făptaşilor. 

— Am tras şi eu un foc, dar în sus, ca să-i sperii! declară 
paznicul. 

Tubul de la cartuşul tras cu pistolul său fu găsit, într- 
adevăr, lângă poartă, unde avusese loc agresiunea şi unde 

se observau şi pete de sânge. 

— Aici m-au împuşcat în picior! arătă paznicul. 
Nemernicii!... 

— Să căutăm glonţul, fu de părere unul din milițieni. 

— Nu! se opuse Micu care venise cu Ringo şi cu Nada. Să 
lăsăm întâi câinii. 

— Mă rog... 

Nada fu pusă pe urme, dar ea nu se-ndepărtă de locul 
unde avusese loc agresiunea şi se aşeză în apropierea 
petelor de sânge. 

— Ce-i cu ea? întrebă un ofiţer. 

— Nu ştiu. O s-o verificăm acum! răspunse dresorul 
pregătindu-l şi pe Ringo. 

Câinele avu altă reacţie decât Nada. El se îndreptă spre 
depozit, pe unde umblaseră infractorii, apoi se-ntoarse şi 
ieşi pe poartă până la staţia de tramvai din apropiere. 

— Ringo e mai valoros, spuse ofiţerul. 

— Aşa se pare, trebui să recunoască şi Micu. 

— Şi-acum ce facem? 

— II ducem din staţie în staţie, propuse dresorul. 

— Foarte bine. 

La a şaisprezecea staţie de tramvai, Ringo regăsi urma şi 
conduse de această dată la o staţie de autobuz. 

— ... Din staţie-n staţie, exclamă ofiţerul glumet. 

Se reluară din nou căutările, din fiecare staţie a 
autobuzului. Înainte de capăt, Ringo lătră scurt şi dădu 
bucuros din coadă, pentru că regăsise urma. Plecă inimos 
în cursă şi-i conduse pe milițieni pe mai multe străzi din 
cartier, intrând în cele din urmă în curtea unei case 
arătoase. Fu lăsat în pace şi el conduse mai departe în 
bucătărie, a cărei uşă era deschisă. În casă, la geam, 
apărură mai mulţi ochi speriaţi, care apoi dispărură într-o 
clipă. 

— Aveţi grijă de cei din casă, zise şeful echipei către 
însoțitorii săi. Ei sunt cu beleaua... 

Câinele mirosi prin bucătărie şi se opri la o ladă deschisă, 
folosită iarna pentru lemne. Începu să latre în faţa unei 

pâini negre aruncata la coş. Când privi mai bine la pâine, 
Micu mai să nu-şi creadă ochilor: pâinea avea un orificiu de 
glonţ în ea. Se observa clar, deasupra, inelul de metalizare, 
cum se spune în criminalistică, adică cercul de pulbere arsă 
care rămâne pe obiect după intrarea glonţului. „Inelul” era 
foarte pregnant, cu multă pulbere arsă, ceea ce însemna că 
se trăsese foarte de aproape. In partea cealaltă a pâinii, 
corespunzător orificiului de ieşire a glonţului, se observau 
mai multe pete de sânge. Locuinţa unde condusese Ringo 
era proprietatea feciorilor paznicului. Nu mai încăpea niciun 
comentariu în privinţa modului de producere a „tâlhăriei”: 
paznicul, care era dotat cu pistol, îşi trăsese singur un glonţ 
în picior, iar „tâlharii mascaţi” nu erau alţii decât băieţii lui, 
în a căror locuinţă s-au găsit toate bunurile furate. 

— Cum ţi-a venit ideea să tragi prin pâine? fu întrebat 
paznicul demascat. 

— Am ştiut din armată că la tragerile de aproape se 
poate stabili distanţa după factorii suplimentari ai 
împuşcăturii, răspunse paznicul. Prin pâine... 

— Tot degeaba, îi replică un ofiţer. Te-am bănuit de la 
început, fiindcă astăzi sunt foarte rare cazurile de tâlhărie 
armată. Poate, dacă-ţi luau pistolul... Apoi, unde este 
glonţul? Trebuia să fie undeva în pământ, în zona unde-ai 
fost împuşcat în picior. Nu este, fiindcă l-ai luat şi ai explicat 
că ai tras un cartuş în sus, pentru avertizare. De ce ţi-a 
trebuit toată murdăria asta când puteai să munceşti liniştit 
până la ieşirea la pensie? 

— Tocmai... tocmai ca să ies mai repede la pensie. 

— ... Şi ţi-ai zis că dacă tot faci treaba asta, să dai şi-o 
lovitură, ca să fie înscenarea şi mai tare, îi continuă ideea 
ofiţerul. Te-ai înşelat, om nesăbuit ce eşti! 


„„„Din sala de operaţii ieşi im medic congestionat la faţă. 

— Cum merge? sări Micu. Scapă Ringo? 

— Mai avem puţin, murmură medicul. Să vedem cum 
rezistă până la final. Depinde de constituţia lui... 

„La ce naiba să mă mai gândesc, ca să-mi treacă ideile 

sumbre până se termină operaţia?” gândi Micu şi se aşeză 
din nou în fotoliu. „Ah, dacă scapă, şi trebuie să scape, am 
să-l duc pe litoral în concediu, că i-a plăcut mult marea! 
Hm, ce întâmplări au mai fost pe acolo”. 

„.Cu un an în urmă, Micu şi Alina hotărâseră să-şi 
petreacă concediul la mare. Câinii fură daţi spre îngrijire 
unui coleg de-al subofiţerului, care se angajă să-i 
„păstreze” ca-n cutie. Numai că socoteala de acasă nu s-a 
potrivit cu cea din târg: după trei zile de concediu, Micu fu 
căutat la telefon de şeful său. | se spuse că ambii câini n-au 
mai mâncat de la plecarea lui şi că suferă îngrozitor, 
existând pericolul să se îmbolnăvească. Se impunea, 
aşadar, să-şi întrerupă concediul şi să vină la Bucureşti 
pentru ca Ringo şi Nada să nu păţească cine ştie ce. 

— Ar mai fi o soluţie, ne-am gândit şi la concediul tău, 
mai zise şeful. Să ţi-i trimitem la Constanţa. 

— O, ce grozav! izbucni subofiţerul la telefon. Aţi aranjat 
ceva cu miliția de aici? 

— In principiu, da. Vroiam să-ţi ştiu părerea. 

— Sunt de acord, nici nu se discută! Abia-i aştept. 

— Bine, atunci mâine vor fi acolo. Vor locui la miliţie, 
lângă ceilalţi câini... 

Şi... a doua zi, aşa cum promisese colonelul, Ringo şi cu 
Nada erau la Constanţa. li aşteptau o sumedenie de 
peripeții. Câteva zile rămaseră în curtea miliției, ca să se 
refacă, apoi Micu îi scoase la plimbare. 

Intr-o zi, când Nada rămăsese cu Alina pe plajă, Micu 
plecă cu Ringo până la inspectorat. In troleibuzul cu care 
călătoreau, o cetăţeancă leşină. Cei din jurul ei îi săriră în 
ajutor; un bărbat mai în vârstă, care se recomandase 
medic, începu s-o frecţioneze pe faţă şi pe mâini. Femeia îşi 
mai reveni, dar spuse că e bolnavă de inimă, deci trebuia 
dusă la spital. Lumea începu să se dea jos din troleibuz. 
Medicul cobori primul, ca să oprească un autoturism. Când 
leşinase femeia, Ringo crezu că-i un caz de „competenţa” 
lui şi fugise lângă ea. Neobservând nimic neobişnuit pentru 
el, reveni la locul său, apoi cobori cu Micu din maşină. Când 

ajunseră însă lângă medic, care încerca prin tot felul de 
semne să oprească maşinile ce treceau în viteză, Ringo se 
repezi la el şi-l apucă zdravăn de pantalon. 

Surprins de această reacţie a câinelui, subofiţerul îl certă, 
dar auzi din troleibuz strigătul disperat al femeii: 

— Hoţii! Mi-au furat portofelul când am leşinat! Hoţii!... 

Pentru un moment Micu fu dezorientat, însă interpretând 
rapid gestul lui Ringo, începu să-l privească altfel pe 
„doctor”. 

— Portofelul femeii! îi făcu el semn cu mâna. 

Cu ochii la câine, individul scoase un portofel negru din 
buzunar. 

— Luaţi câinele, vă rog... spuse el înfricoşat. 

Cei din jur rămaseră stupefiaţi. La miliţie, lucrurile se 
limpeziră şi mai bine: tipul în cauză era un renumit „doctor” 
în furturi din buzunare... 


„Într-un cartier mărginaş al municipiului Constanţa, 
fusese omorât un bărbat. Nu se ştia de ce. Miliţienii 
constatară că între victimă şi agresor avusese loc o luptă. 
Victima decedase la un colţ de stradă, strângând în mână 
un fir de păr. Până să fie descoperit cadavrul, plouase 
torențial, astfel că dispăruse orice urmă de miros. Ofițerii 
însărcinaţi cu rezolvarea cazului puseseră la treabă doi 
câini de urmărire, însă aceştia nici măcar nu se clintiseră de 
lângă cadavru. Cunoscând faima lui Ringo, anchetatorii 
recurseră la ajutorul lui, însă erau neîncrezători din capul 
locului într-un eventual succes. După ce fu pus în temă cu 
datele cazului şi i se preciză că ceilalţi doi câini de urmărire 
care fuseseră folosiţi nu dăduseră rezultate, Micu cam 
strâmbă din nas, fiindcă nici el nu întrezărea vreo şansă. 

— Poate de la firul de păr... zise el într-o doară. 

Ofiţerul criminalist care conducea cercetarea locului 
faptei, un maior, privi pieziş la subofițer: 

— Interesant! Ai mai auzit vreodată de aşa ceva?... 

— Nu, dar am să-ncerc, spuse Micu. 

E drept că nu folosise niciodată, în cariera sa destul de 


155 


bogată în materie de câini de urmărire, un fir de păr!... 

— Ringo, vino la mine! 

Câinele se conformă şi parcă înţelese ca niciodată tonul 
aspru al dresorului său, căci trecu în stânga sa, la picior, 
prompt ca un soldat. 

— Urma! îi indică subofiţerul mâna cadavrului. 

Ringo adulmecă bine firul de păr, dar nereuşind nimic se 
uită neîncrezător în ochii stăpânului său. „De ce nu eşti 
sincer?” parcă ar fi vrut să-i spună. 

— Urma! Miros! se arătă Micu categoric pentru a-l 
convinge că nu glumea. 

Câinele dădu neîncrezător din coadă şi iar adulmecă firul 
de păr, fiindcă treaba era serioasă, după cum înţelesese el. 
Mirosi şi mai tare firul de păr şi dresorul observă că Ringo 
începe să dea lent din coadă. Semn bun. Îl mirosea mai 
mult la rădăcină, fiindcă bulbul firului de păr conservă cel 
mai bine mirosul persoanei căreia i-a aparţinut. 

— Urma! spuse Micu poruncitor. Urma! 

Animalul, puţin cam nesigur la început, lăsă botul în jos 
căutând, îl ridică, iar îl lăsă, şi până la urmă se hotărî să 
plece în cursă. Şovăia, e drept, dar nu se lăsa, 
încăpăţânându-se să-i demonstreze stăpânului său că el nu 
se dădea bătut cu una, cu două. Parcurse cam trei 
kilometri. Intră într-o curte ce dosea o magherniţă ponosită, 
care amintea de timpurile de odinioară. Neavând nici măcar 
uşă, ci doar o perdea din pânză de sac, Ringo intră foarte 
uşor pe sub ea şi-l prinse de picior pe un bărbat ce dormea 
în antreu. Era îmbrăcat după cum adormise, iar hainele 
miroseau puternic a alcool. În mâna stângă strângea un 
cuţit plin de sânge. 

Micu se uită la părul beţivului, constatând că-i lipseau 
smocuri întregi... îl treziră. 

— Nu mă omorâţi! Nu mă omorâţi! fu reacţia beţivului 
trezit brusc din somnul bântuit de coşmarurile crimei. 

— De ce l-ai omorât? întrebă maiorul luându-i cuțitul din 
mână. 

— Ne-am îmbătat la bodegă cu rom, iar pe drum ne-am 

luat la harţă. Am furat ieri nişte rufe de pe frânghia unui 
cetăţean, iar el le-a vândut în piaţă. Am fost sigur că m-a 
trişat la bani şi din cauza romului n-am mai judecat... Da’ n- 
am vrut să-l omor, vă rog să mă credeţi! mărturisi el privind 
implorator la milițieni. 

— Te credem... Te credem... spuse ofiţerul şi-i puse 
cătuşele. 

Privirile maiorului se mutară apoi la Ringo. Isprava lui era 
o premieră criminalistică absolută! Nimeni dintre lucrătorii 
de miliţie nu-şi imaginase până atunci că rezolvarea unui 
caz de omor poate depinde şi de un simplu... fir de păr! 


În sala de operaţii se auziră zgomote şi paşi. 
Subofiţerul tresări şi se ridică brusc, intuind că operaţia se 
terminase. Uşa se deschise larg şi în prag apăru o targă pe 
rotile, care purta, învelit într-un cearşaf alb, corpul sleit de 
puteri al câinelui operat. 

— Ringo! Ringo! şopti Micu cu lacrimi în ochi. 

— Încet, îl opri un medic. Nu-l atingeţi. Lăsaţi-l! 

— Lăsaţi-l! îi puse mâna doctorul pe umărul lui Micu. Are 
nevoie de odihnă... 

Subofiţerul mai aruncă o privire îndurerată spre Ringo şi-l 
urmă pe medic în cabinetul său. Doctorul se aşeză obosit 
pe un scaun şi îşi aprinse o ţigară. Trase adânc un fum 
spuse: 

— Operația a fost grea, deoarece animalul a avut 
perforate mai multe organe interne... 

— Dar scapă? 

— Vă explic imediat. Cel mai grav au fost afectate splina 
şi ficatul, reluă medicul. Cuţitul a pătruns foarte adânc, 
secţionând şi două artere care au provocat complicaţii 
serioase. Datorită acestor leziuni, organismul câinelui este 
foarte slăbit. Ne îngrijorează inima. Vorbind deschis cu 
dumneavoastră, trebuie să vă spun că supraviețuirea lui 
depinde dacă inima îi va rezista sau nu. 

— Şi cum vă puteţi da seama dacă rezistă sau nu? 

— Ne vom da seama de acest lucru după modul cum 

evoluează în câteva zile. În acest spaţiu este bătălia cu 
viaţa. Trebuie să vă mai spun că, dacă va scăpa, nu există 
garanţii că el va mai putea fi bun de treabă. 

— Nu-i nimic, îl vreau şi aşa... Am să-l îngrijesc şi-am să-l 
ocrotesc ca pe-un copil. Nici nu ştiţi pe câţi a salvat el... 

— Ştiu, zise doctorul. Am auzit şi noi de el şi-am fost 
încântați. Nu doream să ne fie vreodată pacient. Dar, ce să- 
i faci, aşa e viaţa câte o dată. Dură... 

— Pot să-i cumpăr ceva? 

— Nu, zâmbi medicul. Mâncarea i-o asigurăm noi, în 
concordanţă cu tratamentul. Duceţi-vă acasă. Puteţi veni 
zilnic să-l vizitaţi. Ne-ngrijim noi de el... 

— Nu pot! Nu pot să mă despart de el. 

...După ce mai veghe un timp la capătul câinelui, Micu se 
duse la telefon. O sună pe Alina şi-i relată amănunţit toată 
discuţia pe care o avusese cu medicul. 

— Ce tragedie... Ce tragedii... plângea Alina la telefon. 

— Cum... „tragedii?” sesiză el vorba scăpată de Alina. S-a 
mai întâmplat ceva? Nada?... 

Femeia nu fusese hotărâtă să-i spună adevărul, dar 
părându-i-se că Micu intuise şi-a doua tragedie, scăpă 
printre lacrimi: 

— A murit... A murit la naştere. N-am mai apucat s-o 
ducem la Sibiu... 

— Nu se poate! şopti Micu văzând alb în faţa ochilor. 
Vorbele Alinei căzuseră ca un trăsnet asupra sa. 

— ... N-a reuşit să nască decât un singur căţel... mai auzi 
el în aparat. 


„„„Cinci zile şi tot atâtea nopţi, subofiţerul veni ceasuri în 
şir în rezerva în care se afla câinele său, urmărindu-i fiecare 
mişcare şi ascultându-i fiecare geamăt. După două zile de 
la operaţie, Ringo deschisese ochii săi trişti, dar nu reuşea 
să se ridice. Când îşi zărise stăpânul, încercase un scheunat 
de bucurie, dar abia scosese un scâncet. Nu putea da din 
coadă şi nu putea mişca din cap. Dresorul îl mângâia tot 
timpul şi-i spunea tot felul de vorbe frumoase, încurajându-l 

să lupte cu boala şi s-o învingă. A treia şi a patra zi, se 
înregistră un progres în evoluţia sănătăţii câinelui, care 
devenise mai vioi şi reuşise să mişte încet din cap. A cincea 
zi, contrar ultimei evoluţii, starea sănătăţii lui se agrava, 
medicii constatând că inima începuse să slăbească. Ei 
concluzionară că mai avea de trăit doar câteva zile. 

Cu o durere nesfârşită în suflet, Micu îşi luă câinele de la 
institut şi-l duse în culcuşul lui. Neîmpăcându-se cu ideea 
morţii câinelui, tot mai spera. 

„„Urmară trei săptămâni de chin şi durere. Ringo vedea 
tot ce se-ntâmpla în jurul său, dar picioarele nu-l ajutau, 
nici măcar atunci când pornirea paternă îl îndemna să se 
joace cu urmaşul său, un căţeluş negru şi vioi, care nu mai 
plecase de lângă el şi adormea numai la pieptul lui. 

Tragedia lui Ringo impresionase inimile tuturor şi tot mai 
mulţi treceau prin faţa lui, spunându-i cu tristeţe: „Adio, 
Ringo!” 

Într-o zi, primi vizita căpitanului Roman şi a unui om 
încătuşat. Condus de la spate, omul se poticnea să- 
nainteze, dar n-avea încotro. Când îl văzu, Ringo tresări şi 
ochii i se dilatară, deodată, plini de ură. Părul i se zburili şi, 
spre surprinderea lui Micu, animalul îşi adună toate puterile 
şi se ridică în picioare, arcuindu-se să atace din plin. 

— Nuuu! răcni cu groază omul din faţa câinelui. lartă-mă! 
lartă-l pe Gim! 

Ringo fu nemilos şi porni atacul cu înverşunare, dar nu 
reuşi să se desprindă de la pământ şi căzu istovit. 

— Să mergem, spuse căpitanul Roman. Acum îmi explic 
multe lucruri. Când era la un pas de tine, câinele a ezitat 
fiindcă i-ai fost stăpân. l-a fost milă de tine. Dar ţie nu. 
Ezitarea lui era să-l coste viaţa... 

Se întrerupse şi privi în jos. Un gogoloi mic şi negru îl 
apucase de manşeta pantalonului. 

— Grind, urmaşul lui Ringo, îl prezentă Micu, ridicând 
privirea mustrătoare spre omul încătuşat. 

În colecţia „SFINX” 
AU APĂRUT: 


ION OCHINCIUC 
Fotografia de nuntă 


BEATRICE IŞTOC 
Tăcerea sălciilor plângătoare 


DAN GR. MIHĂESCU 
Slalom printre bănuiţi 


VOR APĂREA: 
CONSTANTIN VOIVOZEANU 


Hotelul amintirilor 


GRIGORE CUZA 
Dosarul „Fabiana” 


TUDOR NEGOIŢĂ 
Parola nu era completă 


RODICA O0JOG-BRAŞOVEANU 
Nopti albe pentru Minerva 

— Hai, Ringo, încearcă! 

Ciinele se învioră deodată și porni dezinvolt pe drumul 
din stinga. Micu ridică mirat din umeri şi porni 

după el, gindindu-se că încă nu stăpineşte pe deplin 
toate tainele acestui animal. Ciinele parcurse pe stradă 
cîteva sute de metri, apoi intră în curtea unei case 

şi se opri la uşă. Miliţienii bătură. Le deschise 

un bărbat potrivit de statură, care îngălbeni. Micu 

îl dădu la o parte şi Ringo intră în casă, ducîndu-se 
într-a doua cameră unde-si ridică labele pe imasă. Nu mai 
era nevoie de gestul său, căci se observa din prag 
«comoara» care zăcea pe masă: ceasuri, bijuterii... 


